text:
Surahammar
ናይ መጠረሽታ ዝተሓደሰሉ፡ 16 9 2020
ከተማ ሱራሃማር፡ ኣብ ሕምብርቲ ኣውራጃ ሜላርዳለን፡ ካብ ከተማ ቬስተሮስ ንሰሜን ኣብ ናይ 10 ደቂቕ ርሕቀት ተደኲና ትርከብ። ብሕሱር ዝካረ ኣባይቲ ዝተፈላለየ ናይ ትርፊ ወይ ዕረፍቲ-ሰዓታት ኣዛናጋዒ መደባትን፡ ገለ ካብቲ ነቲ ቦታ ክትነብረሉ ከምርጸካ ዝኽእል ሰሓቢ ጸጋታት እዩ። ኣብዚ ከተማ’ዚ ዝነኣድ ኣብያተ-ትምህርታትን ማእከላት መውዓሊ-ህጻናትን ይርከብ።
ሓበሬታ ብዛዕባ ምምሕዳር ከተማ
ብዝሒ-ህዝቢ10,096
ስፍሓት መሬት369 ኪሜ²
ርሕቐት ካብ ዓበይቲ ከተማታት
- Uppsala 100 ኪሜ
- Stockholm 130 ኪሜ
- Västerås 24 ኪሜ
- Örebro 89 ኪሜ
መንበሪ-ገዛ
ናብ ከተማ ሱራሃማር ክትግዕዙ ትሓስቡ ምስ እትህውሉ፡ ኣብዚ ከተማ ብርክት ዝበላ ትካላት ክራይ-ኣባይቲ ይርከባ። ብዜካታ ብምምሕዳር ናይቲ ከተማ እትውነን ትካል ክራይ-ኣባይቲ (ሱራሃማሽሁስ) ብርክት ዝበላ ናይ ግሊ ትካላት ክራይ-ኣባይቲ ውን ኣለዋ። ዝርዝር ናይዘን ትካላት ኣብ መርበብ-ሓበሬታ ምምሕዳር ከተማ ሱራሃማር ኣለኩም።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ከተማ ሱራሃማር፡ ብዜካ ቋንቋ ሽወደን፡ ብብዝሒ ካብ ዝዝረበሎም ቋንቋታ እዞም ዝስዕቡ ይርከቡ፡- ፊንላንድ፡ ትግርኛ፡ ሶማለኛ፡ ዳሪ፡ ቋንቋ ኢራንን ራሻን።
ማሕበራትን ምትእኻባትን
ኣብ ሱራሃማር፡ ሽወደናዊ ቤተ-ክርስትያን ከምኡ ውን ቤተ-ክርስትያን ፒንግስን፡ ኣለዉ። መስጊድ፡ ብቐረባ ኣብ ከተማ ቬስተሮስ ይርከብ። ኣብ ከተማ ቬስተሮስ ናይ ኦርቶዶክስን ካቶሊክን ቤተ-ክርስትያን ውን ኣሎ።
ኣብ ሱራሃማር ብርክት ዝበላ ንጡፋት ማሕበራት ይርከባ። ኣብቲ ኣብ መርበብ-ሓበሬታ ምምሕዳር ከተማ ዝርከብ መዝገብ-ማሕበራት ብምእታው ተወሳኺ ዝርዝር ክትረኽቡ ትኽእሉ።
ኣብቲ ከባቢ ብቐረባ እንታይ ይርከብ
ኣብ ከተማ ሱራሃማር፡ ብርክት ዝበላ ድኳናት (ቡቲካት)፡ ድኳናት መዓልታዊ-ሃለኽቲ (ኣስቤዛ)፡ እንዳ-ሻሂታትን ኣብያተ-መግብን፡ ኣለዋ። ሕሱር ንብረት ገዛ ክትገዝኡ ምስ እትደልዩ ውን፡ ዘገልገለ-ንብረት ዝሽየጠሉ ሎፒስ ዝተባህለ ድኳን ኣለኩም።
ቤት-ንባብ፡ ኣብ ማእከል ከተማ ሱራሃማር ትርከብ። ኣብዛ ቤት-ንባብ፡ መጻሕፍትን ብዝተፈላለየ ቋንቋታት ዝተዳለወ መጽሄታትን ትረኽቡ። ናብ ቤት-ንባብ ኣብ እትዛወሩሉ እዋን፡ ኣብኡ ዝርከባ ኮምፒተራት ክትጥቀሙ ውን ትኽእሉ። ኣብታ ኣብቲ ቤት-ንባብ ዘለዎ ህንጻ እትርከብ ፎልከትስሁስ ሲነማ ኣሎ። ኣብዚ ቦታ'ዚ ዝተፈላለየ ናይ ምርኢታትን ትያትሮን መደባት ይካየድ።
ናይ ስፖርታዊ ንጥፈታት ዝምባሌ ምስ ዝህልወኩም፡ ኣብዚ ከተማ ብርክት ዝበላ ኣብዚ መዳይ ዝነጥፋ ማሕበራት ይርከባ። መሐንበሲ ማእከል፡ ቤዳ ኩዕሶ፡ ሜዳ-ኣፍራስ፡ ህንጻታት ስፖርታዊ ንጥፈታትን ህንጻ ጸወታ በረድን፡ ኣብ ሕምብርቲ ናይታ ከተማ ይርከብ።
ኣብ ሱራሃማር፡ ቤት-ጽሕፈት ኣርበትስፎርመድሊንገን ኣሎ። ቤት-ጽሕፈታት በዓል-መዚ ቀረጽ (ስካተቨርከት) ከምኡ ውን ቤት-ጽሕፈት ማዕከን ማሕበራዊ-ውሕስነት (ፎርሸክሪንካሳ)፡ ኣብታ 20 ኪሎ-ሜተር ርሒቓ እትርከብ፡ ከተማ ቬስትሮስ ይርከቡ።
ኣገልጎት ክንክን ወይ ሕብሐባ ቆልዑ
ኣብ ከተማ ሱራሃማር፡ ብርክት ዝበላ መንግስታዊ ቤት-ትምርህቲ ወይ ውን መውዓሊ-ህጻናትን ሓንቲ ከኣ፡ ናይ ግልን ይርከባ። ንውላድኩም ናይ መውዓሊ-ህጻናት ቦታ ክወሃበኩም ምስ እትደልዩ፡ ኣርባዕተ ወርሒ ኣቐዲምኩም ከተመልክቱ ኣለኩም። ሓበሬታ ብዛዕባ መውዓሊ-ህጻናት፡ መመልከቲ-ቅጥዒ ካልእ ዝርዝራትን ኣብ መርበብ ሓበሬታ ምምሕዳር ከተማ ብምእታው ክትረኽቡ ትኽእሉ።
ብዜካ'ዘን ኣብ ላዕሊ ዝተጠቕሳ፡ ኣብ ከተማ ሱራሃማር ሓንቲ ክፍቲ መውዓሊ-ህጻናት ኣላ።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ ምምሕዳር ከባቢታት፡ ሱራሃማር፡ ራምኔስን ቪርስቡን ናይ መባእታዊ ደርጃ ኣብያተ-ትምህርቲ፡ ኣለዋ። ኩለን እዘን ንኡስ ዕድመ ዘለዎም ህጻናት ዘእንግዳ ቤት-ትምህርታት፡ ምስ መውዓሊ-ህጻናትን ካልእ መዘናግዒ ማእከል ህጻናትን ተዋሃሂደን ይሰርሓ።
ምምሕዳር ከተማ ሱራሃማር ምስ ምምሕዳር ከተማ ንካልኣይ ደርጃ ትምህርቲ ዝምልከት ዝኸተሞ ስምምዕ ኣሎ። እዚ ማለት ከኣ፡ እቶም ኣብ ሱራሃማር ዝቕመጡ ናይ ካልኣይ ደረጃ ትምህርቲ ክሳተፉ ዝደልዩ ተማሃሮ፡ ኣብቲ ብከተማ ቬስተሮስ ዝወሃብ ሃገራዊ መደብ-ትምህርቲ ይኹን መእተዊ-መደብ፡ ልክዕ ከም ተቐማጦ ቬስተሮስ፡ ብማዕረ ናይ ምስታፍ መሰል ኣለዎም። ንተወሳኺ ሓበሬታ ብዛዕባ ካልኣይ ደረጃ ትምህርቲ ኣብዚ ዝስዕብ መርበብ-ሓበሬታ ብምእታው ከተንብቡ ትኽእሉ።
ዕድላት ትምህርቲ
ምምሕዳር ከተማ ሱራሃማር፡ ንሓደስቲ ስደተኛታት ዝወሃብ ናይ 60 ሰዓታት ንሕብረተ-ሰብ ሽወደን ዝምልከት መደብ ትምህርቲ ኣብ ምሃብ ይርከብ። ንተወሳኺ ሓበሬታ ኣብ መረበብ-ሓበሬታ ክፍሊ ምውሃሃድ ኣብ ሕብረተ-ሰብ ብምእታው፡ ክትረኽቡ ትኽእሉ።
ክፍሊ ምውህሃድ ኣብ ሕብረተ-ሰብ፡ ንትምህርቲ ቋንቋ ሽወደንን መደብ ትምርህቲ ንዓበይትን ዝምልከት ሓበሬታ ውን ክህበኩም ይኽእል። ምምሕዳር ከተማ ሱራሃማር ንትምርህቲ ዓበይቲ ብዝምልከት ምስ ከተማ ቬስተሮስ ዝበጽሖ ውዕላት ኣለዎ። እዚ ማለት ከኣ፡ ተቐማጦ ከተማ ሱራሃማር ኣብቲ ብከተማ ቬስተሮስ ዝዳሎ ናይ ትምርህቲ ዕድላት ናይ ምስታፍ መሰል ኣለዎም።
ኣገልጎት ጥዕና
ኣብ ከተማ ሱራሃማር፡ ፍሉይ ክፍሊ ህጻናትን ኣዴታትን ዘለዋ፡ መእከል-ጥዕና ወይ ሕክምና ኣላ። ብዜካ'ዚ መንግስታውን ግላውን ክሊኒካት ሕክምና-ስኒ ውን ኣብቲ ቦታ ይርከባ። ዝቐረበ ዓቢ ሕክምና ኣብ ከተማ ቬስተሮስ ይርከብ።
ኣብ ከተማ ቬተሮስ ክፍሊ ጥዕና ንሓደስትን ሓተቲ ዑቕባን ውን ኣሎ።
ናይ ቋንቋ ድግፍ-ተርጓሚ ምርካብ
ምስ ዝተፈላለዩ መንግስታዊ ትካላት ኣብ ዝግበር ርክብ፡ ኣድላዪ ምስ ዝኸውን ሰራሕተኛታት ከተማ ሱራሃማር ተርጓሚ ክቆጽሩልኩም ይኽእሉ። እቶ ተርጎምቲ፡ ብትካል ቬስትማንላንድስ ኣገልግሎት ትርጉም ዝተባህለ ትካል፡ ዝተቆጽሩ እዮም።
ኣገልግሎት መጎዓዝያ
ካብን ናብን ከተማ ሱራሃማር ንምጉዕዓዝ ዝሕግዝ ስሉጥ ዝኾነ ኣገልግሎት መጎዓዝያ ኣሎ። መውፈሪ ኣውቶቡሳትን ባቡራት ከተማ ሱራሃማር፡ ኣብ ሕምብርቲ ናይታ ከተማ ተደኲኑ ይረክብ።
በተን ብትካል በሪስሎገን ዝውነና ባቡራት ናብ ከተማ ቬስተሮስ ክትከዱ ካብኡ ውን ናብ ስቶክሆልም ክትቕጽሉ ትኽእሉ። ቀዳመ-ሰንበት፡ ካብ ሱራሃማር ናብ ስቶክሆልም ብቐጥታ ዝኸዳ ባቡራት ኣለዋ።
ብዜካ'ዚ፡ ናብ ቬስተሮስ ብኣውቶቡሳት ቪኤል ውን ክትከዱ ትኽእሉ። በተን ብመስመር-መጎዓዝያ ብሩክስ ዝፍለጠ ኣውቶቡሳት ከተማ ሱራሃማር ናብ ዝተፈላለየ ከባቢታት ምምሕዳር ናይቲ ከተማ ክሳብ ሃልስታሃማር ብነጻ ክትጎዓዙ ትኽእሉ።
ንሰዓታት ኣውቶቡሳት ከተማን እቲ ከባብን ብዝምልከት፡ ኣብ መርበ-ሓበሬታ ምምሕዳር ከተማ ብምእታው ክትረኽብዎ ትኽእሉ።
ስራሕን ትካላት ናይ ምምስራት ተኽእሎታትን
ኣብ ከባቢታት ከተማ ሱራሃማር፡ ሰፊሕ ዕዳጋታት ስራሕ ዘለዎ ከተማታት ይርከብ። ንኣብነት፡ ቬስተሮስ፡ ሃልስታሃማር፡ ፋገሽታን ሾፒንን።


c: text/html

text:
መንግስቲ እስራኤል ኣብ ነገቭ፣ ቤት ማእሰርቲ ሳሃሮኒም ዝጸንሑ 14 ኤርትራውያን ትማሊ ሰንበት ናብ ኤርትራ ከምዝመለሶም ማዕከናት ዜና እታ ሃገር ሓቢረን።
እቶም ኤርትራውያን ድሕሪ ናይ ሓደ ዓመት ማእሰርቲ ብድሌቶም ናብ ኤርትራ ክምለሱ ከምዝሓተቱ’ዩ መንግስቲ እስራኤል ዝገልጽ።
ናብ ኤርትራ ኣብ ዝምለስሉ’ውን ኣምባሳደር መንግስቲ ኤርትራ ኣብ እስራኤል ኣቶ ተኸስተ ተስፋማርያም ከሰንዮም ምዃኑ ጸብጻብ ዮርሳሌም ፖስት ክሕብር ጸኒሑ’ዩ።
እንተኾነ፣ እቶም መንግስቲ እስራኤል ብድሌቶም ናብ ኤርትራ ክምለሱ ሓቲቶም ዝበሎም 15 ኤርትራውያን፣ ብኣስትርጓሚ ዳግማይ ክሕተቱን ብድሌቶም ይምለሱ ምህላዎም ብቪድዮ ዝተሰነየ መረጋገጺ ቃል ክህቡን ኣኽባር ሕጊ እታ ሃገር የሁዳ ዌንስተን ሓቲቱ።
መንግስቲ እስራኤል፣ ናብታ ሃገር ሰሊኾም ኣትዮም ዝበሎም ኤርትራውያን ዝርከብዎም ስደተኛታት፣ ነናብ ዓዶም ክሳብ ዝምለሱ ኣብ በረኻ ነገቭ ኣብ ዝተደኮነ ቤት ማእሰርቲ ሳሃሮኒም ብዘይዝኾነ ሕጋዊ መስርሕ ን3 ዓመታት ክእሰሩ’ዩ ዝውስን።
እንተኾነ ጉዳይ ኤርትራውያን ብደረጃ ዓለም ፍሉይ ቆላሕታ ዝወሃቦ ብምዃኑ፣ እስራኤል ነቶም ኤርትራውያን ናብ ሳልሰይቲ ሃገር ንምስጓጎም ኣብ ስምምዕ ከምዝበጽሐት’ያ እትጠቕስ።
ኣብዚ ቀረባ እዋን ድማ ናብ ሳልሰይቲ ሃገር ምስጓግ ክትጅምር ምዃና ደጋጊማ ትሕብር።
እስራኤል ነቶም ናብ ኤርትራ ዝመለሰቶም 14 ኤርትራውያን ንልዕሊ ሰለስተ ዓማታት ኣብ ጽኑዕ ማእሰርቲ ክጸንሑ ወይ ድማ ናብ ዓዶም ክምለሱ ብምፍርራሕ በስገዳድ ናብ ኤርትራ ከምዝመለሰቶም’ዮም ዝወቕሱ ተጣበቕቲ ሰብኣዊ መሰላት።
እዚ ከምዚ’ሉ እንከሎ፣ ናብ እስራኤል ንተወሳኺ ትምህርቲ ካብ ዝተላእኩ ሸሞንተ ቴክኒሻናት መንገዲ ኣየር ኤርትራ እቶም ኣርባዕተ ኣብታ ሃገር ዑቕባ ንምሕታት ከምዝተረፉ ክረጋገጽ ክኢሉ ኣሎ።

robotstxt: allowed

filter: keep


text:
ፕረዚደንት ኢሳያስ ኣፈወርቂ ንናይ ሰለስተ መዓልታት ዑደት ሎሚ ቀዳም ኣብ ሰዓታት ቅድሚ ቀትሪ ኣዲስ ኣበባ ኣትዮም፤ ኣብ ቤተ መንግስቲ ድሕሪ ዝተገብረሎም ናይ ምሳሕ እንግዶት ድማ ናብ ዋና ከተማ ደቡብ ክልል ዝኾነት ከተማ ሃዋሳ ምብጻሕ አካይዶም።
ኣብቲ ኣብ ቤተ መንግስቲ ዝተካየደ ናይ ምሳሕ እንግዶት ፕረዚደንት ኢሳያስ "ድሕሪ ደጊም ንህዝቢ ክልቲኣን ሃገራት ክልቲ ህዝቢ'ዩ ኢሉ ዝሓሰብ ሓቂ ዘይፈልጥ ጥራይ'ዩ" ድሕሪ ምባል ንህዝቢ ኤርትራን ኢትዮጵያን እንዃዕ ሓጎሰኩም ኢሎም።
ፕረዚደንት ኢሳያስ ኣፈወርቅን ቀዳማይ ሚንስተር ኣብይ ኣሕመድን ከምኡ እውን ላዕለዎት ሰበስልጣን ክልቲአን ሃገራት ሎሚ ኣብ ከተማ ሃዋሳ ኣብዝኣተውሉ እዋን ብዝሒ ዘለዎ ነባሪ’ታ ከተማ ድሙቕ ኣቀባብላ ገይሩሎም።ንናይ ሃዋሳ ኢንዱትሪያዊ ፓርክ ከምዝርኣዩ እውን ሓላፊ ቤት ፅሕፈት ቀዳማይ ሚንስተር ኣቶ ፍፁም ኣረጋ ኣብ ናይ ቲዊተር ገፆም ሓቢሮም።
ቀ/ሚ አብይ አሕመድ ኣብቲ ናይ ሃዋሳ ዑደት አርማ መንግስቲ ኤርትራ ዝኾነ ብባንዴራ ኤርትራን ኢትዮጵያን ዘጌጸ ገመል ንፕረዚደንት ኢሳያስ ህያብ ኣበርኪቶምሉ።
ብፕረዚደንት ኢሳያስ ኣፈወርቂ ዝምራሕ ልኡኽ ሓያሎ ሚንስትራት ካልኦት ላዕለዎት ሰበስልጣን መንግስትን ዝሓቖፈ ምዃኑ ሚንስተር ዜና ኤርትራ ኣቶ የማነ ገብረመስቀል ኣብ ናይ ቲዊተር መልእኽቶም ገሊፆም።
ፕረዚደንት ኢሳያስ ኣብ ኣዲስ ኣበባ ኣብዝኣተውሉ ኣቀባብላ ካብ መንጎ ዝገበሩሎም ምኽትል ዋና ኣማሓዳሪ ክልላዊ መንግስቲ ትግራይን ኣቦ ወንበር ህውሓትን ዝኾኑ ዶ/ር ደብረፅዮን ገብረሚካኤል ክኾኑ ከለው ኣማሓዳሪ ክልላዊ መንግስቲ ኦሮሚያ ኣቶ ለማ መገርሳ ድማ ፕረዚደንት ኢሳያስ ብናይ ኦሮሞ ባህሊ ዝለዓለ ክብርን ትርጉምን ዘለዎ ፈረስን ዋልታን ብህያብ አበርኪቶምሎም።
ኣብቲ ቦታ ዝተረኽበ ወኪል ድምጺ ኣሜሪካ ፕረዝዳንት ኢሳያስ ኣብ መዕረፎ ነፈርቲ ክበፅሑ ከለው ካብ ሰበስልጣን መንግስቲ ብተወሳኺ መራሕቲ ሃይማኖት፣ኪነ ጥበባዊያን ፍሉጣት ሰባትን ከምተቐበልዎም ይገልጽ።
ንሱ ብዙሕ ልሙድ ብዘይኮነ ኣገባብ ንክብሪ ፕረዚዳንት ኢሳያስ ኣፈወርቂ መድፍዕ ከምዝተተኾሰ’ውን ይሕብር።ካብ መዕረፎ ነፈርቲ ወፂኦም ናብ ቤት መንግስቲ ኣብዘምርሕሉ እዋን ንዕኦም ክቕበል ዝወፀ ብዙሕ ህዝቢ ፈቐዶ መንገዲ ድምፁ ዓው ኣቢሉ ተቐቢሉዎም።
ሓለዋ ፀጥታ ካብ ትማሊ ጀሚሩ ዝለዓለ ምንባሩን ፈቐዶ ቦታ ሰባት ይፍተሹ ከምዝነበሩን ወኪል ድምጺ ኣሜሪካ ካብ ኣዲስ ኣበባ ገሊጹ’ሎ።
ብፕረ. ኢሳያስ ዝምራሕ ልኡኽ ካብ ኣስመራ ኣብ ዝተበገሰሉ እዋን ሚንስተራትን ሰበ ስልጣን መንግስቲን ከምዘፋነውዎ ወኪል ድምጺ ኣሜሪካ ካብ ኣስመራ ሓቢሩ።
ብፕረ.ኢሳያስ ዝምራሕ ልኡኽ ኣብ ኢትዮጵያ ናይ ሰለስተ መዓልታ ዑደት ዘካይድ ዘሎ ቀ/ሚ አብይ ዝሓለፈ ሰሙን ኣስመራ ኣብ ዝበጽሕሉ እዋን ብዝገበርሎም ዕድመ'ዩ።
እዚ ከምዚ ኢሉ ኸሎ ዴሞክራሲያዊ ምንቅስቓስ ህዝቢ ትግራይ/ዴምህት/ ድሕሪ ናይ 17 ዓመታት ዕጥቓዊ ቓልሲ ደው ምባሉ ንመግለፂ ማእኸላይ ኮሚቴ ናይቲ ውድብ ብምጥቓስ ፋና ብሮድካስቲንግ ኮርፐሬት ገሊጹ።
ኣብ ኢትዮጵያ ተኣዊጁ ዝነበረ ህፁፅ ኣዋጅ ምልዓሉ፣ፖለቲካዊ እሱራት ይፍትሑ ምህላዎምን ዴሞክራሲያዊ ሃዋህው እናሰፍሐ ምምጽኡን ን20 ዓመታት መዕልቦ ከይረኸበ ዝፀንሐ ጉዳይ ኢትዮጵያን ኤርትራን መዕለቢ ዝርከበሉ ዕድል ምፍጣሩ ነቲ ውሳነ ምሕላፍ ምክንያት መግለፂ ናይቲ ውድብ ሓቢሩ’ሎ።
ኣባላቱ ካብ ዝኾነ ይኹን ናይ ሓይሊ ስጉምቲ ክዕቀቡ እውን ደምህት ፀዊዑ’ሎ።
ኣብ ኢትዮጵያ ይካየድ ዘሎ ለውጢ ብዴሞክራሲያዊ ኣገባብ ሰላማዊ ቓልሲ ንምክያድ ዘኽእል ከምዝኾነ ብዘለዎ እምነት ዕጥቓዊ ቓልሲ ደው ምባሉ ገሊፁ’ሎ።


text:
ብኢንተርነት ምዕዳግ
ናይ መጠረሽታ ዝተሓደሰሉ፡ 30 9 2019
ብኢነተርነት ምዕዳግ ቐሊል ክኸውን ይኽእል እዩ። ብኢነተርነት ዝተገብሩ ዕድግታትካ ብዝተኻእለ መጠን ውሑሳት ንምግባር ግን ክትሓስበሎም ዘለካ ነገራት ኣለው።
ሓበሬታ ብዛዕባ እታ ትካል ኣክብ።
እታ ትካል ኣድራሻን ቍጽሪ ቴለፎንን ከም ዘለዋ ኣረጋግጽ። ንኣገልግሎት ዓሚል ናይታ ትካል ክትራኸቦም ፈትን። ናይታ ትካል ኣገልግሎት ዓሚል ንክተረኽቦም ቀሊል ክኸውን ኣለዎ።
ካልኦት ሰባት ብዛዕባ እታ ትካል እንታይ ርእይቶ ከም ዝሃቡ ፍለጥ። ብኢንተርነት ካልኦት ሰባት ኣየናይ ጽቡቕ ኣየናይ ሕማቕ ጎድኒ ናይቲ ትካል ኢሎም ከም ዝጠቐሱ ከተንብብ ትኽእል ኢኻ።
ሕሱር ቀረብ
ኣብ ኢንተርነት ንዝርከብ ኣዝዩ ሕሱር ቀረብ ኵሉ ግዜ ብዓይኒ ጥርጣረ ርኣዮ። ኣዝዩ ዝስሕብ ሕሱር ዋጋ ሓደ ኣቕሓ ናብ ኣዝዩ ክቡር ዓሚል ምኳን ዘስዕብ ዕዳጋ ክኸውን ይኽእል እዩ። ዓሚል ምኻን ( Prenumeration) ወርሓዊ ዓሚልነት( abonnemang) እውን ይበሃል እዩ። ነቲ ዓሚልነት ምቍራጽ ኣዝዩ ከቢድ ክኸውን ይኽእል እዩ።
ነቶም ናይ ዕድጊ ቅድመ-ኩነት፣ ጠቕላላ ዋጋ፣ ናይ መብጽሒ ቅድመ-ኩነትን ናይ ክፍሊት ቅድመ-ኩነትን ኣንብቦም።
ኩሉ ግዜ ቅድሚ ዝኾነ ነገር ካብታ ትካል ምግዛእካ ነቶም ናይ ዕድጊ ቅድመ-ኩነት ወይ ናይ ስምምዕ ቅድመ-ኩነት ኣንብቦም።
ናይቲ ክትገዝኦ ትደሊ ዘሎካ ጠቕላላ ዋጋ ክንደይ ከምዝኸውን ኣረጋግጽ። ኣብቲ ዋጋ እንታይ ከም ዝጠቓለል ኣረጋግጽ፣ ንኣብነት ዋጋ መስደዲ ኣቕሑ ናባኻ።
መብጽሒ ግዜ፣ ማለት እቲ ኣቑሑ ኣብ ኢድካ ክሳዕ ዝበጽሕ ክንደይ ግዜ ከም ዝወስድ ኣረጋግጽ።
ነቲ ኣቑሑ ከመይ ጌርካ ከም ትኸፍሎ ኣረጋግጽ። ካብ ኢንተርነት ክትዕድግ ከልኻ፡ ብዝተፈላለየ መገዲ ክትከፍል ትኽእል ኢኻ። ኣየኖት መኽፈሊ ኣገባባት ከምዘለዉን እንታይ ማለት ምኻኖምን ኣረጋግጽ።
ብናይ ባንክ ካርድ እንተ ዄንካ ክትከፍል፡ ኣብ ዝተመስጠረ (krypterade) መርበብ ሓበሬታ ጥራይ ይኹን። ሓደ መርበብ ሓበሬታ ዝተመስጠረ ምስ ዝኸውን ኣድራሻ እቲ መርበብ ኣብ ክንዲ ብ 'http' ብ 'https' እዩ ዝጅምር። ምስኡ ናይ ሊኮቶ ምልክት ኣብ ጥቓ ኣድራሻ ናይቲ መርበብ ሓበሬታ እንተ ኣሎ ኾይኑ፡ እቲ ትካል ኣዝዩ ውሑስ መርበብ ሓበሬታ ምኻኑ የርኢ።
ንዓኻ ወረቐት መንነት ዘይብልካ
ኣብዚ ቐረባ ግዜ ዲኻ ካብ መዓል መዚ ግብሪ ውልቓዊ መለለዩ ቍጽሪ ተቐቢልካ? ወረቐት መንነትካ ከይተቐበልካ ካብ ኢንተርነት ዝኾነ ነገር ንከይትገዝእ ተጠንቐቕ። ኣቕሑትካ ካብ ወኪል ፓኼት ወይ ወኪል ጶስጣ ንምውሳድ ወረቐት መንነት ከድልየካ እዩ።
መሰል ምምላስ ወይ ምጥራዕ ኣቕሑ ወይ ኣገልግሎት
ብኢንተርነት ክትዕድግ ከሎኻ፡ ንዝገዛእካዮ ክትመልስ ወይ ክትጠርዕ መሰል ክህልወካ ይኽእል እዩ። ምጥራዕ ማለት ኣብቲ ዝገዛእካዮ ኣቕሑት ወይ ኣገልግሎት ገለ ጌጋ ኣሎ ምባል እዩ።
ተወሳኺ ሓበሬታ ብዛዕባ ምዕዳግ ካብ ኢንተርነት።
ኣብ መርበብ ሓበሬታ Hallå konsument ዝያዳ ሓበሬታ ብዛዕባ ካብ ኢንተርነት ምዕዳግ ኣሎ። ሃሎ ኮንሱመንት፡ ብዛዕባ ምግዛእ ኣቕሑትን፣ ምጥራዕን ዝምልከቱ ሕቶታትን ንስኻ ከም ሸማታይ ትደልዮም ካልኦት ሓገዛትን ዝምልሱ ሰራሕተኛታት እውን ኣለውዎም።


text:
ኣብ ውሽጢ ኢስታንቡል ኣብ ዝርከብ ቆንስል ስዑዲ ዓረብ ተቐቲሉ ዝተባህለ ፍሉጥ ጋዜጠኛ ብህይወት እንተሃሊዩ መረጋገፂ ክትህብ ናይ ፕረዚደንት ቱርኪ ንስዑዲ ዓረብ ሓቲቶም።ምጥፋእ ሃለዋቱ ኣብ መንጎ ቱርኪን ስዑዲ ዓረቢያን ዲፕሎማሲያዊ ቅልውላው ብምስዓብ ኣብቲ ዞባ ወጥሪ ከየልዕል ስግኣት ፈጢሩ’ሎ።
ጀማል ኻሾጊ ኢስታንቡል ኣብ ዝርከብ ቆንስል ስዑዲ ዓረብ ዝኸደ ንቱርካዊት ሕፅይቱ ንምምርዓው ዘድልይ ሰነድ ንምምላእ ነይሩ እንተኾነ ክሳብ ሕጂ ሃለዋቱ ኣይተፈልጠን።መሓዙቱን ደገፍቱን ትማሊ ሶኑይ ኣብቲ ኤምባሲ ተቓውምኦም ከስምዑ ውዒሎም ኣለው።
ናይ ቱሪኪ ፕረዚዳንት ረሲፕ ተይብ ኤርዶጋን ናይውልቂ ዓርከይ ክብሉ ንኻሾጊ ገሊፆምዎ ኣለው።ትማሊ ሶኑይ ኣብ ቡዳፐስት ዑደት ይፍፅሙ ኣብዝነበረሉ ኣብ ዝሃብዎ ርእይቶ ስዑዲ ዓረብ ሪያድ ኻሾጊ ብህይወት ከምዘሎ ከተረጋገፅ ኣለዋ ኢሎም።
“ሰበስልጣን ቆንስል ስዑዲ ካብቲ ቆንስል ወፃኢ ከይዱ እዩ ኢሎም ንርእሶም ነፃ ክገብሩ እዮም።ዝምልከቶም ሰበስልጣን ግን ነቲ ዝብሉዎ ዘለው መረጋገፂ ክህቡ ኣለዎም።”
ኻሾጊ ምስ ቱርካዊት ሕፅይቱ ክምርዖ ዘኽእሎ ቅጥዒ ክመልእ 2 ጥቅምቲ 2018 ናብቲ ቆንስል ኣትዩ።ሕፅይቱ ኣብ ደገ እንተተፀበየቶ እውን ኣይተመልሰን።
መርመርቲ ቱርኪ ኻሾጊ ተቐቲሉ ሬስኡ ብናይ ዲፕሎማሲያዊ መኪና ተወሲዱ ኢሎም ይኣምኑ።ፖሊስ ናይ ፎረንሲክ ምርመራ ክካየድ ሓቲቱ’ሎ።እቲ ቆንስል ግን ኻሾጊ ኣበይ ከምዝኣተው ኣይፈለጥናን ኢሉ’ሎ።ብዓል ስልጣን እቲ ቆንስል መሓመድ ኣል-ኦታይቢ “እቲ ቆንስልን ኤምባሲን ይደልዩዎ እዮም ዘለው።እዚ ጉዳይ እዚ ኣሻቕሉና’ሎ” ኢሎም።
ኣገልግሎታት ስለያ ኻሾጊ ኣብ ዝተሰወረሉ እዋን ብርክት ዝበሉ ሰበስልጣን ስዑዲ ኣብ መዕረፎ ነፈርቲ ኢስታንቡል ምብፅሖም ይምርምሩዎ ኣለው።
ኻሾጊ ንመንግስቲ ስዑዲ ዓረብ ብዝነቕፉ ጽሑፋቱ ከይእሰር ብምስጋእ ካብ ስዑዲ ዓረብ ሃዲሙ ኣብ ዝሓለፈ ዓመት ኣብ ኣሜሪካ ይንበር ነይሩ።ጀማል ኻሾጊ ስለስተ መዓልታት ቅድሚ ምስዋሩ ኣብ ለንደን ኣብ ዝተኻየደ ኮንፈረንስ መስርሕ ሰላም ማእኸላይ ምብራቕ ከምዚ ኢሉ ነይሩ።
“ዋላ’ዃ መንግስቲ ንሰባት እናእሰረን ንድምፅታት ተቓወሞ እናዓፈነን ኣብ ቁፅፅር እንተወዐሎ ኣብ ስዑዲ ዓረብ ጉዳይ ፍስልጤማዊያን ሎሚ እውን ዝትንክፍ ዛዕባ እዩ።”
ኻሾጊ ዋሽንግተን ንናይ ስዑዲ ልኡል መሓመድ ቢን ሳልማንን ንእትህቦ ደገፍን ይነቅፍ ነይሩ።


text:
ኣል-ኣረብያ ትካል ዜና ንመንግስታዊ ወሃቢ-ቃል ጠቂሱ ከምዝፀብፀቦ፣ F-15 ነፈርቲ ውግእ ነታ ናብ ክልል ኣየር ስዑድያ ዝኣተወት ነፋሪት ዓጂበን ንክትዓልብ ከምዝገበራን፣እቶም ፓይለታት ብዘይምድንጓይ ዕቁባ ሓቲቶም ከምዝተፈቀደሎም ዝረኸብናዮ ዜና ሓቢሩ።
ሮይተርስ ትካል ዜና ብወገኑ ንሰበ-ስልጣን ስዑድ ዓረብ ጠቂሱ ከምዝፀብፀቦ፣እታ ነፋሪት ወትሃደራዊ‘ምበር ናይ ውግእ ነፋሪት ኣይኮነትን ይብል።
ሎም-ዘበን ካብ ኤርትራ ብዝላዓለ ደረጃ ምጥፋእ ዜጋታታ‘ውን ኣጓኒፉ‘ዩ።ሚድያታት ስዑድ ዓረብ ኣብ‘ዚ ዓመት‘ዚ ሓንቲ ቅድም ኢላ ናብ ስዑድ ዓረብ ብክልተ ፓይለታት ዝተወሰደት ነፋሪት ሒዛ ንክትምለስ ዝተላኣኸት ኤርትራዊት ፓይለት ኣይምለስን ኢላ ዕቁባ ከምዝሓተተት ገሊፆም‘ለው።
ዝሓለፈ ለካቲት፣18 ተፃወቲ ሃገራዊት ኩዕሶ እግሪ ኤርትራ ኣብ ኡጋንዳ ከምዝጠፍኡን ዳሓር ፖለቲካዊ ዕቁባ ከምዝተፈቀደሎምን‘ውን ዝዝከር‘ዩ።
ዓሚ ጥሪ ዝዓለው ወትሃደራት ንሚንስቴር ዜና ኤርትራ ንሓፂር ጊዜ ተቆፃፂሮም ነይሮም።ገለ ካብ ዘቅረብዎም ሕቶታት ኩሎም ፖለቲካዊ እሱራት ይፈትሑ ዝብል ነይሩ።


text:
Radio Erena: 12 January 2020
መንግስቲ ኤርትራ ሶማላውያን ናይ ጸጥታ ሰራዊት ከሰልጥን ሓሳብ ቀሪቡ፣ ክብላ ማዕከናት ዜና ሶማል ሓቢረን።
ፕረዚደንት ሶማል መሓመድ ዓብዱላሂ ፋርማጆ ኣብ ኤርትራ ናይ ክልተ መዓልታት ወግዓዊ ናይ ስራሕ ምብጻሕ ኣብ ዘካየደሉ፣ ምስ ፕረዚደንት ኢሰያስ ካብ ዝገበሮ ዝርርብ፣ ኤርትራ ኣብ ሶማል ኣብ ዝካየድ ሓፈሻዊ ምርጫ ጸጥታ ዘኽብሩ ኣባላት ሰራዊት ከተሰልጥን ዝብል ጉዳይ ከምዝርከቦ እተን ማዕከናት ዜና ገሊጸን።
ነቲ ዘተ ብዝምልከት ካብ ክልቲኤን ሃገራት ዝተዋህበ ወግዓዊ መግለጺ፣ ንክልቲኤን ሃገራትን ንዞባ ቀርኒ ኣፍሪቃን ዝምልከት ዝምድናን ምትሕብባርን ከምዝተዘራረቡ፣ እምበር ዝርዝራዊ ሓበሬታ ኣይተዋህቦን።
ከምዝዝከር ሶማል፣ ኤርትራ ንጥሩፍ ጉጅለ ኣልሸባብ ስልጠናን ወተሃደራዊ ደገፍን ትህብ ኣላ ኢላ ብምኽሳስ ክሳብ ናብ ማዕቀብ ዝኸደ ስጉምቲ ብባይቶ ጸጥታ ከምዝውሰዳ ገይራ እያ።
ኣብዚ ብመንጎኝነት ቀዳማይ ሚኒስተር ኢትዮጵያ ዳግማይ ዝሕደስ ዘሎ ዝምድና ኤርትራን ሶማልን ከኣ፣ መንግስቲ ኤርትራ መርገጺኡ ብምቕያር ካብ ኣልሸባብ ክወርድ ንዝኽእል መጥቃዕቲ ንምክልኻል ብምባል ሰራዊት ከሰልጥን እዩ ክብላ’የን ማዕከናት ዜና ሶማል ዝገልጻ።
ኤርትራ ኣባል’ቲ ኣብ ሶማል ዓስኪሩ ዘሎ ዓቃብ ሰላም ሕብረት ኣፍሪቃ ኣይኮነትን።
================


text:
Strömsund
ናይ መጠረሽታ ዝተሓደሰሉ፡ 27 11 2020
ነቶም ንጡፍ ዓይነት ህይወት ዚፈትዉ፡ እታ ኣስታት 12,000 ተቐማጦ ዘለዋ ስትሮምሱንድ ኮምዩን ትሰማምዖም እያ። ግን ከኣ ነቶም ግሩም ኮሙናዊ ኣገልግሎት፡ ጽቡቕ ናይ ኣረጋውያን ክንክንን ጽቡቕ ናይ ትምህርቲ ዕድላት ዚደልዩውን ትሰማምዖም እያ።
ሓበሬታ ብዛዕባ ምምሕዳር ከተማ
ብዝሒ-ህዝቢ11,706
ስፍሓት መሬት11,781 ኪሜ²
ርሕቐት ካብ ዓበይቲ ከተማታት
- Östersund 100 ኪሜ
- Sundsvall 230 ኪሜ
- Stockholm 600 ኪሜ
ኣብዚ ኩሉ ንናይ ህጻናት ምዕባለ ዚጠቕም ኣሎ፡ እተን ከተማታት ነኣሽቱን ኩሉ ዘለወንን እየን። እንቋዕ ብደሓን ተሓወስኩምና!
መንበሪ-ገዛ
ናይ ስትሮምሱንድ ትካል ክራይ ኣባይቲ ኣብተን ሽድሽተ ከተማታት ዝካረ ገዛውቲ ኣለዋ። HSB ከምኡውን Riksbyggen ኣብ ስትሮምሱንድን ሆቲንግን መንበሪ ኣባይቲ ኣለወን። ይኹንምበር፡ ኣብ ውሽጥን ወጻእን ስትሮምሱንድ እውን ብሕታውያን ኣካረይ ኣለዉ።
ኣብቲ ኮምዩንና ኣብ ገጠራት ብሕሱር ዋጋ መንበሪ ኣባይቲ ኪርከብ ይከኣል። ልዑል ደረጃ ዝሓዙ ቪላታትን ብክልተ ሚእቲ ሽሕ ክሩነር ይርከቡ። ኣብኡ እቶም ብዙሕ እቶት ዘይብሎምውን ገዛ ምስ ዓደጉ ንኻልእ ነገራት ይተርፎም እዩ። ኣብኡ ብመገዲ ነትዎርክን ማሕበራዊ ናብራን ማሕበራዊ ርክባትን ውሕስነትን ሰላምን ይርከብ።
ብዛዕባ መንበሪ ኣብዚ ኮሙን ብዝያዳ ኣንብብ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
እተን ብብዝሒ ዚዝረባ ቋንቋታት፡ ዳሪ/ፋርሲ፡ ኡዝበክ፡ ሩስያ፡ ትግርኛ፡ ዓረብ፡ በርማ፡ ሶማልያ፡ ኦሮሞ እየን፡ ግን ከኣ ኣብኡ ታይላንድ፡ ጀርመን፡ እንግሊዝ፡ ስፓኛን ፈረንሳንውን ይዝረብ እዩ።
ማሕበራትን ምትእኻባትን
"ኣብቲ ናይቲ ኮምዩን ሃብታም ማሕበራዊ ህይወት ክትሳተፍ እንተ ደኣ ደሊኻ፡ ብዙሓት ኣብ እተፈላለየ መዳያት እተዋፈራ ማሕበራት ኣለዋ። ኣብቲ ናይ ሽወደን ሕበረተሰብ ኣቲኻ ግሩም ርክባት ንምፍጣርን ቋንቋ ንምምሃርን ኣማራጺ ዘይብሉ መገዲ እዩ። ምናልባት ኣብ ገለ ማሕበራት ከተበርክቶ እትኽእል ነገራት ይህሉዶ ይኸውን?
"
ኣብቲ ከባቢ ብቐረባ እንታይ ይርከብ
እቲ ኮምዩን ሓሙሽተ ከተማታት ኣለዎ፤ ስትሮምሱንድ፡ ሃመርዳል፡ ባከ፡ ሆቲንግን የደደን። ኣብዚኣተን ግሮሰሪታትን ካፈታትን ኣብያተመግብን ፋርማስን ባንክታትን እንዳ ክዳውንትን ካልእ ብደቂቕ ዝሸጡ ድኳናትን ይርከቡ። ቤትንባን ሓራጅን እውን ኣሎ። ኣብተን ዓድታት ናይ ስፖርትን መሐምበስን ኣደራሻት ከምኡውን ኣደራሽ መንሸራተቲ ኣሎ።
ኣገልጎት ክንክን ወይ ሕብሐባ ቆልዑ
ስትሮምሱንድ ኮምዩን እተፈላለየ ትምህርቲ ንህጻናት ኣለዎ። ኣብኡ ብዙሓት ኣብያተትምህርቲ ህጻናት ኣለዋ፡ መብዛሕትአን ናይቲ ኮምዩን እየን። ኣብታ ብደቡብ ስትሮምሱንድ እትርከብ ሃልቪከን ብናይ ወለዲ ምትሕግጋዝ እትመሓደር ቤትትምህርቲ ህጻናት፡ ኣብ ሮሰን፡ ኣስታት 70 ኪ/መ ካብ ስትሮምሱንድ ድማ ብሕታዊት ቤትትምህርቲ ህጻናት ኣለዋ። ኣብ ስትሮምሱንድ ናይ ኣጸደ ህጻናት ኣላዪነት ኣሎ።
ኣብ ኩለን ናይቲ ኮምዩን ዓበይቲ ዓድታት መእለዪ ህጻናትን ክፉት ቤትትምህርቲ ህጻናትን ኣሎ። ነቶም ዘድልዮም፡ ብምሸትን ለይትን ቀዳመሰንበትን ዚነጥፍ ናይ ምእላይ ህጻናት ተኽእሎታት ኣሎ። ኣብቲ ናይቲ ኮምዩን ወብሳይት ብዛዕባ ክንክን ህጻናት ተወሳኺ ሓበሬታ ኣሎ።
ኣብ ስትሮምሱንድ ማእከል ስድራቤት፡ ኣሎ። ንሱ ንወለድን ህጻናትን ዘራኽብን ሓባራዊ ንጥፈታት ዘካይድን ክፉት ቤትትምህርቲ እዩ። ኣብኡ ነቲ ንጥፈታት ዚውጥኑ ናይ ቤትትምህርቲ ህጻናት መምህራን ኣለዉ። ኣብኡ ናይ ኣደታትን ህጻናትን ማእከላት ጥዕናን እተፈላለየ ኮርሳትን ከምኡውን ናይ ህጻናት ማሳጅ ኣሎ። እቲ ማእከል ስድራቤት ብናይ ስኒ ሓከምትን ናይ ህጻናት ቤትንባብ ኣካየድትን ይብጻሕ እዩ።
ናይ ስትሮምሱንድ ሰበኻ ሺርኪስ ኣለዎ። ንሱ ንህጻናትን ወለድን ዝዓለመ ክፉት ንጥፈታት እዩ። እዚ ኣብ ብዙሕ ቦታታት ናይቲ ኮምዩናት እውን ይወሃብ እዩ፡ ከም ኣብ ሆቲንግን ኣብ ሺርክቶሾን።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ስፍሒ ናይቲ ኮምዩን ንእሽቶ እዩ ግን ኣብኡ ሽውዓተ ናይ ዲረክተራት ከባቢ ምስ ዓሰርተ መባኣታውን ሓንቲ ብሕታዊትን ኣብያተትምህርትን ኣለዋ። ኣብ ስትሮምሱንድ እታ እተፈላለየ ናይ ካልኣይ ደረጃብ መደባትን ኮምቩክስን ዘለዋ ናይቲ ኮምዩን እንኮ ካልኣይ ደረጃ ቤትትምህርቲ ትርከብ። እታ ቤትትምህርቲ ምስ ቁጠባዊ ህይወትን ክንክን ጥዕናን ናይ ምእላይን ተክኒክን ኮለጅ ጥቡቕ ምትሕብባር ኣለዋ። ናይ ካልኣይ ደረጃ ቤትትምህርቲ ስነ-ቁጠባውያን ምሩቓት እውን ኣብኡ እዮም ዝስልጥኑ። ኣብ ስትሮምሱንድ ናይ ተዅሲ ቤትትምህርቲ ኣሎ፡ ሃገራዊ ናይ ስፖርት ስለጠና።
ኣብ ሩሰን ናይ ሞንተሶሪ መደባት ዘለዋ ናይቲ ኮምዩን እንኮ ብሕታዊት ቤትትምህርቲ ኣላ። ኣብዚ እቶም ካብ ናይ ቤትትምህርቲ ህጻናት ክላስ ክሳዕ ትምህርታዊ ዓመት ሽድሽተ ዘለዉ ተመሃሮ ይመሃሩ። ኣብ ሃመርዳልን ስትሮምሱንድን ዮርምቫትነትን የደደን ሆቲንግን ሺርክቶሾን ባከን ኮሙናውያን መባእታ ኣብያተትምህርቲ ኣለዋ።
ዕድላት ትምህርቲ
"ኣብ ስትሮምሱንድ ኮምዩን ኩሉ በጽሒ ንብቕዓቱ ከስፍሖን ከዕምቖን ይኽእል። ነዚ ድማ ነቲ ዝሓለፈ ትምህርቲ ብምውዳእን ወይ ሓድሽ ትምህርቲ ብምቕሳምን ኪኸውን ይኽእል።
እቲ ተምሃራይ ምስቲ ናይ ትምህርቲ ተሓባባሪኡ ብምዃን ውልቃዊ ናይ ትምህርቲ መደባት ንምውጻእ ሓገዝ ኪረክብ ይኽእል እዩ። ንሕና ነዚ ዚስዕብ ነቕርብ፤"
- ሽወደን ንወጻእተኛታት sfi
- ሰርቩክስ
- መሰረታዊ ናይ ዓበይቲ ትምህርቲ
- ካልኣይ ደረጃዊ ናይ ዓበይቲ ትምህርቲ
- ሓይሊ ንፋስ - ናይ ሞያ ኮለጅ ትምህርቲ
- ናይ ተልእኾ ትምህርቲ
- ናይ ሞያ ናይ ዓበይቲ ትምህርቲ
ኣገልጎት ጥዕና
ብዞባ ዚምራሕ ማእከላት ክንክን ጥዕና ኣብ ስትሮምሱንድ፡ የደደን ባከን ኣሎ። ኣብኡ ቀረብ ናይ ሓኪም ክንክን፡ ማእከል ክንክን ነፍሰ-ጾርን ሓራሳትን (MVC) ከምኡ'ውን ማእከል ክንክን ቈልዑ (BVC) ኣሎ።
ኣብ ስትሮምሱንድ ናይ ወለድን ህጻናትን መራኸቢ ዝኾነ Familjecentralenኣሎ። ኣብኡ እቶም ዓበይቲ ከም ወለዲ መጠን ሓገዝ ይረኽቡ። ኣብኡ MVCን BVCን ከምኡውን ናይ ህጻናት ክፍልን ናይ ህጻናት ማሳጅን ንእተፈላለየ ዓይነት ትምህርቲ ዚምልከት ንኡሳን ኮርሳትን ኣሎ።
ኣብ ስትሮምሱንድን ሆቲንግን ሃመርዳልን ብሕታዊ ክሊኒክ ኣሎ። ኣብኡ ኣብ ርእሲ ሓከምቲ፡ ናይ ምውስዋስ ክንክንን ኣማኻሪን መሕረሲትን ይርከቡ።
ኣብ ሃመርዳል፡ ስትሮምሱንድ፡ ሆቲንግን የደደን ናይ ስኒ ሕክምና ኣሎ። ኣብ ስትሮምሱንድ ብዙሓት ብሕታውያን ናይ ስኒ ክሊኒካት ኣለዋ።
ናይ ቋንቋ ድግፍ-ተርጓሚ ምርካብ
ምስ መንግስታዊ ወይ ውን ምምሕዳራዊ ትካላት ናይቲ ከተማ ኣብ እትገብርዎ ርኽክባት፡ ንኣብነት ኣብ ምምሕዳር ከተማ፡ ሕክምና ወዘተ..ናይ ቋንቋ ሽወደን ሕጽረት ምስ ዝህልወኩም፡ ተርጓሚ ክቍጸረልኩም ይኽእል። ተርጓሚ ኣቐዲሙ በቲ ዝምልከቶ መግስታዊ-ኣካል ከም ዝቍጸር ይግበር።
ኣገልግሎት መጎዓዝያ
ማኪና
ናብ ስትሮምሱንድ ብማኪና ኪኽየድ ይከኣል። ስትሮምሱንድ ድሕሪ፡ E 45፡ 100 ኪ/መ ብሰሜን ኦስተርሱንድ ትርከብ። እቲ ናይ ማኪና ጕዕዞ ኣስታት ሰዓትን ፈረቓን ይወስድ።
ካብ ስቶክሆልም ንስትሮምሱንድ 600 ኪ/መ እዩ፡ ኣስታት 8 ሰዓትት ከኣ ይወስድ።
ነፋሪት
ኦረ/ኦስተርሱንድ መዓርፎ ነፈርቲ ካብ ኦስተርሱንድ ብማኪና ሓደ ሰዓትን ፈረቓን ይወስድ። ካብ ስቶክሆልም መዓልታዊ በረራ ኣሎ፡ እቲ ናይ ኣየር ጕዕዞ ከኣ ሓደ ሰዓት ይወስድ።
ናይ ኦስተርሱንድን ናይ ኖርቨጃዊ ሮሮስን መዓርፎ ነፈርቲ ንቻርተር እውን ክትጥቀመሉ ይከኣል። ብተወሳኺ ኣብ ክራምፉስን ቪልሀልሚናን ካብ ስትሮምሱንድ 150 ኪ/መ ርሒቑ ዚርከብ መዓርፎ ነፈርቲ ኣሎ።
ባቡር
ኣብ ኦሰተርዱንድ ምስ ስትሮምሱንድ ዘራኽባ ኣውቶቡሳት ዘለዎ መነሃርያ ባቡራት ኣሎ። ኣብ ግዜ ሓጋይ ብኢንላንድባባን ኪግየሽ ይከኣል።
ኣውቶቡስ
ኣብ መንጎ ከተማታት ስትሮምሱንድን ኦስተርሱንድን ኡመዮን ምዕቡል ዝኾነ ናይ ኣውቶቡሳት መስመር መራኸቢ ኣሎ።
ናብ ስቶክሆልም ንምኻድ ካብ ኦስተርሱንድ መዓልታዊ ዝነቕላ ናይ Ybussኣውቶቡሳት ኣለዋ።
ስራሕን ትካላት ናይ ምምስራት ተኽእሎታትን
ዋኒን ኣሎካዶ፡ ወይስ ኪህልወካ ሓሊምካ ትፈልጥዶ? ኣብ ስትሮምሱንድ ኮምዩን ኣስታት 1,100 ዋኒናት ኣለዋ፡ ንካልኦት ብዙሓት ዋኒናትን ኢምፕረዛታትንውን ቦታ ኣሎ። ዋኒን ምስ ዘይህልወካ ምናልባት ባዕልኻ ከተካይዳን ከተማዕብላን እትደሊ ኣብ ስራሕ ዘላ ዋኒን ክትዕድግ ትደሊ ትኸውን።
እቲ ናይቲ ከባቢ ቁጠባዊ ንጥፈታት ሓያልን ኣሳታፍን እዩ፡ ብቑዓት ኣካየድቲ ድማ ኣለዉዎ። ብዙሕ ክፍልታት ኣሎ ግን እቲ ቀንዲ ኣብ ኮንክሪት፡ መካኒክ፡ ዕንጸይትን ቱሪዝምን ዘተኮረ እዩ። መብዛሕተአን ዋኒናት ናይ ሓደ ሰብ እየን፡ ግን ብዙሓት ዓበይትን ኣብቲ ዘምርትኦ ነገራት ድማ ፍሉጣት ዝኾና ዋኒናት ኣሎዋ።
ኣብ ስትሮምሱንድ ኮምዩን ዋኒን ንምክያድ ዚህሉወካ ሓለፋ፡ ግሩም ዝኾነ ናይ ሰራሕተኛታት ምርካብን ትሑት ዋጋ ወጻኢታትን ጭንቀት ዘይብሉ ሃዋህውን እዩ።
እቲ 1200 ሰራሕተኛታት ዘለዉዎ ኮምዩን እቲ ዝዓበየ ወሃብ ስራሕ እዩ፡ ድሕሪኡ እዚ ዞባ ይስራዕ። ናይ ተክኒክ ትካል ኤንግኮን (engcon)፡ ኤስሰኤፍ በቶንግኤለመንት (SCF Betongelement)፡ ከምኡ'ውን ኣገሪስ (Ageris) ካብተን ዝዓበያ ብሕታውያን ወሃብቲ ስራሕ እየን።


text:
Radio Erena: 12 September 2016
መንግስቲ ኤርትራ፣ ንናይ ብሕቲ ጋዜጣታት ብምዕጻው ንኣዳለውተንን ጋዜጠኛታትን ከምኡ ድማ ጽገናዊ ለውጢ ንዝጠለቡ ላዕለዎት ሰበ ስልጣናቱ ነበር ብኣልማማ ብምቕያድ፣ ሃለዋቶም ዘጥፍኣሉ ፍጻሜ ጸሊም ታሪኽ ኣብ ኤርትራ፣ መበል 15 ዓመቱ ብዝተፈላለየ ንጥፈታት ይዝከር ኣሎ።
እቲ መንግስቲ፣ ኣብ 18 መስከረም ብመንገዲ ማዕከን ዜንኡ ኣብ ዘመሓላለፎ መግለጺ፣ ካብ 18 መስከረም 2001 ኣትሒዘን ናይ ብሕቲ ጋዜጣታት ደው ከምዝበላ ብምሕባር፣ ንኣዳላውተንን ጋዜጠኛታትን ከካብ ዝነበርዎ እናሃደነ ናብ ቤት ማእሰርቲ ከምዘእተዎም ይዝከር።
እዞም ኣደለውቲ ናይ ብሕቲ ጋዜጣታትን ጋዜጠኛታትን፣ ከምኡ ድማ ሰበ ስልጣን እቲ መንግስቲ ነበርን ናብ ቤት ማእሰርቲ ካብ ዝኣተወሉ ኣብ ወርሒ መስከረም 2001 ናብ ቤት ፍርዲ ከምዘይቀረቡን፣ መንግስቲ እባ ልዕሊኦም ዝወሰዶ ስጉምቲ ዝኾነ ሕጋዊ መስርሕ ከምዘይተኸተልን ይፍለጥ።
ካብኡ ዝበኣሰ ከኣ እቲ መንግስቲ፣ ነዞም ዜጋታት ኤርትራ ስድራቤታቶም ከይበጽሕዎምን ሃለዋቶም ንኸይፈልጡን ሃለዋቶም ከምዝጠፍኡ ጌርዎም ይርከብ።
ሓያሎ ካብዞም ጋዜጠኛታትን ሰበ ስልጣን ነበረን፣ ብሰንኪ ኣረሜናዊ ኣተሓሕዛ እቲ ስርዓት ህይወቶም ከምዝሓለፈ ዝግለጽ እኳ እንተኾነ፣ ሚኒስተር ጉዳያት ወጻኢ ኣቶ ዑስማን ሳልሕ ዝሓለፈ ኣዋርሕ ምስ ሬድዮ ፍራንስ ኢንተርናሽናል ኣብ ዘካየዶ ቃለ መጠይቕ ግና ብምሉኦም ብህወይት ኣለዉ ክብል ገሊጹ’ዩ።
እንተኾነ መግለጺ እቲ ሚኒስተር ካብ ወጻእተኛታት ይኹን ካብ ኤርትራውያን ተኣማንነት ከምዘይረኸበ ይፍለጥ።
ጋዜጠኛታትን ሰበ ስልጣን ነበረን ን15 ዓመታት ደሃዮም ከምዝጠፍኡ ዝገበረ መንግስቲ ኤርትራ፣ ብሰንኪ’ቲ ኣብ ልዕሊ ዜጋታቱ ዝፈጸሞን ዝፍጽሞ ዘሎን ኣረሜናዊ ተግባራት፣ ቅድሚኡ ዝነበሩ ናይ መግዛእቲ ስርዓታት ዘይፈጸምዎ ምዃኑ ዘተሓሳሰቡ ሓያሎ ኤርትራውያን ከኣ፣ 18 መስከረም ዝኽሪ ፍጻሜ ጸሊም ታሪኽ ስርዓት ህግደፍ ክትከውን ንወለዶታት ክትሰጋገር ለበዋታት ኣመሓላሊፎም።
=====================================


text:
"መንግስቲ ኢትዮጵያ፣ ንኣሻሓት ተጋሩ ‘ከዳዓት’ ኢሉ ናብ ቤት ፍርዲ ከየቅረበ ንኣዋርሕ ኣብ ዝተፈላለዩ ስፍራታት ከምዝዳጎኖም" ኣሶሴይትድ ፕረስ ሓቢሩሓቢሩ።
እቶም ዝተዳጎኑ ሰባት፣ ስድራቤቶምን በጻሕቶምን ከምዝብልዎ፣ ልዕሊ ሓደ ሽሕ ተጋሩ፣ ብውሑድ ናብ ትሻዓተ ከባቢታት (ንወትሃደራዊ ካምፕታትን ኮሌጅ ሕርሻን ሓዊሱ) ከምዘእተውዎም ክጠቅሱ ከለው፣ ሓደ ካብ’ቶም ዝተኣሰሩ መኮንን፣ ንኣሶሴትድ ፕረስ ኣብ ዝሃቦ ርእይቶ ‘ምስ 400 ተጋሩ ተታሒዙ ከምዘሎ፣ ምስ ጠበቃታትን ስድራቤትን ንክራኸቡ ከምዘይፍቀደሎም’ ጠቂሱ።
"ሓደ ካብ’ቶም ዝተዳጎኑ፣ ኣባል ዓቃቢ ሰላም ኮይኑ አብ ጎረቤት ሃገር ዘገልገለ፣ ናብ ሃገሩ ምስተመለሰ ግና ከምዝተታሓዘ፣ ቤት ፍርዲ ብዋሕስ ተፈቲሑ ነይሩ፣ እንተኾነ ‘ኣብ’ታ ሃገር ዘይነበረ ከንሱ ‘ዕግርግር ፈጢርካ’ ተባሂሉ ናብ ወትሃደራዊ ካምፕ ከምዘእተውዎ" ንወዱ ዝጠቀሰ ዜና ኣሶሴይትድ ፕረስ ሓቢሩ።
ምሉእ ትሕዝቶ ኣብ ናይ ጽባሕ ፈነወ ክቐርብ'ዩ::


text:
Radio Erena: 07 April 2015
ዝተፈላለዩ ወከልቲ ሃገራት ኤውሮጳ ብዛዕባ ዋሕዚ ኤርትራውያን ስደተኛታት ብዝምልከት ምስ ሰበ ስልጣን መንግስቲ ኤርትራ ዲፕሎማሰኛታቱን ርክባት የካይዱ ኣለዉ።
ሕብረት ኤውሮጳ፣ ንመንግስቲ ኤርትራ ልምዓታዊ ሃገዝ ብምብርካት ዋሕዚ ኤርትራውያን ስደተኛታት ምግታእ ይከኣል’ዩ ኣብ ዝብል ነጥቢ ብምትኳር ኣብ ዝሰርሓሉ ዘሎ እዋን፣ ወከልቲ ኢጣልያን ብሪጣንያን ኣብ ዝሓለፈ ሰሙን ኣብ ኣስመራ ዑደት ብምክያድ ምስ ዝተፈላለዩ ሰበ ስልጣን መንግስቲ ከምዝተዘራረቡ ምንጭታት ሬድዮ ኤረና ኣረጋጊጾም።
ብዘይካ’ዚ’ውን ወከልቲ ሃገራት ኤውሮጳ ኣብ ዝተፈላለያ ሃገራት ኤውሮጳ ምስ ዝርከቡ ኣምባሳደራት መንግስቲ ኤርትራ ኣብ ተመሳሳሊ ዛዕባ ብምትኳር ይዝትዩ ኣለዉ።
ኣባል ባይቶ ፈረንሳን ምክትል ከንቲባ ከተማ ፓሪስን ክሉድ ጎ-ኣስ-ገን ኣብ ፈረንሳ ምስ እትርከብ ኣምባሳደር መንግስቲ ኤርትራ ሃና ስምኦን ብ26 መጋቢት ብምርኻብ’ውን ኣብዚ ነጥብታት እዚ ዘተኮረ ዝርርብ ከምዘካየዱ ክፍለጥ ተኻኢሉ ኣሎ።
ዋሕዚ ኤርትራውያን ዝርከብዎም ስደተኛታት ኣብ ሃገራት ኤውሮጳ ሓደ ካብቲ ዝዓበየ መዛረቢ ኣርእስታት ኮይንሉ ኣብ ዘሎ እዋን፣ እቲ ሕብረት ምስተን ስደተኛታት ብብዝሒ ዘፍርያ ዘለዋ ሃገራት ዝርርባት ኣብ ምክያድ’ዩ ዝርከብ።
ኣብ ኤርትራ ድማ ልዕሊ 300 ሚልዮን ኤውሮ ልምዓታዊ ሓገዝ ብምብርካት፣ ንዋሕዚ ስደተኛታት ክገትኦ ከምዝክእል ይገልጽ እኳ እንተሎ፣ ጠንቂ ስደት ኤርትራውያን ግና ፖለቲካዊ ደኣ’ምበር ቁጠባዊ ከምዘይኮነ’ዩ ዝእመነሉ።
ኣብ ወጻኢ ሃገር ዝርከቡ ኤርትራውያን ደለይቲ ደሞክራስያዊ ለውጢ’ውን ንተበግሶ እቲ ሕብረት ብምቕዋም፣ ልምዓታዊ ሓገዝ ቅድሚ ምብርካቱ ኩነታት ሰብኣዊ መሰላት ኤርትራ ክጽናዕ ኣለዎ ብምብላ ናብቲ ሕብረት ጥርዓን የቕርቡ ኣለዉ።
ሕብረት ኤውሮጳ፣ ብዘይካ ንኤርትራ፣ ንኢትዮጵያን ካልኦት ጎረባብቲ ሃገራትን ዝህቦ ልምዕእታዊ ሓገዝ’ውን ብክልተ ዕጽፊ ከዕብዎ ምዃኑ’ዩ ገሊጹ ዘሎ።
===============================


text:
ፕሬዝደንት ጆ ባይደን ምስ ፕሬዝዳንት ሩስያ ቭላድሚር ፑቲን ኣብ ዝተራኽብሉ እዋን ከምዝበልዎ "ዝተረጋገአን ክእመት ዝኽእል " ሸቶታት ርክባት ሩስያን ዩናይትድ ስቴትስን ኣብ ዝክእለሉ ዝተፈላለዩ ረእሰ ጉዳያት ምዝርራቦም ሓቢሮም ። ካብቶም ዘተታት ሓደ ስልታዊ ህድኣት ዝጠመተ ዘተ ንምጅማር ምውሳና ብሓጎስ ከምዝተቀ፟በልዎ ገሊፆም ። ኣብቲ ዘተ ዩናይትድ ስቴትስን ሩስያን ንመፃኢ ኣብ ምቁፅፃር ኣፅዋራትን ምንካይ ሓደጋን ዝሕግዙ መዓቀንታት ንምድላው ባይታ ዘንፀፍሉ እዩ ።
ካልእ ብስፍሓት ዝተዘራረብሉ ርእሰ ጉዳይ ብዛዕባ ደሕንነት ሳይበር እዩ ። ኣብ መርበባት ሓበሬታ ሶላርውንድስ ባአገልግሎት ደህንነት ደገ ሩስያ ብዝበፅሐ ሓደጋ ኣብ መላእ ዓለም ብኣማኢት ዝቁ፟ፀሩ ኮምፑተራትን ከምኡ'ውን ሚስጥራት ውልቀሰባትን ትካላትን ትካላትን ብምዕፃው ልዑል ገንዘብ ክኸፍሉ ዘገድድ /Romware/ ዝተባህለ ሩስያ ዝመሰረቶም ጥቅ፟ዓታት ዝጠመተ ነይሩ ።
ፕሬዝዳንት ባይደን ከምዝበልዎ ሰብሞያ ክልቲኣን ሃገራት ኣብ ሓባራዊ ንፁር ምስምመዓት ብምብፃሕ ክሕለፉ ዘይግበኦም ገደባት ማለት(ንሳይበራዊ ጥው፟ዓት) ዝምልከትን ካብ ክልቲኣን ሃገራት ንዝብገስ ንፁር ምኽኛት ዝከታተልን ብሓባር ንምስራሕ ተሰማሚዕና ኣለና ኢሎም።
ካልእ ኣድላይነት ሰብኣዊ ሓገዝ ነቶም ብሚልዮናት ዝቁ፟ፀሩ ዝሳቀዩ ዘለዉ ሲርያውያን ምብፅሑ ክቅ፟ፅል ዩናይትድ ስቴትስን ሩስያን ርግፀኛታት ክኾናሉ ኣብ ዝግባእ ኩነታት'ውን ዘትየን እየን ከምኡ'ውን ክልቲኤን ሃገራት ሩስያን ዩናይትድ ስቴትስን ኣሸበርቲ ኣብ ኣፍጋኒስታን ከምብሓዱሽ ንኸየንሳእርሩ ዘበርክተኦ ዘለዋ ኣስተዋፅኦ መብርሂ ዝተዋህበሉ ዛዕባ ነይሩ ።
ጠመተ ዝተገብረሉ ካለእ ዛዕባ ምምሕዳር ኢራን ኒኩለራዊ ኣፅዋራት ክዕድግሉ ዝኽእል ኩንታት ክረክብ ከምዘይብሉ ዘረጋግፅ እዩ ነይሩ ። ፕሬዝዳንት ባይደን ንፕሬዝዳንት ፑቲን ፈተንቲ ርእሰ ጉዳያት ኣልዒሎም 'ዮም ንጉዳይ ዩክሬን ኣመልኪቶም "ዩናይትድ ስቴትስ ኣብ ሉኣላዊነት ዩክሬንን ሓድነታዊ ምሕደራን ኣመልኪታ ዘየማትእ ውሳነ "ከምዘለዋ ብምግላፅን ጉዳይ ሰብኣዊ መሰላት ድማ ኩልግዘ ኣብ ዙርያ ጠረጴዛ ጥራሕ እዩ ክፍታሕ ዝግባእ " ንሱድማ መንነትና እዩ ዘርኢ" ክብሉ ፕሬዝዳንት ባይደን ተዛሪቦም።
ፕሬዝዳንት ባይደን ወሲኾም ኣብ ቤት ማእሰርቲ ዝርከብ ጉዳይ መራሒ ተቃ፟፟፟ዋሚ ፓርቲ ኣሌክሲ ናቫሊን ኣልዒሎም ተዘራሪቦም ። ፕሪዝዳንት ባይደን ንጋዜጠኛታት ከምዝበልዎ ናቫሊኒ ኣቤት ማእሰርቲ እንተሞይቱ "ሳዕቤኑ ኣብ ሩስያ ከቢድ እዩ ዝኸውን ክብሉ ንፑቲን ብግልፂ ከምዘተሓሳሰብዎም ተዛሪቦም። ከምኡ'ውን ኣብ ልዕሊ ፈነወ ሬድዮ ኔትዎርክ ኣሜሪካ ነፃ ኣውሮፓ /ራድዮ ናፅነት / ብከርሚላን ዝበጽሕ ዘሎ ፈተነታት ምትዕንቃ፟ፍ ኣልዒሎም ሓሳባት ብነፃነት ናይምግላፅን /ናፅነት ፕረስ/ ብናፅነት ናይ ምዝራብ መሰልን ፀቅ፟ጢ ገይሮም ንፕሬዝዳንት ከም ዘብርህሎም ሓቢሮም።
እቲ ስዓታት ዝወሰዶ ዘተ "እወንታዊ" ድባብ ዝነበሮ ከምዝነበረ እዮም ፕሬዝዳት ባይደን ድሕሪ እቲ ዘተ ዝተዛረቡ ። ንሶም ክልቲኤን ሃገራት ማዕቢለን ንዓለም ክረብሓሉ ዝኽእላሉ ባይታ ነፂርና ፣ ዩናይትድ ስቴትስ ወሳናይ ዝኾኑን ጥቅ፟ምና /ድልየታትና/ ናብ ሓደጋ ዘሳጥሑ ፈተነታት ከጋትመና ከሎ ቀጥታዊ ምላሽ ከምእንወስድ ።
"ንቅ፟ድሚት ዝስርሑ ተወሰኽቲ ስራሕቲ ኣለዉ እዮም " ዝበሉ ፕሬዝዳንት ባይደን " ንሎሚ ግን ምስ ሩስያ ከመይ ክንሰርሕ ከምዘለና ርክባት ዩናይትድ ስቴትስን ሩስያን ከመይ ክከውን ከምዝግበኦ ግልፂ ዝኾነ መሰረት ኣንፂፍና ኢና" ኢሎም።


text:
ቀ/ሚ ሃይለማርያም ደሳለኝ ”ኣምባሳደር ሄርማን ኮኸንን ዴቪድ ሽንን ንኤርትራ ካብ ቁሪ ንምውፃእ ዘቅረብዎ ሓሳብ ግጉይ‘ዩ ኢልና ኢና ንኣምን።ምኽንያቱ ኤርትራ ፖሊሲኣ ስለዘይቀየረት” ኢሎም።
ንህልዊ ኩነታት ኤርትራ ተጠቂምካ ውዕል ኣልጀርስ ንምንፃግን ኣብ ኤርትራ ለውጢ ንክመፅእ ምሕጋዝን ካልኦትን ዝብሉ ሓሳባት ይብሉ ቀ/ሚ ሃይለማርያም፣ጉዳይ ኢትዮዽያ ኣይኮነን።ኣይንብገሰሉን ኢሎም።
ንጉዳይ ዓሰብ ኣመልኪቶም ክዛረቡ ከለው ”ኣብ ልዕሊ ጉዳይ ዓሰብ መርገፂን ፖሊስን ኢህወዴግ ኣዝዩ ንፁር‘ዩ።ፅልግልግ ክህሉ ኣይግባእን።ኤርትራ ኣብ ዝደኸመትሉ እዋን፣ኢትዮዽያ ንዓሰብ ክትቆፃፀር ኣለዋ ኢልካ ዘረባ ፈፂሙ ተቀባልነት ዘይብሉ‘ዩ” ኢሎም።
ጋዜጠኛ ዳንኤል ብርሃነ ኢትዮዽያ ስለ‘ቲ ግድብ ኢላ ንሱዳን ንምሕባል ክፋል መርየት ኢትዮዽያ ንሱዳን ከምዝሃበት ይዝረብ‘ሞ ሓቂ ድዩ ኢልዎም ነይሩ።
ቀ/ሚ ሃይለማርያም ”ስለምንታይ‘ዩ እዚ ጉዳይ‘ዚ ሎሚ ዝላዓል ዘሎ? ኣብ 2005 ተላዒሉ፣ኣብ 2009ን ምርጫ ተላዒሉ ቀ/ሚ ዝነበሩ መለስ ዜናዊ ነዊሕ መልሲ ንኣባላት ፓርላማ ሂቦም።ሎሚ ድሕሪ ሓሙሽተ ዓመት ተመሳሳሊ ሕቶ ይቀርብ‘ሎ።ምርጫ ብዝቀረበ ቁፅሪ ዝላዓል ሕቶ ኮይኑ‘ሎ።ተዘይኮይኑ ኣብ ሞንጎ ሱዳንን ኢትዮዽያ ዝተኸትመ ሓድሽ ውዕል ዶብ የለን” ኢሎም።


text:
እዚ ቀፂሉ ተፃሒፉ ዘሎ፣ንመርገፂ መንግስቲ ኣሜሪካ ዘንፀባርቅ ርእሰ-ዓንቀፅ‘ዩ -
ገዛኢ ፓርቲ ኢትዮዽያ፣ኣብ‘ዚ ቀረባ እዋን ኣብ ዝተካየደ ምርጫ ፓርላማ፣ዓብላሊ ድምፂ ዓቲሩ‘ሎ።እንተዳኣ ተረጋጊፁ፣ቀዳማይ ምንስቲር መለስ ዜናዊ ዝመርሕዎ ኢህወዴግ ብዘይካ ንኽልተ መናብር ንብሙልኡ መናብር ክቆፃፀሮ‘ዩ።
ቁፅሪ መረፅቲ ፅቡቅ፣ከይዲ’ቲ መረፃ ድማ ሰላማዊ ከምዝነበረ ተነጊሩ‘ሎ።ግን ከምኣካይዳ ዴሞክራሲ እቲ ናይ መወዳእታ ውፅኢት ብወሳኒ ዝተሓዋወሰ‘ዩ።ናይ ዩ-ስን ካልኦት ዲፕሎማታትን ንከይዲ ምርጫ ንምዕዛብ ሓቲቶም ካብ ኣዲስ ኣበባ ንከይወፁ ተከልኪሎም፣ዓለም-ለኸ ተዓዛቢ ሕብረት ኣውሮዻ፣ብሰንኪ‘ቲ ቅድሚ ዕለት ምርጫ ዝነበረ ቁፅፅር መንግስቲ፣እቲ ምርጫ ዓለም-ለኸ መዐቀኒ ኣየማለአን ኢሉ‘ሎ።
ዝጥቀሱ ጉድለታት ጉጅለታት ሲቪላዊ ማሕበረ-ሰባት ተከልኪሎም፣ናፃ ሚድያ ክፅብፅብዎ ንዝኽእሉ ተወሲኖም፣ናይ ወፃኢ ሚድያታት ንቪኦኤ ሓዊሱ ተዓፊኖም‘ዮም።
ምቊፃር ድምፂ ኣብ ዝዛዘመሉ እዋን፣ኩሎም ወገናት ንህውከት ንክነፅጉ ዩ-ስ ትፅውዕ።መንግስቲ‘ውን ብፅቡቅ እምነትን ዘይሸራዊነትን ንዝተላዓሉ ስክፍታታትን ምስሕሓባታትን ምላሽ ንክህበሉ ዩ-ስ ተባብዕ።
ኢትዮዽያን ዩ-ስን ብዙሕ ዘፈራት ርክብ ዘለወን፣ብርክት ዝበሉ ኣገደስቲ ረብሓታት ዘራኽበን ሃገራት‘የን።ዴሞክራስያዊ ትካላት ኢትዮዽያ ንምሕያልን፣ክፉት ፖለቲካዊ ባይታ ንህዝቢ ኢትዮዽያ ክረጋገፀሉን ምስ ኢትዮዽያ ተጊህና ክንሰርሕ ኢና ይብል ተዳልዩ ዝመፀልና ንመርገፂ መንግስቲ ኣሜሪካ ዘንፀባርቅ ርእሰ-ዓንቀፅ።
"ዴሞክራስያዊ ትካላት ኢትዮዽያ ንምሕያል ተጊህና ክንሰርሕ ኢና" ዩ-ስ
ዴሞክራስያዊ ትካላት ኢትዮዽያ ንምሕያልን፣ክፉት ፖለቲካዊ ባይታ ንህዝቢ ኢትዮዽያ ክረጋገፀሉን ምስ ኢትዮዽያ ተጊህና ክንሰርሕ ኢና ትብል ዩ-ስ
እዚ ቀፂሉ ተፃሒፉ ዘሎ፣ንመርገፂ መንግስቲ ኣሜሪካ ዘንፀባርቅ ርእሰ-ዓንቀፅ‘ዩ -


text:
ናይ ጸዋዒት መልእኽቲ ካብ ህዝቢ ሃገረ ኤርትራ፡ ኤርትራ
እቶም ዝሰምዓ ኣእዛንን ዘቕልባ ልቦናን ኣእምሮን ዘለዎም ደቂ ሃገረ-ኤርትራ ንኽፈልጡ፡-
“ኣብ ሃገረ-ኤርትራ፡ ነፍሲ ወከፍ መዓልቲ፡ ዕለተ-ሞት እያ።”
ዝተፈተኹም ደቅናን ኣሓትናን ኣሕዋትናን ኤርትራውያን፡ ወላ’ዃ ይኽወለኩም እዩ እንተዘይበልና፡ ከነፍልጠኩም ዝደለና ከቢድ መልእኽቲ ኣሎና፦ “ኣብ ሃገረ-ኤርትራ፡ ነፍሲ ወከፍ ዕለት፡ ዕለተ-ሞት
ዝኸበርኪ ሓብትና፣
በዓልቤትኪ ናይዝጊ ክፍሉ ካብዚ ዓለም ብሞት ብምፍላዩ ዝወረደኪ መሪር ሓዘን ከይኣክል ‘’ንበዓል ነጎዳ ሓዊ ደብሶ’’ ከም ዝበሃል፣ውልቀ-መላኺኢሳይያስ ኣብ ርእሲ’ቲ የማናይ ኢዱ ኮይኑ ዘገልግሎ ዝነበረ ብጻዩ ናይዝጊ፣ኣብታ ዝተወልደላን ንነጻነት ዝተቓለሰላን ዓወት ዝተጎናጸፈላንዓዱ ሓመድ ኣዳም ክይለብስ ሬሳኡ ከይኣቱ ብምኽልካሉ ኣባኽን ኣብ ደቅኽን ወሪዱ ዘሎ ድርብ ሓዘን
EAJP, Melbourne, 22/22/2012 With Deep concern, The Eritrean Australians for Justice and Peace (EAJP) has received the news of kidnapping veteran Mohamed Ali Ibrahim (Central council member of the Eritrean People’s Democratic party) who was taken away to an undisclosed location soon after he left
ብቐረባ ክንከታተሎ ከም ዝጸናሕና ብዕለት 17 ጥሪ 2012 ሓሙሽተ ኤውሮጳውያን አብ መሬት ዓፋር ፤ ግዝኣት ኢትዮጵያ ድሕሪ ምቕታሎም ኣብ መንጎ ኤርትራን ኢትዮጵያን ዘይ ህዱእ ሃዋሁው እናሰፈነ ኢዩ። ነዚ ናይ ብዙሓት ሞት ዘኸተለ ኣሕዛኒ ተረኽቦ ብምጥቃም፡ መንግስታት ኢትዮጵያን ኤርትራን ኣብ ሸሸነኾም ኣጸጊዖሞም ዘለዉ ዕጡቓት ደቂ ዓፋር
ኩሉኹም ኤርትራውያን ከምቲ ትፈልጡዎን ከምትሰምዕዎን፡ ኣብ ጀርመን ኣብ ክሊ ሃይማኖትና ኦርቶዶክስ ዓበይቲ ሽግራት ተኸሲቶም ኣሎዉ።
ንዓና ንኦርቶዶክሳውያን ተጠሚርካን ሓቢርካን እምነትካ ኣኽቢርካን፤ ብሓባር ናይ ምጉዓዝ፤ ሓቢርካ ጸገምካ ናይ ምፍታሕን የጸግመና ከም ዘሎ፡ ኣሉ ዘይባሃል ሓቂ‘ዩ።
ንሱ ኸኣ ብገለ ውልቀ ሰባት ዝብገስ ሕማቕ ሕማማት፡ ምፍልላይ ስምብራቱ ሕማቕ ንሓደ ህዝቢ፡
ብወገንና ተሪፉ ኣሎ እንብሎ፡ መላእ ናይ ባይቶ ጸጥታ ኣባላት ነቲ ብሞኒተሪን ግሩፕ ዝቐረበ መተሓሳሰቢ ዝለዓለ ኣቓልቦ ብምሃብ ዝተረረ ውሳነ ምሕላፍ ክኸውን እንከሎ፡ ንመንግስቲ ኤርትራ ድማ ነቲ ዘይሕጋዊተግባራቱን ሓደገኛ ጠባያቱን ቅቡል ክምዘይኮነን ደጊም ኣብ ልዕሊኡ ተጻዋርነት ከምዘየብልኩምን ንጹር ክትገብሩሉ እዩ።
….ንዝዓበየ ክፋል ህዝብና በቲ ናይ ምጥርጣርን ናይ ነዊሕ ግዜ ዘይምርድዳእን ጠባይ ተበኪሉ ዘሎ፡ ብናትና ብናይቶም ሰዓብቲ ወይ ኣመንቲ (ወይ ንኡስ ሽማግለታት) ዓቕሚ ጥራይ ዝፍታሕ ወይ ዝብጻሕ ሕቶ ከም ዘይኮነ ተረዲ ኡና ኣሎ። እዚ ብቀሊል ወይ ብምቅላል ክትሓዝ ወይ ክርኤ ዘሎዎነገር ኣይኮነን።….
ኣብ’ዚ ስርዓት ህግደፍ ነቲ ብሰንኪ ዓንዳሪ ባህርያቱ ንጥረዮ እገዳ ባይቶ ጸጥታ ውድብ ሕቡራት ሃገራት ንምዕጋት ብጭንቀት ደምበርበር ዝብለሉ ዘሎ እዋን፡ ብመንገዲ ልኡኻቱን ሃሱሳቱን ፡ዝውክሉዎም ኣባላት ፓርላማ ዓዲ እንግሊዝ ናይ ዘጽንዖም ኤርትራውያን ስደተኛታት መንነትን ኣድራሻን ብምስራቕ፡ ብዘይፍቓዶም፡ ንእገዳ ባይቶ ጸጥታ ዝቃወም፡ ደብዳበታት ይጽሕፍን ይልእኽን ከምዘሎ ሓበሬታ በጺሑና ‘ሎ።
ተጣባቂት ሰብኣዊ መሰላት፣ ጋዜጠኛ፣ ዋና ጸሓፊት ናይ ኤርትራውያን ጋዜጠኛታት ማሕበር ኣብ ስደት፣ኣባል ኤምዲሰመ፣ ኣባል ስድሪ፣ ኣባል ኤትራውያን ንሰላም ኣብ ቀርኒ ኣፍሪቃ፣ኣባል ጉጅለ ተሓባበርቲ ምድላው ናይ ብራስልስ ኮንፈረንስ (Reference Group)፣ ኣባል ነበር ናይ Eritrean Room for A Strong and United Opposition (መጸውዒ ስም ኒግሮ)፣ ወዘተ…
ናብ ኣቶ ኣምሃ ዶሚኒኮ – ኣቦ መንበር ሃገራዊ ኮምሽን ንዴሞክራሲያዊ ለውጢ
ዝኸበርካ ሓው ወልደየሱስ፡
ውድብኩም፡ ብዘይቅቡል ምኽንያታትን ምስምስን ኣብ ሃገራዊ ዋዕላ ንምስታፍ ብዝምልከት ዝወሰዶ ነጻጊ መርገጽ ምስ ረኣኹ፡ እዛ ሎሚ ዝልእካ ዘለኹ ደብዳቤ ክጽሕፈልካ ዶ ኣይጽሕፈልካን ኣብ ዝብል ሓሳባት ኣቲየ።
ዝኸበርኩም ኣባላት መሰጋገሪ ማእከላይ ባይቶ፣-
ፈለማ ናይ ቃልስን ጽንዓትን ሰላምታይ ብምቕዳም ኣብ እተሰላስልዎ ሃገራዊ ዕማም ዓወት እምነየልኩም፣፣ ቀጺለ ነዛ ቅልዕቲ ደብዳበ ክጽሕፈልኩም ዘገደደኒ ምኽንያት ከምቲ ኩላትና እንፈልጦ ብመሰረት እቲ ኣብ ምትሕንፋጻዊ ኮንፈረንስ ሰልፍና ዝተኣትወ ውዕል፣ እዚ መሰጋገሪ ማእከላይ ባይቶ ሰልፍና ኣብ ነፍሲ-ወከፍ ሰለስተ ወርሒ ብኣቦ-መምበር ሰልፊ ብፓልቶክ ኣኼባ ክግበረሉ ዝብል ኢዩ ዝነበረ፣
ብመንጽር ክብደት ምዕዋት ሃገራዊ ጕባኤን ሕልኽልኻቱን፣ ብመንጽር ኤርትራዊ ሻቑሎትን ፈታኒ ጸገማቱን ወዘተ… ደለይቲ ደሞክራስያዊ ለውጢ ዝዀንኩም ኣሕዋትን ኣሓትን ንዝዀነ ዓይነት ምትዅታኻት (provacations) ዋጋ ከይዋሃቦን ከይትምልሱሉን ብትሕትና እሐተኩም፡፡
ዝኽበርኩም ኣሰናዳእቲ ሃገራዊ ዋዕላ፡ ኣባላት ኪዳን፡ ኣባላት ውድባት፡ ኣባላት ሲቢካዊ ማሕበራትን ዑድማትን ዝዓዘዘ ሰላምታና ነቕርበልኩም። ከምኡውን ዕውት ዋዕላ ክኾውን ንምነ።
ዝኸበርካ በሺር ኢሳቕ ዓብደላ ዎ ዝኸበርካ ኣምሃ ደመኒኮ፡ ምስ ኣሰና ዝገበኩሞ ቃለ-መሕትት ሰሚኤዮ።ኣቐዲመ ነቲ ክትገብርዎ ትሓስብዎ ዘለኹም ዋዕላ ረቢ የቃንዓልኩም ኣምላኽ ከኣ የሳልጠልኩም ክብል ኣፍቅዱለይ።
ኣብ ዝሓለፈ ወርሒ ኣብ ብራሰልስ ዝተገብረ ምስጢራዊ ዋዕላ ንዓና ንደቂ ሃገር ክሳብ ክንደይ ከም ዝፈላለየናን ዘሰሓሓበናን ብቐሊሉ ዝርሳዕ ኣይኰነን። ዋዕላ ብራሰልስ ተወዲኡ ስምብራቱን ኣብ ተቓውሞ ደምበ ዘስዓቦ ፍልልይን ቂምታን ምድኻምን ከይተወድኤ ሎሚውን ካልእ ካብ ዕለት 18 ዲሰምበር ጀሚሩ ዕለት 20 ዝውድእ ናይ ዓርከይ ዓርክኻ ምስጢራዊ ዋዕላ ኣብ ሎንዶን ክግበር ዓቢ ምሽብሻባት ይግበር ምህላዉ ይነፍስ ኣሎ።
ብኢሳያስ ኣስፍሃ
ዝኸበርካ መምህር ተስፉ ዘውደ ኣቐዲመ ናይ ቃልስን ጽንዓትን ሰላምታይ ብምቕዳም ኣብ እተሰላስሎ ዘለኻ ሃገራዊ ዕማም ምሉእ ጥዕናን ዓወትን እምነየልካ።
ዝኸበርካ መምህር ተስፉ ዘውደ፡ ኣብዚ ቀረባ እዋን ዝጀመርካዮን ክሳብ ሻቡዓይ ክፋል ዝበጽሕ ተኸታታሊ ጽሑፍካ እከታተሎ ኣለኹ። ትሕዝትኡን ኣቀራርmበኡን ብዘየገድስ ኣንጻር’ቲ ዓማጽን ገባትን ስርዓት ህግደፍ ኣብ ዝካየድ ቃልሲ ኣበርክቶ ክህልዎ ከምዝኽእል ፈጺመ ኣይጠራጠርን። እንተኾነ ግን ኣብ መሪጽካዮ ዘለኻ ኣርእስቲ ጽሑፍካ ኣይግድን! ከመይሲ፡ እዚ ኣርእስቲ’ዚ ( ወፍሪ ዋርሳይ ይክኣሎ ወፍሪ ጊላነት ) ዝብል ዘሎ ካብቲ ብተጋዳላይ ኣድሓኖም ገብረማርያም ብተኸታታሊ ዝቐርብ ዝነበረን ንባህርያት ስርዓት ህግደፍ ብስነ-ፍልጠታዊ መንገዲ ዝተንተነን ዘቃልዐን ከም ውጺኢቱ ኽኣ ምሉእ ህዝቢ ኤርትራ ዝተማህረሉን ንኽቃለስ ዘለዓዓለን ጽሑፍ ( ወፍሪ ዋርሳይ ይክኣሎ ወፍሪ ባርነት) ዘፍልዮ እንታይ’ዩ? ነታ ባርነት እትብል ቃል ጊላነት ስለዝቐየርካ? ኣይፋልካን ዓገብ! መምህር ተስፉ። ጊላነት ማለት እኮ ባርነት ማለት’ዩ።
ሰላም ድምጺ ኣመሪካ መደብ ክፍሊ ትግርኛ፡ ንሕና ኣባላት መርበብ ሲቪካውያን ማሕበራት ኣብ ኤውሮጳ መደባትኩም መዓልታዊ ንከታተሎ ኢና። ገለ ካብቲ ጽቡቕ መደባትኩም ህዝቢ ምስ ህዝቢ ዝብል ጽቡቕ ኣተሓሳስባታት ዘለዎም ኣሕዋትን ጎረባብትን ንዝኾኑ ህዝብታት ኤርትራን ኢትዮጵያን ኣብ ጽቡቕ መንፈስ ንምምጻእ እትገብርዎ መደባት ዝነኣድን ዝምጎስን ኢዩ።
ዝኸበርኩም ኣሰናዳእቲ ሬድዮ ድምጺ ኣሜሪካ መደብ ክፍሊ ትግርኛ ንሕና ኣብ ሽቱትጋርትን ከባቢኡን ሃገር ጀርመን እንርከብ ኤሪትራዊያን ኣባላት ፖለቲካዊ ውድባትን ሲቪካዊ ማሕ በራትን ከምኡውን ውልቀ ተቓወምቲ ኤሪትራውያንን ዝኾናን መደባትኩም ብተገዳስነት መዓልታዊ ኢና ንከታተሎ ።
ከም ኩለን ደቂ ኣንስትዮ ኤርትራ፡ስለ መሰልን ፍትሕን፡ንነዊሕ ዓመታት ቁርን ኣ ስሓይታን ተገሪፍኪ፡ጎቦ ደይብኪ፡ጎላጉል ወዲእኪ ንኣህለኽቲ ኩነታት ተቓሊስኪ፡ከም ኩሎም መቓልስትኺ ተዓዊትኪ።እዚ ኩሉ ጻዕርን ከርተት ምባልኪ ከኣ፡ኣብ መንጎ መግዛእትን ነጻነ ትን፡ኣብ መንጎ ድርብ ጭቆናን ፍትሕን ዘሎ ፍልልይ ተረዲእኪ፡ኣድልዎ ሃኒጹዎ ዘነበረ ኣገ ባብ ኣዕኒኺ፡ንዝጎደለ መሰል ክትሕለቒ፡ድግድግታኺ ሸጥ ኣቢልኪ በረኻ ምውጻእኪ ዘይሰሓ ት፡ርእሺ ኩሉ ክነኣኣስ ዘይግበኦ ዓብይ ተኻፋልነት ኢዩ።
ከመይ ቀኒኻ ከይብለካ፡ ከመይ ትነብር ከምዘለኻ ዝጠፍኦም ሰባት ሒዶት ክኾኑ ከምዝኽእሉ መጠን፡ ንይምሰል ካብ ዝሓተካ ርዱእ ንውሰዶ። ደብዳበ ንክጽሕፍ ዝደረኸኒ ምኽንያት ውን ኩነታት ጥዕናኻ ኢዩ።
ኣብዚ ዝሐለፈ ሳምንታት ዝተፈላለየ ጸለመ ኣንጻር ማሕበር ምትሕግጋዝ ኤርትራውያን (ማ.ም.ኤ) – ቦስቶን፡ ብህግደፋውያን ክጽሓፍ ቀንዩ። ምኽንያቱ ኸኣ፡ ንዝተፈላለያ ብሄራት ኢትዮጵያ ዝውክላ ማሕበራት፡ ነቲ ኣዳራሽ ማ.ም.ኤ ተኻሬን ክጥቀማሉ ስለዝተፈቕደ።
ብመጀመርያ ንዶክተር ዘይነብ ብርሃኑ ክብ ዝበለን ዝላዓለን ምስጋናይ ይብጸሓያ። ቀጺለ ድማ ምሁራትና ድምጾም ተዓቢሱ፣ ምንቅስቓሶም ተፈልዩና ብምጽንሑ ንዝወሰደቶ ፈላሚ ስጉምቲ ለባምን ኣድላይ ግዜን መድረኽን ዝጠልቦ ተበግሶን ሒዛ ደበኽ ብምባል እንቋዕ ብደሓን መጻእኪ እብል። እዚ እውን እቲ ማዕጾ ኣዝዩ ክረሖን ኩሎም ምሁራትና በብዘለውዎ ተራኺቦምን ተመያይጦምን ንቃልስና ከረሳስንዎ ፉሕ ከብልዎ እላቦ።
ከም ኣረዳድኣይ እዚ ሎሚ ዝህነጽ ዘሎ ፓርቲ ንዑ ምሳይ ጥራሕ ተወደቡ ዝብልዩ ኢለ ኣይግምትን። ኣነ ውድበይ
ኣቐሚጠ ምስ ህዝቢ ክብገስ ወሲነ ኣሎኹ ክብል ከሎ ከኣ ካብቲ መግለጺታቱ ተበጊሰ ካልኦት ውድባትውን ከምቲ ናቱ
ከገብሩ ዝጸልእን ዝቃወምን ኣይመስለንን።
ከምቲ ትፈልጦ ባህጊ ህዝቢ ኤርትራ ከም ኩሉ ህዝቢ ዓለም ብሰላምን ራህዋን ምንባር ኢዩ። ነዚ ንምርግጋጽ ከቢድ
መስዋእቲ ከፊሉ ድማ ናጽነቱ አረጋጊጹ። ብድሕሪ እዚ ድማ አብ ውሽጥን ደገን ዝነብር ህዝቢ ሃገሩ ንኽሃንጽ ካብኡ
ዝድለይ ኩሉ ብምውፋይ እኳ ድኣ አብ ካልኦት ሃገራት ብዙሕ ዘይርኣይ ወፈያ ገንዘብን ጉልበቱን ከበርክት ዓለም
ምስክሩ እያ።
ቅሉዕ ደብዳቤ ንኤርትራዊ ዲሞክራሲያዊ ኪዳን – ካብ ሕብረት ኢርትራውያን ስያትል
ዝኸበርኩም መራሕቲ ዉድባት ኤርትራዊ ዲሞክራሳዊ ኪዳን ተካፈልቲ ኣኼባ ጥሪ 15, 2008፡ ቅድሚ ኩሉን ልዕሊ ኩሉን ልባዊ ሰላምታና ይብጻሕኩም፡፡ ከም’ዉን ነዚ ኣጋጣሚ’ዚ ብምጥቃም እንቋዕ ናብ 2008 ዓ.ም.ፈ. ንክትሰጋገሩ ኣብቕዓኩም ንብል፡ ዓመት ሰላምን ፍቅርን፡ ዓመት ራህዋን ፍትሕን ክዀነልና ዘሎና ሰናይ ትምኒት ድማ ንገልጽ።
ኣቐዲመ፡ኣብዚ ቕንያት በዓላትን ምቕያር ሓድሽ ዓመትን ብዝምልከት ምስ ስድራ ቤትካን ደቅኻን ሰናይ እዋን፤ሩሑስ ብዓልን ቅንያትን ክኾነልካ ይምነይ።ቐጺለ ከም ዜጋን ኣባል ማሕበረሰብ ኤርትራውያንን ብሞያውን ከምጋዜጠኛ፡ ነዚ ዝስዕብ መልእኽቲ ብጽሞና ከተንብቦ ብትሕትና ጊዜኻ ይሓትት።
ብሓቂ ዕድለኛያ ኤርትራ ክበሃል ይከኣል፣ ሕፉራት ሰባት ንዕኦም ኮሪዕም ንዓዶም ዘኹርዑ ደቂ ከተፍሪ ብምኽኣላ። ሰብ ወዲ ሰብ ዘኹርዖ እንታይ እንተ ኢልና፣ ብዙሕ ክበሃል ይከኣል ኢዩ። ብዓቢኡ ግን ብወገን
ዓድና ኣብ ክንዲ ዓዲ ምትሑቑቛፍን ምትሕልላይን፣ ዓዲ ማእሰርትን፣ ቁጽያን ምትህልላኻትን ኮይና። ቅድሚ ሕጂ ንደገ ወጺኡ ዘይፈልጥ ናይ መራሕቲ ፍልልያት ብዕሊ ተጋሂዱ። ህዝቢ ምስ መን ከምዝኸውን ማእዝኑ ጠፊእዎ። መፍቶት ከም ሃገር ክንህሉ ዘይደልዩና ባእታት ኮይና። እቲ ሕቡኑን ሕፉሩን ኤርትራዊ ካብ መዓልቲ ናብ መዓልቲ ርእሱ ብምድናን ክመሻኸን ጀሚሩ። ዛጊት ‘ውን 7 ዓመታት ኮይኑ ንድሕሪቲ ክንምለሰሉ ኣብ ዘይንክእለሉ በጺሕና ክበሃል ዝከኣል ኢዩ።


text:
ኣብ ሃገር አቫቲካንን ቅዱስ ጴጥሮስ ባዚሊካን ናይ ስነ ጥብብ ሃብታት ጉዳያት ዝግደስን ናይ ሕንጸት ዕዮታት ጉዳይ ዝከታተልን ዘሳልጥን ብፋብሪካ ቅዱስ ጴጥሮስ ዝጽዋዕ ትካል መመሓደሪ ውሽጣዊ ቅዋም ሕዳሴ ክግብረሉ ር.ሊ.ጳ. ፍራንቸስኮ ብዘለዎም ናይ ተኸታሊ ቅዱስ ጴጥሮስ ፍሉይ ስልጣን ብዝደንገግዎ ውሳኔ መሰረት ናይ ቅድስቲ መንበር ሓዋርያዊ ልኡኽ ብጹዕ ኣቡነ ማሪኦ ጆርዳኖ ፍሉይ ላዕለዋይ ተቖጻጻሪ ወኪል ንኽዀኑ ዕለት 29 ሰነ 2020 ዓ.ም. ከምዝሰመይዎም ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።
ስምዖን ተ. ኣርኣያ - ሃገረ ቫቲካን
ሊቀ ጳጳሳት ብጹዕ ኣቡነ ማሪዮ ጆርዳኖ ብዛዕባ ፋብሪክ ቅዱስ ጴጥሮስ ኩሉ ፍልዩ መጽናዕቲ ገይሮምን ግልጺ ናይ ሓበሬታ ሰነድ ከቕርቡን ዝጠልብ ሓላፍነት ካብ ቅዱስ ቅዱስነቶም ከም እተቐበሉን ቅዱስነቶም ንብጹዕ ኣቡነ ጆርዳኖ ዝሰመይዎም እቲ ናይ ሃገረ ቫቲካን ዋኒን ዝኽተሎ ውሽጣዊ ቅዋም ንምሕዳስ ዘብቅዕ መደብ ክሕንጽጹን መዋቕራቱ ዘሳልጦ ዕዩ ብጥልቂ ብምምርማር ሕዳሴ ክግበረሉን ዘብቕዕ ዕዮ ከሳልጡ ዝብል ፍሉይ ስልጣን ዘለዎም ኮይኖም ብኣኦም ዝምራሕ ምስኦም ሓቢሩ ዝዓዪ ሽማግለ እውን ከምዝቖመ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።
ናይ ቅዱስ ጴጥሮስ ፋብሪካ ዝጥቀመሎም መሳርዕ መራኸብታትን ዝኣመሰሉ ኣብቲ ፋብሪካ ኣብ ናይ ክለሳን ተቖጻጻርን ቤት ጽሕፈት ዝሰርሕ ግለ ሰብ ብዝሃቦ ሓበሬታ መሰረት ናይ እደ ጥበብን ቤት ምሕደራን ቤት ጽሕፈት ናይ ዕዮ ንብረት ዝኾነ መራኸብታትን ሰነዳትን ናይ ቅድስቲ መንበር ቤት ጽሕፈት ዋና ጸሓፊ ቅድም ክብል ንናይ ሃገረ ቫቲካን ቤት ፍርዲ ክመሓላልፈ ብዝወሰዶ ውሳኔ መሰረት ንናይ ሃገረ ቫቲካን ቤት ፍርዲ ኣሰራቲ ሕጊ ዳይና ጃን ፒየሪ ሚላኖን ንካልኣይ ዳይናን ኣለሳንድሮ ዲዲ ከምእተረከበ ናይ ቅድስቲ መንበር ዜናን ክፍሊ ማሕተምን መግለጺ ሓቢሩ።
እቲ ብፋብሪካ ቅዱስ ጴጥሮስ ዝጽዋዕ ዋኒን ቅድስቲ መንበር ኣብ ሃገረ ቫቲካን ናይ ሕንጻን ሕደሳት ጉዳያት ዝከታተልን ናይ ሕንጻ ሕደሳን ሕንጸትን ንዝተፈላለያ ትካላት ብጨረታ ዘሳትፍን እቲ ዘድሊ ስራሕ ብሓላፍነት ዘረክብ እውን ምዃኑ ክፍለጥ እንከሎ ኣብ ዝተፈላለያ ሃገራት ናይ ዝርከባ ኣቢያተ ክርስቲያን ሕንጸትን ሕድሳትን እውን ዝከታተል ምዃኑ ናይ ቅድስቲ መንበር ዜናን ክፍሊ ማሕተምን መግለጺ ኣተሓሒዙ የዘኻኽር።


text:
Radio Erena: 23 February 2016
ተቖጻጻሪ ጉጅለ ሕቡራት ሃገራት፣ መንግስቲ ኤርትራ ንኣልሸባብ ይሕግዝ ከምዘሎ ዘረጋግጽ መርትዖ ከምዘይረኸበ ኣቦ መንበር ኮሚቴ እገዳ ባይቶ ጸጥታ ራፋኤል ዳርዮ ራሚረዝ ካሬኖ ሓቢሩ።
ንሱ ነዚ ዝሓበረ፣ ኮሚተ እገዳ ሶማልን ኤርትራን ካብ ተቖጻጻሪት ጉጅለ ንዝቐረበ ተወሳኺ መጽናዕታት ብዝምልከት ብ18 ለካቲት 2016 ናብ ባይቶ ጸጥታ ኣብ ዘቕረቦ ጸብጻብ’ዩ።
ይኹን’ምበር ኤርትራ ንዝተፈላለዩ ኢትዮጵያን ተቓወምቲ ጉጅለታት ትድግፍ ምህላዋን፣ ብዛዕባ’ቲ ምስ ጅቡቲ ዘጋጠመ ፍጻሜ ከኣ ምስ ተቖጻጻሪ ጉጅለ ሕቡራት ሃገራት ምትሕብባር ሓንጊዳ ምህላዋን እቲ ኣቦ መንበር ገሊጹ።
ኤርትራ ኣብ ጉዳይ የመን ትሳተፍ እንተላ’ውን ንውሳኔ ነቲ ብባይቶ ጸጥታ ዝሓለፈ ውሳኔ 1907 ዝጻረር ምዃኑ’ውን ኣምልኪቱ።
ዋና ጸሓፊ ሕቡራት ሃገራት፣ ሸሞንተ ክኢላታት ዘለዋ ተቖጻጻሪ ጉጅለ ንሓድሽ ተበጊሳ ከምዘለዋ’ውን ኣብቲ ፍሉይ ኣኼባ ተገሊጹ።
እቲ ብዛዕባ እገዳ ሶማልያን ኤርትራን ኣተኩሩ ዝተኻየደ ኣኼባ ባይቶ ጸጥታ፣ መንግስቲ ኤርትራ ንተቖጻጻሪት ጉጅለ ሕቡራት ሃገራት ናብ ኤርትራ ከይትኣቱ ንሰለስተ ዓመታት ከልኪሉዋ ምህላዉ ብምትሕስሳብ፣ እቲ መንግስቲ ምትሕብባር ከርኢ ደጊሙ ጸዊዑ።
ሓሙሽተ ቀወምቲ፣ ካብ ኩሉ ዞባታት ዓለም ዝተወከላ ኸኣ ዓሰርተ ዘይቀወምት ኣባላት ዘለዎ ባይቶ ጸጥታ ሕቡራት ሕቡራት ሃገራት፣ ኣብ ጉዳይ እገዳ ኤርትራ ዝተፈላለየ መርገጺ ሒዙ ምህላዉ’ውን ካብቲ ዘተ ምርዳእ ይከኣል።
ወኪል ኣመሪካ፣ መንግስቲ ኤርትራ እገዳ ክልዓለሉ ክጽውዕ ኣንከሎ በንጻሩ ከኣ ምስ ተቖጻጻሪት ጉጅለ ምትሕብባር ይኣቢሊ ድሕሪ ምባል፣ ብወገን ኤርትራ ዝተቀየረ ነገር የለን ክብል ደምዲሙ።
ወኪል ብሪጣንያ ድማ ሓድሽ ዕማም ሒዛ ተበጊሳ ምስ ዘላ ተቖጻጻሪ ጉጅለ ለውጢ ክህሉን መንግስቲ ኤርትራ ከኣ ምትሕብባር ከርእን ዘለዎ ተስፋ ገሊጹ ኣሎ።
ፈረንሳ ከኣ፣ መንግስቲ ኤርትራ ንኣልሸባብ ይሕግዝ ከምዘሎ ዘረጋግጽ መርትዖ ዘይምህላዉ ጽቡቕ እኳ እንተኾነ፣ ኣብ ልዕሊ’ቲ መንግስቲ ዝተነብረ እገዳ ንኽልዓል ግና ኩሉ’ቲ ዘድሊ ተላበት ከምዘይተማልአ ኣመልኪቱ። ብፍላይ ብኤርትራ ተታሒዞም ዘለዉ ምሩዃት ኵናት ጅቡቲ ጠቒሱ።
ሩስያ ከኣ፣ ኣብ ልዕሊ መንግስቲ ኤርትራ ዝግበር ዘሎ ጸቕቲ ፍረ ኣልቦ ኮይኑ ከምዘሎ ጥራይ’ዩ ኣተሓሳሲቡ።
ቻይና ብወገና፣ መንግስቲ ኤርትራ ሓደ ካብቲ ጠንቕታት’ቲ እገዳ ዝኾነ ጉዳይ ኣልሸባብ መርትዖ ካብ ዘይተረኽበሉ፣ ኣብ ልዕሊ’ቲ መንግስቲ ዝተነብረ እገዳ ተዛማዲ ለውጥታት ክግበር ኣለዎ ክትብል ብመንገዲ ወኪላ ገሊጻ
ኣብቲ ኣኼባ ዝተሳተፈ ወኪል ሰኔጋል ከኣ፣ ብዛዕባ’ቲ ኤርትራ ምስ ሰራዊት ልፍንቲ ሃገራት ዓረብ ዝስለፉ ወትሃደራት ናብ የመን ልኢኻ ዝብል ጉዳይ፣ ተቖጻጻሪ ጉጅለ ተወሳኺ ሓበሬታ ክእክብ ጠሊቡ።
ኣቦ መንበር ኮሚቴ እገዳ ራፋኤል ዳርዮ ራሚረዝ ካሬኖ ናብ ኤርትራ ዑደት ከካይድ ካብ ፕረዚደንት ኢሳይያስ ኣፈወርቂ ናዕድመ ቀሪብሉ ከምዘሎ ብምርግጋጽ፣ መንግስቲ ኤርትራ ንኣልሸባብ ይድግፍ ከምዘሎ መርትዖ ካብ ዘይተረኽበን ምስ ጅቡቲ ዘለዎ ኩነታት ከኣ ብመንጎኝነት ቀጠር ተታሒዙ ስለዘሎን፣ ኣብ ልዕሊኡ ዝተነብረ እገዳ ዳግመ ግምት ክግበረሉ ኣለዎ ኢሉ።
መንግስቲ ኤርትራ ካብ 2009 ከምኡ ድማ 2011 ኣትሒዙ ንኽልተ እዋን ብባይቶ ጸጥታ ሕቡራት ሃገራት ዝተነብረሉ እገዳ ንኽልዓል፣ ጽዑቕ ዲፕሎማስያዊ ዘመተ ኣብ ምክያድን ንሓያሎ ሰበ ስልጣን ሕቡራት ሃገራትን ካልኦት ኣህጉራውያን ውድባትን ከኣ ናብ ኤርትራ ዑደት ከካይዱ ኣብ ምዕዳምን ተጸሚዱ ይርከብ።
==================================


text:
“መንግስቲ ዚምባብወ ዘጓንፎ ዘሎ ሕዝብዊ ተቓውሞ ኣብታ ሃገር ዘሎ ቅልውላው ክንክን ጥዕናን ብግቡእ ኣብ ምምሕዳር ብኹር ከምዝኾነ ዘመላኽት እዩ” ነዚ ዝበሉ ናይታ ሃገር ብጹዓን ጳጳሳት ነቲ ተኸሲቱ ዘሎ ህውልው ኩነታት ኣማእኪሎም ኣብ ዘመሓላለፍዎ ሓዋርያዊ መልእኽቲ ክኸውን እንከሎ፡ ጳጳሳት ዚምባብወ በቲ ዘቕረብዎ ህየሳ ምኽንያት ኣብ ዘጋጥሞም ጸገም ኵሉ ኣብ ዚምባብወ ናይ ቅድስቲ መንበር ሓዋርያዊ ልኡኽ ብይብጻሕ ንናይ ሃራሬ ሊቀ ጳጳሳት ኣቢሎም ንመላእ ጳጳሳት ዚምባብወ ኣብ ዘመሓላለፍዎ መልእኽቲ ቅርበት ቅድስቲ መንበር ከምዘረጋገጹ ልእኻት ጋዜጠይናታት ዜና ቫቲካን ጋብርኤላ ቸራዞን ፓውል ሳማሱሞ ኣብ ዘመሓላለፍዎ ናይ ሓባር ጸብጻብ የመላኽቱ።
ስምዖን ተ. ኣርኣያ - ሃገረ ቫቲካን
ናይ ርእሰ ብሔር ምናጋግዋ መንግስቲ ዝሓለፈ ዓርቢ ዕለት 14 ነሓሰ 2020 ዓ.ም. ናይ ዚምባብወ ብጹዓን ጳጳሳት እቲ ኣብ ሃገሮም ዝተለዓዓለ ህዝባዊ ተቓውሞን ነቲ ተቓውሞ ንምእላይ መንግስቲ ዝወሰዶ ዘሎ ዓፋናይ ስጉምቲ ኣዛሚዶም ዘመሓላለፍዎ ሓዋርያዊ መልእኽቲ ብግልጺ ከምዝነጸግዎን ናይታ ሃገር ናይ መራኸቢ ብዙሓን ጉዳይ ሚኒ. ሞኒካ ሙጽቫንግዋ ኣብ ናይ መንግስቲ ናይ መራኸቢ ብዙሃን - ተለቪዝን ቀሪበን ዝፈነወኦ ብግልጺ ንናይ ሃራረ ሊቀ ጳጳሳትን ናይታ ሃገር ጳጳሳት ቤት ምኽሪ ኣቦ መንበር ብጹዕ ኣቡነ ሮበርት ክሪስቶፈር ንድሎቩ ዝትንክፍን ዘጥቕዕን ዝስመዐኦ ቃል ምኽንያት ንመላእ ናይ ዚምባብወ ጳጳሳትን ኣብ ዚምባብወ ንእትርከብ ካቶሊካዊት ቤተ ክርስቲያንን ካብ ናይ ቅድስቲ መንበር ሓዋርያዊ ልኡኽ ብጹዕ ኣቡነ ፓውሎ ሩደሊ ቅርበትን ድጋፍን ከምእተገልጸ ጸብጻብ ልኡኻት ጋዜጠይና ዜና ቫቲካን ቸራዞን ሳማሱሞ ይሕብሩ።
መሰልን ተቓውሞን
ናይታ ሃገር ናይ ርእሰ ብሔር ኤመርሶን ምናጋግዋ መንግስቲ ነቲ ተኸሲቱ ዘሎ ናይ ኤኮኖምን ናይ ክንክን ጥዕናን ቅልውላው ብግቡእ ክቆጻጸሮን ከመሓድሮን ብዘይምኽኣሉ ሕዝቢ ንዘለዓዓሎ ዘሎ ተቓውሞ ግቡእ መልሲ ኣብ ምቕራብ ብኹርን ዘይብቑዕን እዩ ዝብልን ንመንግስቲ ዝነቕፍን ዘበለ ኩሉ ሓሳብ ንምዕፋን ብኣባላት ሓይል ጸጥታን ኣባላት ሓይሊ ምክልኻል ኣቢሉ ኣብ ልዕሊ ሕዝብን ምንቅስቓሳትን ጋዜጠይናታትን ዝወስዶ ዘሎ ናይ ሰብኣዊ መሰልን ክብርን ገሃሲ ስጉምቲ ጳጳሳት ዚምባብወ ኣብ መልእኽቲ ዘርዚሮም ከምዝኾነኑን ከምኡ እውን ዓለም ሓቆፍ ናይ ሰብኣዊ መሰልን ክብርን ተሓላቒ ማሕበር ብወገኑ መንግስቲ ዝፍጽሞ ዘሎ ምፍርራሕ ዘሰክፍ ጸቕጥን ጭውያን ማእሰርትን መግረፍትን ይፍጸም ከምዘሎ ብግልጺ ጠቒሱ ናይ ሰብኣዊ መሰልን ክብርን ውሑስ ክኸውን ጻውዒት ከምዘቕረበ ዝሓበሩ ልኡኻት ጋዜጠይናታት ዜና ቫቲካን ኣስዒቦም፡ እቲ ናይ ብጹዓን ጳጳሳት መልእኽቲ ንዘቕርቦ ዝርዝር ርእይቶ ናይታ ሃገር መንግስቲ ብቑዕ መልሲ ካብ ምሃብ ከምእተቖጠበን በንጻሩ ኣጥቓዕን ሰብነት ተንከፍ ቃላት ከምዝፈነወን ካብኡ ሓሊፉ እውን ናይ ካቶሊካዊት ቤተ ክርስቲያን ተግባር ኣብ ዚምባብወ ምስ ናይ ሕዝብን ናይ ር.ሊ.ጳ. ፍራንቸስኮ ድላይ ዝጻረር ዘምስል ንሕዝቢ ዝምቡዕ ሓበሬታ ይፍንው ከምዘሎ የመላኽቱ።
ናይ ጳጳሳት መልእኽት
መንግስቲ ንዝቃወሞን ናይ ተቓውሞ ርእይቶ ንዘቕርቡን ተራእዮ ዘይፈልጥ ግብረ ዓፈናን ጸቕጥን ይፍጽም ከምዘሎን፥ “እታ ንደልያ ዚምባብወ እዚኣ ድያ? ዝተፈልየ ሓሳብን ርእይቶን ጸላኢ ንዘብል ፍርዲ ዘቃልዕ ኣይኮነን፡ ካብ ናይ ሓሳብ ምግርጫውን ዝተፈላለየ ሓሳብ እዩ ብርሃን ዝዅላዕ” ዝብል ሓሳብ ከምዘስመሩሉን ኣተሓሒዞም እውን እቲ ናይ ሕዝቢ ተቓውሞ ነቲ ዝረአይ ዘሎ ቅልውላው ብቑዕ መልሲ ንምሃብ ዝድርኽ እምበር ከም ጸላኢ ሃገር ዘቑጽር ኣይኮነን፡ መንግስቲ ናይቲ ተኸሲቱ ዘሎ ቅልውላው ሓላፍነት ክወስድን ከመሓድሮን መፍትሒ ኣብ ምንዳይ ክተግህ እምበር ናይቲ ዝረአይ ዘሎ ቅልውላው መጻእተይናታትን ዝሓለፈ ባዕዳዊ መግዛእትን ተሓታቲ ገርካ ምቕራብን ናይ ተቓውሞ ርእይቶ ምቁንጻብን ኣይኮነን ዘድልዮ” ከምዝበሉ ዝሓበሩ ልኡኻት ጋዜጠይናታት ቸራዞን ሳማሱሞ ኣተሓሒዞም፡ ነቲ ተኸሲቱ ዘሎ ቅልውላው ሰላማዊ ፍታሕ ክርከቦ መንግስቲ ደቡብ ኣፍሪቃ ንኸመንግው ዘቕረቦ ሓሳብ ብመንግስቲ ዝተወሃቦ ኣሉታዊ ምላሽን ለብዒ ኮቪድ 19 ንምብዳህ ዝድግፍ ናይ ሕክምና መጋባርያ ቐረብ ኢፍትሓዊ ከምዝኾነ እውን ጳጳሳት ኣብ መልእኽቶም ሓቢሮም ከምዝነቐፉ የመላኽቱ።
ሰላም ንምንቕቓሕን ንሃገራዊ ሕንጸትን ሓቛፍነትን ዘተን ሓባራዊ ሓላፍነት ምኽባር ኣገዳሲ ከምዝኾነ ጳጳሳት ዚምባብወ ኣብ መልእኽቶም ኣብሪሆም ንካቶሊካውያንን ዘይካቶሊካውን ኵሉ ቅርበቶምን ድጋፎምን ጸሎቶም ኣረጋጊጾም፡ ንምኒስትራትን ንናይ መንግስቲ ኣካላትን ኵሎም ጳጳሳት ጓሶት እምበር ካልእ ዝኾነ ይኹን ህንጥይና ከምዘይብሎምን ገልጾም “ኣብ ቅድሚ ዝኾነ ይኹን ማሕበራውን ሰብኣውን ስቓይን ድኽነትን ዓባሳት ከምዘይኮንና ንሕብር” ከምዝበሉ ቸራዞን ሳምሱሞ ኣብ ዘቕረብዎ ጸብጻብ ይንበብ።
እዚ ከምዚ ኢሉ እንከሎ ዓለም ሓቆፍ ቤት ምኽሪ ኣቢያተ ክርስቲያ (WWC)፣ ዓለም ሓቆፍ ፈደራላዊ ሉተራናውያን ኣቢያተ ክርስትያንን (LWF)፣ ዝተሓደሳ ዓለም ሓቆፍ ሱታፌ ኣቢያተ ክርስቲያንን (WCRC)፣ ዓለም ሓቆፍ ቤት ምኽሪ መጠዶሳውን ኣቢያተ ክርስቲያንን (WMC)፣ ብሓባር ኣብ ዘመሓላለፍዎ መልእኽቲ ንመላእ ሕዝቢ ዚምባብወ ቅርበቶትን ድጋፍምን ገሊጾም ብምኽንያት ቅልውላው ኤኮኖሚያውን ክንክን ጥዕናን ኣብታ ሃገር ለኸሲቱ ዘሎ ሕዝባዊ ናዕብን ንምዕፋን ኣብ ልዕሊ ህዝብን ኣብታ ሃገር ኣብ ዝርከባ ኣቢያተ ክርስቲያን ዝፍጸም ዘሎ ጸቕጢ ዘሰክፍ እዩ ከምዝበሉ ልእኽቲ ጋዜጠይና ዜና ቫቲካን ቲዚያና ካምፒዚ ይሕብራ።
ለብዒ ኮቪድ 19 ዘስዓቦ ብድሆታት ፍሉጥ እዩ ካብዚ ወጻኢ ግና እቲ ካብ ርሑቕ ዝተበገሰ ኣብ ናይ መንግስቲ ተቕዋማት ቦታ ሒዙ ሰሪቱን ዝርከብ ምግባረ ብልሽውናን ብላዕን ዘይምኽባር ናይ ሰብኣዊ መሰልን ክብርን ዘስዕቦ ዘሎ ቅልውላው ዘይምርግጋእን ሕዝባዊ ነድርን ጠንቂ ከምዝኾነ ናይተን ዝተፈላለያ ዓለም ሓቆፍ ማሕበራት ኣቢያተ ክርስቲያን ላዕለዎት ኣካላት ብሓባር ከቲሞም ወግዓዊ ኣብ ዝገብርዎ መልኽቲ ኣመላኺቶም “ናይ ሕዝቢ ተቓውሞን ናይ ሕትመትን ጋዜጠይናታትን ምንቅስቓሳትን ተቓወምቲ ናይ ፖለቲካ ኣካላትን ርእይቶን ተቓውሞን ብሓይልን ብዓመጽን ንምዕፋን ዝግበር ከይዲ ንኹንን ከምዝበሉ ካምፒዚ ኣፍሊጠን።
ኣብ መወዳእታ ናይ ሃይማኖት መራሕቲ ኣብ ናይ ሕይወትን ፍትሕን ሰላምን እግዚኣብሔር ዘለዎም ጽኑዕ እምነትን ጸሎትንም ቅርበቶም ንመላእ ሕዝቢ ዚምባብወ ኣረጋጊጾም ኣብ እምነት ጽኑዓት ኩኑ እንክብሉ መላእኽቶም ከምዘጠቓለሉ ካምፒዚ ሓቢረን።


text:
እቲ ጻዊዒት ዝስማዕ ዘሎ፡ ንጉስ ሳልማንን ወራሲ-ዓራቱን፡ ኣብ ልዕሊ ላዕለዎት ሰበ-ስልጣን፡ ኣባላት ንጉሳዊ ቤተሰብን ከምኡ እውን ሃብታማት ነጋዶን ሃንደበታዊ ናይ ማእሰርቲ ስጉምቲ ድሕሪ ምውሳዶም`ዩ። ካብ መንጎ`ቶም ኣብ ሆተል ሪዝ ካርልተን ከተማ ሪያድ ተታሒዞም ዘለው፡ ካብ ዓለም-ካብ መንጎ ዝሃብተሙ፡ ልዑል ኣልዋሊድ ቢን ጣላል፡ ከምኡ ድማ ኢትዮጵያዊ ሸኽ መሓመድ ሑሰን ኣላሙዲ ይርከብዎም።
ኣላሙዲ፡ ኣብ ኢትዮጵያ ብዙሓት ትካላትን ከምዘንቀሳቕስን፡ ኣስታት 40,000 ሰራሕተኛታት ከምዘለውዎ ተሓቢሩ`ዩ።
ፕረዝደንት ትራምፕ ብትዊተር ኣብ ዝለኣኽዎ መልእኽቲ፡ በቲ ስጉምቲ ከምዝተሓጎሱ ገሊጾም። ወሃቢት ቃል ሚንስትሪ ወጻኢ ኣመሪካ ሄዘር ኒወት ብዛዕባ'ዚ ከምዚ ይብላ።
"ሰበ-ስልጣን ስዑድያ ነቶም ብብልሽውና ሒዞሞም ዘለዉ ሰበ-ስልጣን ናብ ፍርዲ ከቕርብዎም ነተባብዕ። ብናጻን ቅልዑን ዝኾነ መስርሕ ፍርዲ ክሓልፉ ድማ ትጽቢት ንገብር።"
ሚንስትሪ ወጻኢ ጉዳያት ኣሜሪካ ምስ`ቲ ፕረዝደንት ትራምፕ ዝበሎ ምቕባል`ቲ ስጉምቲ ማእሰርቲ ዝሰማማዕ እንተኾይኑ ዝተሓተተት ወሃቢት-ቃል፡ እቲ ሕቶ ንቤተ መንግስቲ ዋይት ሃውስ`ዩ ዝምልከት ክትብል መሊሳ።
ካልእ ንወሃቢት ቃል ሚንስትሪ ወጻኢ ጉዳያት ሂዘር ኒወት ዝቐረለን ሕቶ ነዞም ሰባት ኣብ ትሕቲ ቁጽጽር ምእታው ነቲ ዞባ ዘየረጋግእ ስጉምቲ ድዩ ንዝብል ሕቶ ግን ኣብቲ ዞባ ንዘለው ተዋሳእቲ ዝግደፍ እዩ ክብላ መሊሰን።
“ብዛዕባ ዘይምርግጋእ እቲ ዞባ እቲ ሃላፍነት ንመን ከምዝግደፍ ንፈልጥ ይመስለኒ፡ ንንጥፈታት ኢራን’ውን ርኢና ኢና። ንጥፈታት ኢራን ኣብ የመን ከምኡ’ውን ኣብ ሶርያ ተዓዚብና ኢና። ምትእትታው ኢራን ኣብ ዝተፈላለየ ቦታታት’ውን ርኢና ኢና”ኢለን።


text:
Radio Erena: 21 December 2015
ፕረዚደንት ኢሳይያስ ኣፈወርቂ ብዛዕባ ህሉው ኩነታት የመንን ጸጥታ ዞባ ቀይሕ ባሕሪ ንምዝርራብ ኣብ ስዑዲ ዓረብ ዑደት ኣብ ምክያድ ከምዝርከብ ማዕከናት ዜና ማእከላይ ምብራቕ ገሊጸን።
እቲ ፕረዚደንት፣ ትማሊ ሰንበት 20 ታሕሳስ ናብ ስዑዲ ዓረብ ድሕሪ ምእታው ምስ ንጉሳ እታ ሃገር ሳልማን ቢን ዓብደልዓዚዝ፣ ሚኒስተር ጸጥታ ወራስ ዓራት መሓመድ ቢን ናይፍ፣ ሚኒስተር ምክልኻል ወራስ ዓራት መሓመድ ቢን ሳልማንን ካልኦት ሰበ ስልጣን እታ ሃገርን ይዘራረብ ምህላዉ እተን ማዕከናት ዜና ጠቒሰን።
ፕረዚደንት ኢሳይያስ ኣብ ስዑዲ ዓረብ ዑደት ከካይድ ኣብዚ ዝሕእለፈ ሽዱሽተ ወርሒ ንኻልኣይ ግዜኡ’ዩ።
ዝምድና ኤርትራን ስዑዲ ዓረብን ንልዕሊ 10 ዓመታት ዛሕቲሉ ከምዝጸንሐ ዝፍለጥ ኮይኑ፣ ድሕሪ’ቲ ስዑዲ ዓረብ ኣብ የመን ኣንጻር ኣመንቲ ሺዓ ዝኾኑ ተቓወምቲ ሑቲ ዝጀመረቶ ወትሃደራዊ መጥቃዕቲ ግና፣ ክልትኤን ኣብ ቀይሕ ባሕሪ ዝርከባ ሃገራት ስልታዊ ዝምድና መስሪተን ይርከባ።
ኤርትራ ክሳብ እዚ እዋን’ዚ ኣብ ጎኒ’ቲ ብስዑዲ ዓረብ ዝምራሕ ወትሃደርዊ ኪዳን ሃገራት ዓረብ ዝስለፍ ሰራዊት ከምዘይልኣኸት ዝግለጽ እኳ እንተኾነ፣ ንገማግም ቀይሕ ባሕራ ግና መራኽብ እቲ ኪዳን ክጥቀማሉ ከምዝፈቐደት ዝተፈላለያ ማዕከናት ዜና የመልክታ።
ብዘይካ’ዚ’ውን ኤርትራ፣ ኣባላት ሰራዊት ናይቲ ብስዑዲ ካልኦት ሃገራት ዓረብን ዝድገፍ መንግስቲ የመን ኣብ ምስልጣን ከምእትርከብ ይንገር።
መንግስቲ ኤርትራ ኣምሳያ ናይቲ ምስ ሃገራት ዓረብ ዘርእዮ ዘሎ ምድግጋፍ፣ ካብተን ሃገራት ብፍላይ ከኣ ካብ ስዑዲ ዓረብ፣ ቀጠረን ኢማራትን ፊናንስያዊ ሓገዝ ክግበረሉ ምዃኑ’ውን ይግለጽ።
ኣቐዲሙ፣ ኣብ ህሉው ኩነታት የመንን ምስ ጅቡቲ ንዘሎ ጉዳይን ምስ ፕረዚደንት ኢሳይያስ ንምዝርራብ ኣሚር ቀጠር ታሚም ቢን ሓማድ ኣልታኒ ብዓርቢ 18 ታሕሳስ ኣብ ኤርትራ ናይ ፍርቂ መዓልቲ ዑደት ኣካይዱ’ዩ።
================================


text:
Radio Erena: 21 December 2015
ብሕርያ መንግስቲ ኤርትራ ዝተሸሙ መበል 4ይ ፓትርያርክ ኦርቶዶክሳዊት ተዋህዶ ቤተ ክርስትያን ኤርትራ ኣቡነ ዲዮስቆሮስ ሎሚ 21 ታሕሳስ ከምዝዓረፉ ምንጭታት ሬድዮ ኤረና ካብ ኣስመራ ኣረጋጊጾም።
80 ዓመት ዝዕድሚኦም ኣቡነ ዲዮስቆሮስ፣ ካብ እምነትን ሕጊን ኦርቶዶክሳዊት ተዋህዶ ቤተክርስትያን ወጻኢ ብዝኾነ መንገዲ ብመንግስቲ ተሓርዮም፣ ፓትርያርክ ካብ ዝኾኑላ ዓመት ኣትሒዞም ክሓሙ’ኳ ዝጸንሑ፣ ካብዘን ዝሓለፋ 3 ዓመታት ግና ብሰንኪ ወቕዒ ከፊላዊ ስንክልና ኣጋጢምዎም ብጽኑዕ ስለዝሓመሙ ኣብ ሱዳንን ኤርትራን ሕክምና ክግበረሎም ምጽንሑ ይፍለጥ።
መንግስቲ ኤርትራ፣ ንሕጋዊ ፓትርያርክ ኦርቶዶክሳዊት ተዋህዶ ቤተክርስትያን ኣቡነ እንጠንዮስ፣ ብሓይሊ ካብ መንበረ ጵጵስንኦም ብምእላይ ኣብ ናይ ገዛ ማሕዩር ድሕሪ ምእታዉ፣ ብስም እቶም ኣብ 2007 ባዕሉ ዝሸሞም ኣቡነ ዲዮስቆሮስን ሰዓብቶምን ኣብ ልዕሊ እታ ቤት ክርስትያን ከቢድ ዕንወት ከውርድ ጸኒሑ’ዩ።
ብሰንኪ’ዚ ደረቱ ዝሓለፎ ምትእትታው መንግስቲ ከኣ፣ ኦርቶዶክሳዊት ተዋህዶ ቤተክርስትያን ኤርትራ ኣብ ክልተ ተገሚዓ ትርከብ።
ድሕሪ ሞት ‘ዞም ብሕርያ መንግስቲ ፓትርያርክ ኮይኖም ከገልግሉ ዝጸንሑ ኣቡነ ዲዮስቆሮስ፣ እታ ቤተክርስትያን መበል ሓሙሻይ ፓትርያርክ ኣብ ምሻም’ውን ተወሳኪ ምግምማዕ ከጋጥማ ከምዝኽእል ብኣግኡ ይግለጽ ኣሎ።
ኣብዚ እዋን’ዚ ዝበዝሐ ሰዓቢ እታ ቤተክርስትያን፣ እቶም ብዘይሕጋዊ መስርሕን ጸለመ መንግስትን ዝተኣልእዩን ንሓያሎ ዓመታት ከኣ ኣብ ናይ ገዛ ማሕዩር ዝጸንሑን መበል ሳልሳይ ፓትርያርክ ኦርቶዶክሳዊት ተዋህዶ ቤተ ክርስትያን ኤርትራ ብጹእ ዎ ቅዱስ ኣቡነ እንጠንዮስ፣ ናብ መንፈሳዊ ቦትኦም ክምለሱ ከምዝጠልብ’ዩ ዝንገር።
========================


text:
ሓዲሽ ሓበረታ ንሰላማዊ ሰልፊ ፍራንክፈርት ኣንጻር ፈስቲቫል ጉጂለ ህ.ግ.ደ.ፍ ኣብ ዝሓለፈ ስሙን ንዕለት 18.07.2009 ዓ.ም ካብ ስዓት ሰለስተ ድሕሪ ቀትሪ ጀሚሩ ሰላማዊ ሰልፊ ክካየድ ከምዝኾነ ተገሊጹ ነይሩ ኮይኑ ግን ኣብዚ ዕለትዝን ሰዓትን ጉጂለ ህ.ግ.ድ.ፍውን ሰላማዊ ሰልፊ ከካይድ
ኣነ በቲ ሓደ ወገን ከም ሓደ ሃገራዊ ዜጋ ነብሰይ ኣብ ጀላነት ኣስፊረ፤ በቲ ካልእ ድማ ዘሎ ኩነታት ሃገርና
ንምጽናዕ፤ ናብ ኩሉ ክኸደሉ ዝኽእል እሞ ብደቂቕን ብሓፈሻን ዘሎ ምንቅስቓሳት እንተ ብሸነኽ መንግስትን ደገፍቱ
በቲ ካልኣይ መዳይ ድማ ኣማዕድየ ንተቓወምቲ ክዕዘብን መደብኩ።
ኣንጻር ዲክታቶርያዊ ስርዓት ህግደፍ ብኤርትራውያን ተቐማጦ ፍራንክፈርት ጀርመን ናይ ዝተኻየደ ሰላማዊ ስልፊ ስእላዊ ምግለጺ
ሰልፊ ተቓውሞ ኤርትራውያን ኣብ ፍራንክፈርት (ጀርመን) ብምኽንያት መስከረም 18 መስከረም ዕለተ ጃምላዊ ማእሰርቲ ፖለቲካውያን እሱራትን ምግሃስ ሰብኣዊ መሰላት ህግደፍ – ብስእሊ….
ሕዝብና ካብ ዝሓለፈ ግዝያት ንላዕሊ ንፍትሕን ሕግን ንመሰሉን ንምቅላስ ይለዓል ከምዘሎ ኣብቲ ዝነበረ ብዝሒ ተሳተፍቲ ክዕዘብ ክኢለ፤ ብናተይ ውልቃዊ ትዕዝብትን ግምትን ከኣ ብውሑዱ 500 ዝኸውን ሕዝቢ ኣቢሉ ይኸውን ነይሩ በሃላይ ኢየ።


text:
ትግሪኛ
ማሕበር Agnes van Leeuwenberch (Huize Agnes) ኣብ ፍሉይን ዘይምቹእን ኩነታት ንዘለዋ ዘይተመዝገባ ደቀንስትዮን ደቀንን ናይ ኣገልግሎት ግዝያዊ መጽንሒ ቦታን ምምራሕ ወይ ምትሕብባር ዝገብር ትካል እዩ።
ሓደ ዉሑስ መንበሪ
ደቀንስትዮን ደቀንን ናባና መጀመርያ ምስ መጻ፡ ልዕሊ ኹሉ ሓደ ዘዕርፋሉ ዉሑስ ቦታን ብዛዕባ ናይ ዝቕጽል መግቢ ዘይሻቐላሉን ኩነታት ወይ ለይቲ ዝድቅሳሉ ቦታ ውሑስ ክህልወን ይደልያ። ቀዳማይ ዕላማና ድሕነት ምሃብ እዩ። እዚ ነብሲ ወከፍ ውልቃዊ ናቱ ተኽእሎታትን ናይ መጻኢ መደብ ንኽትሕንጽጽን ሰላምን ባይታን ይፈጥር።
Huize Agnes ኣብ ከተማ ኡትሪኽት ሕቡእ ወይ ዘይፍለጥ ሰለስተ ናይ መንበሪ ቦታታት ኣለዎ። ኣብዚ ቦታታት ደቀንስትዮን ቆልዑን ጥራይ ይቕመጡ። እቶም ተቐማጦ ንድሕነት ዘለዎ መነባብሮን ጽርየት ናይቲ መንበርን ብሓባር ሓላፍነት ወሲዶም ይነብሩ። እቶም ናይ ምምራሕ ኣገልግሎት ዝህቡ ኣባላትና፡ ናይ ነጻ ወለንተኛ ሰራሕተኛታትን ናይ ልምምድ ሰራሕተኛታትን ደሃይ ተቐመጥቲ ንምፍላጥ ወይ ንምዕዛብ ኣብ ዉሱን ወይ ፍሉጥ ሰዓታት ኣብ ኣገልግሎት ኣለዉ። ትካል ወሃብቲ ሓፈሻዊ ኣገልግሎታት እቲ መንበሪ ውሑስ ሞኻኑ ንምርግጋጽን ምትዕርራይ ዘድልዮ ነገር ንምትዕርራይን ሓላፍነት ይወስዱ።
ዓቕሚ ኣብ ግምት ዘእተወ ሞያዊ ምምራሕ ወይ ደገፍ
ነብሲ ወከፍ ተቐማጢት Huize Agnes ኣብ ውልቃዊ ኩነታታ ኣብ ግምት ዘእተወ ናይ ሞያዊ ምምራሕ ወይ ሓገዝ ይግበረላ። እዚ ንምግባር፡ ብ ሓያል ጎኒ ወይ ብቕዓት ናይ ዓሚልን ኣብ ከባቢኤን ብዘሎ ቀረብን ንጅምር። ናይ ዓሚል ርእሰ ተኣማማንነትን ማሕበራዊ ተሳታፍነትን ከነሐይል ንፍትን። ዕላማ እቲ ምምራሕ፡ ዓሚል ኣብ ኔዘርላንድስ ይኹን ኣብ ካልእ ቦታ፡ ሓደ ሓድሽ ናይ መጻኢ ራኢ ንኽትፈጥር ንምሕጋዝ እዩ። ኣብዚ እታ ጓል ኣንስተይቲ ብዝተኻእለ መጠን ባዕላ ሓላፍነት ክትወስድ ነተባብዕን ኣብቲ ሓገዝ ዘድልያ እዋን ከኣ እቲ ዝድለ ሓገዝ ንህብ።
ኣብ ምጂማር ምምራሕ፡ ነብሲ ወከፍ ነባሪ ሓደ ቀዋሚ ተሓባባሪ ይምደበሉ። ሓቢሮም ሓደ ወልቃዊ ኩነታት ናይታ ውልቀሰብ ኣብ ግምት ዘእተወ ሓደ ናይ መስርሒ ውጥን ይወጽእ። ድሕሪ እዚ ናይ ኣካላውን ኣእምሮኣውን ጥዕና፡ ሕጋዊ ጉዳያት፡ ማሕበራዊ ርክባት፡ መዓልታዊ መደባት፡ ቆልዓን ኣተዓባብያን ብምርኣይ፡ ሓደ ናይ ምዕባለ መደብ ይተሓዝ። ኣብዚ መን ኣየናይ ደረጃ ስራሕ ይገብር ንዘራረበሉ። ኣብ ነብዚ ወከፍ ክልተ ሰሙን ብዛዕባ ዘሎ ምዕባሌታትን መሕንቖን ንዘራረበሉ። ኣብ ነብሲ ወከፍ ሽዱሽተ ወርሒ ውጽኢት ናይ ለውጢ ወይ ምዕባለ ገምጋም ንገብረሉ ኣድላይ ምስዝኸውን እውን ምትዕርራይ ይግበረሉ።
ምምራሕ ወይ ደገፍ ኣብ ሕጋዊ ጉዳያት ኣብ መጀመርያ ብ STIL ን ብትካል ተሓባበርቲ ስደተኛታት (ex-ama team) ይትግበር። እዚ ኣብ Huize Agnes ኮይና ኣብቲ መስርሕ ንሕግዝ።
ምምልካት
ኣብ Huizen Agnes መጽንሒ ቦታ ንምምዝጋብን ሓገዝ ናይ ምምራሕ ዕድል ንምርካብን፡ ምስ ኣብ ኡትሪኽት ዝርከባ ምስ Huizen Agnes ሓቢረን ዝሰርሓ ትካላት ክፍሊ ምምልካት ርክብ ክትገብሪ ኣለኪ። ብቐጥታ ኣብ ናይ Huizen Agnes ሪጋ ክ ኣቱ ኣይከኣልን እዩ።
ምምልካት
ንመን?
ኣብ Huize Agnes ዕድል ንምርካብ እዞም ዝስዕቡ ቅድመ ኩነት ከተማልእ ኣለካ
- ጓል ኣንስተይቲ ኮንኪ (ምስ ወይ ብዘይ ቆልዓ) ናይ መንበሪ ፍቓድ ዘይብልኪ ኮይኑ ኣብ ተኣፋፊ ወይ ዘይርጉእ ኩነታት እንተለኺ ኮይኑ።
- ካልእ ምስ ክትነብርሉ ትኽእሊ ሰብ ይኹን ትካል (ኣብ ተመልክትሉ ዘለኺ እዋን) ምስዘይህልወኪ።
- ኣብ መጻኢ ናይ መንበሪ ፍቓድ ትረኽብሉ ዕድል ወይ ተኽእሎ እንድሕር ኣለኪ ኮይኑ።
- ምስ ከተማ ኡትሪኽት ዘተኣሳስር፡ ንኣብነት ስድራቤት ወይ መጻምዲ ወይ ድማ ኣብ ኡትሪኽት ዝመሃር/ሩቆልዓ/ዑት ምስ ዝህልወኪ።
Huize Agnes ንኹሉ ሰብ ዝበለጸ ቦታ ኣይኮነን፡
- ኣገልግሎት ምምራሕ ዝገብራ ኣባላትና ዋላዃ ኣብ ምዱብ ግዜ ኣብ ስራሕ እንተለዋ፡ ግን ኩሉ መዓልታት ኣይኮናን። ስለዚ ነብስኺ ክኢልኪ ክትነብሪ ትኽእሊ ክትኮኒ ኣለኪ።
- ወልፊ ወይ ናይ ኣእምሮኣዊ ጸገም እንተለኪ ኮይኑ፡ እቲ ዘድልየኪ ምምራሕ ክንህበኪ ኣይንኽእልን ኢና።
- እቲ መንበሪ ናይ ትካልና ኣካላዊ ንስንክልና ዘለውን ደቀንስትዮ ቡቑዕ ኣይኮነን።
- ንድሕነት ተነቀፍቲ ደቀንስትዮ ክንብል፡ ሰብኡት ይኹኑ ልዕሊ 12 ዓመቶ መናእሰይ ኣብ ትካልና ክነብሩ ኣይፍቀድን።
- ዓራት ጥራይ ዘይኮነ፣ መሕጸብን መግብን እንኮላይ ምምራሕ ኣገልግሎት ንህብ። ናይ ምምራሕ ኣገልግሎት እንተዘየድልየኪ ኮይኑ፡ Huize Agnes ንዓኪ ቡቑዕ ቦታ ኣይኮነን።


text:
Radio Erena: 29 September 2016
መንግስቲ ኤርትራ፣ ንኣቡነ እንጠንዮስ ናይ ይቕሬታ መዘከር ብምኽታም ናብ መንበሮም ንኽመልሶም ዘካይዶ ዝነበረ ፈተነ፣ ኣብ እዋን በዓላት ቅዱስ ዮሓንስን መስቀልን፣ ቃለ ቡራኬ ብምሃብ ንፕሮፖጋንዳ ክጥቐመሎም ስለዝሓሰበ ምዃኑ ምስ መንበረ ጵጵስና ኣስመራ ቅርበት ዘለዎም ምንጭታት ሬድዮ ኤረና ሓቢሮም።
ንሳቶም ኣብ ዝልኣኽዎ ሓበሬታ፣ ወከልቲ መንግስቲ ኤርትራ፣ ቅድሚ በዓል ቅድሱ ዮሃንስ ኣብ ዝነበረ ወርሓት፣ ንኣቡነ እንጠንዮስ ናብ ዝተፈላለየ ቦታታት እናወሰዱ ብተደጋጋሚ ከምዘዘራረብዎም ብምርግጋጽ፣ ይቕሬታ እንተሓቲቶም፣ ብዝቐልተፈ ናብ መንበሮም ክመልሶም ምዃኖም ይገልጽሎም ምንባሮም’ዩ ዘብርሁ።
እንተኾነ 90 ዓመት ዝዕድሚኦም ሳልሳይ ፓትርያሪክ ኦርቶዶክሳዊት ተዋህዶ ቤተ ክርስትያን ኤርትራ ብጹእ ዎ ቅዱስ ኣቡነ እንጠንዮስ፣ ኣብ እምነቶም ጸኒዖም ክቕጽሉ ምዃኖም ብምርግጋጽ፣ ነቲ መንግስቲ ይቕሬታ ከምዘይሓትዎ ኣፍሊጦም።
ኣብ ጉዳይ ኦርቶዶክሳዊት ተዋህዶ ቤተ ክርስትያን ኤርትራ፣ ከም ድላዩ ዝግበር ዘሎ መንግስቲ ኤርትራ፣ ንከም ኣቡነ ሉቃስ ዝኣመሰሉ መራሕቲ እታ ቤተ ክርስትያን ብምሓዝ፣ ኣብ ቃለ ቡራኬን ካልእ ንጥፈታትን እታ ቤተክርስትያን ከእትዎም ይርአ ኣሎ።
መንግስቲ ኤርትራ፣ ካብ መንፈሳዊ መዝነቶም ብምውራድ ንልዕሊ 10 ዓመታት ኣብ ማሕዩር ሒዝዎም ዝጸንሐ መበል ሳልሳይ ፓትርያርክ ኦርቶዶክስ ተዋህዶ ቤተክርስትያን ኤርትራ ኣቡነ እንጠንዮንስ፣ ብግዴታ ናይ ይቕሬታ መዘክር ብምኽታም ናብ ቦትኦም ንኽመልሶም ዝገብሮ ዘሎ ተደጋጋሚ ፈተነ ከምዘይተዓወተ ኣቀዲሙ ተገሊጹ’ዩ።
ምስቲ ጉዳይ ቅርበት ዘለዎም ዝተፈላለዩ ወገናት ዝልኣኽዎ ሓበሬታ ከምዘመልክቶ፣ ድሕሪ ሞት እቶም ብሕርያ ህግደፍ መበል ራብዓይ ፓትርያርክ ዝኾኑን ካብ ኣብያተ ክርስትያን ዓለምን ምእመንን ተቐባልነት ዘይረኸቡን ኣቡነ ድዮስቆሮስ፣ ጳጳሳት ኦርቶዶክስት ተዋህዶ ቤተ ክርስትያን ኤርትራ፣ ንምትእትታው መንግስቲ ኣብታ ቤት ክርስትያን ብምንጻግ፣ ድሌት እቲ መንግስቲ ንምምላይ ጥራይ ሓድሽ ፓትርያርክ ከምዘይመርጹ ብወግዒ ሓቢሮም።
ጳጳሳት ናይ ኩለን ገዳማት ኤርትራ ንምትእትታው መንግስቲ ኤርትራ ብምቅዋም፣ እቲ መንግስቲ ነታ ቤተ ክርስትያን ከመሓድሩ ዝመደቦም ሰራሕተኛታት ሃገራዊ ድሕነትን ጸጥታን ከምኡ ድማ ንተሓባበርቶም ጳጳሳትን ኣቕሽሽቲ ዝኹንን ወግዓዊ ደብዳቤ ምርዝግሖም ኣይርሳዕን።
እቲ መንግስቲ፣ ነቲ እንሓየለ ዝመጽእ ዘሎ ተቓውሞ ጳጳሳትን ምእመንን ንምዝሓሉ፣ ነቶም ካብ መንፈሳዊ መዝነቶም ብምውራድ ንልዕሊ 10 ዓመታት ሓይርዎም ዝጸንሐን ብጹእ ዎ ቅዱስ ኣቡነ እንጠንዮስ፣ ይቕሬታ ከምዝሓተቱ ጌሩ ናብ ቦትኦም ክመልሶም ፈተነታት ከካይድ’ዩ ዝጽዕር ዘሎ።
ኣቡነ እንጠንዮስ፣ ዝፈጸምዎ ጌጋ ከምዘየሎን ድሌት እቲ መንግስቲ ንምርዋይ ይቕሬታ ብምሕታት ናብ መንበሮም ከምዘይምለሱን ከምዘረጋገጹ እቶም ምስቲ ጉዳይ ቅርበት ዘለዎም ወገናት ሓቢሮም።
ኣቡነ እንጠንዮስ ንምትእትታው መንግስቲ ኣብ ሃይማኖታዊ ጉዳያትን ካልእ ዘይሕጋዊ ኣሰራርሓ እቲ መንግስትን ብምቅዋሞም፣ እቲ መንግስቲ ንሕግን ስርዓት ቤተክርስትያን ብምጥሓስ ካብ ቦትኦም ብምእላይ ኣብ ክንድኦም ካልእ ኣቡን ብዘይሕጋዊ ኣገባብ ከምዝሸመ ይዝከር።
ኦርቶዶክሳዊት ተዋህዶ ቤተክርስትያን ኤርትራ ብሰንኪ ምእትታው መንግስቲ ኣብ ክልተ ተገሚዓ ከምዘላ ይፍለጥ።
===========================


text:
ሳድጉሩ እተባህለ ኣብ ዩትዩብ ዚነጥፍ ውሩይ ህንዳዊ ጉሩ ወይ ፈላስፋ፡ ንኮሮናቫይረስ ኣመልኪቱ፡ ”ንሱ እንታይ ዘይገበረ፡ ንሱ ዘይኮነ በዳልስ፡ ሰብ እዩ ምንባር ከሊኡዎ” ዝዓይነቱ መልሲ ሂቡ። በቲ መልሱ ብዙሓት ደስ ኣይበሎምን፡ ሳድጉሩ ግን ቀስ ኢሉ ከረድኦም ፈቲኑ።
ንኣብነት ኣንበጣ ንውሰድ። ኣንበጣ ብተፈጥሮኡ በይኑ ምግቡ ዚምእርር ሓሸራ እዩ። ግን ብገለ ሰብ ዘምጸኦ ይኹን ወይ ተፈጥሮ ዘምጽኦ ደርቂ፡ ነንሕድሕዱ ኪባላዕ ክሳዕ ዝደሊ ይጠሚ። ነታ ንእሽቶ ሳዕሪ ወይ ገረብ ዘለዋ ቦታ ተኣኪቡ ኪበልዓ ከሎ፡ ነንሓድሕዱ ይተናኸፍ እሞ፡ ኣብ ኣካላቱ ከሚካላዊ ንጥፈታት ይካየድ፡ ነቲ ባህርያቱ ድማ ይቕይሮ፥ ካብ ናይ ብሕቱው ናብ ናይ እኩብ ናይ ምንቅስቓስ ንጥፈታት ይሰግር። ተኣኪቡ ብምንፋር ድማ እኽልን ኣቝጽልትን ጸራሪጉ የጥፍእ። ከምቲ ሰብ ኪነብር ዚደሊ፡ ንሱ ድማ ኪነብር ይደሊ እዩ። እዛ ምድሪኮ ንኹሉ ፍጡር ማዕረ እያ እትብጽሖ።
ቫይረስ ከም ሰብ ፍጡር እዩ። ዚነብረሉ ቦታ ወይ ኒች (nich) ድማ ኣለዎ። እቲ ቦታ ድማ እንስሳ ወይ ተኽሊ ወይ ሰብ ኪኸውን ይኽእል። ንኣብነት፡ እዚ ሕጂ ዚህውኸና ዘሎ ኮሮናቫይረስ፡ ኣብ መንካዕ ወይ ዑፍ-ለይቲ እዩ ዚነብር ይብሃል፡ ግን ነታ መንካዕ ኣይጎድኣን እዩ፡ ከመይሲ ካብ ጥንቲ ንኣኡ ዚከላኸል ተህዋሳት ፈጢራ እያ።
እቲ መንካዕ ዚነብራሉ ቦታ ወይ ጫካ፡ ብሰብ ተጸራሪጉ ኣብ ሕርሻን ምርባሕ ከብትን ምስ ወዓለ ግን፡ እተን መንካዕ ናብቲ ናይ ሕርሻ ቦታ ይጎዓዛ’ሞ እቶም ቫይረስ ድማ ምስአን ይጎዓዙ። እተን መንካዕ፡ መግበን ደም ስለ ዝኾነ፡ ንኺነብራ ብማለት ነቶም ኣብቲ ቦታ ሕርሻ ዘለዉ እንስሳታት ምስ ነኸሳኦም፡ እቲ ቫይረስ ናብተን እንስሳታት ይሓልፍ። ግን እተን እንስሳታት ከምተን መንካዕ ናይዚ ጋሻ ቫይረስ’ዚ ናይ ምክልኻል ዓቕሚ የብለንን። ስለዚ ይሓማ ወይ ድማ ነቲ ቫይረስ ሒዘንኦ ይጸንሓ። ሰብ ንኣታተን ምስ በልዐን፡ እቲ ቫይረስ ናብ ሰብ ይሰጋገር። ሰብ ድማ ምስ ተተናኸፈ፡ እቲ ቫይረስ ናብ ኩሉ ይላባዕ። ራዕዲ ድማ ይፍጠር።
ኣብዚ ክንፈልጦ ዘሎና፡ እቲ ገበነኛ፡ እቲ ሰብ ደኣምበር እቲ ቫይረስ ከም ዘይኮነ እዩ። ከምዚ ናይ ዑከት ቆፎ ምስ ሰበርካዮ እቶም ዑከት ንኪነኽሱኻ ደድሕረኻ ዚጎዩ፡ ናይ ቫይረስ ኣካይዳ ድማ ከምኡ እዩ።
ለበዳ ወይ ፌራ ካብ ጥንቲ ዝነበረ ተርእዮ እዩ። ንሱ ድማ፡ ብቫይረስ ወይ ብባክተርያ እዩ ዚኽሰት። ቫይረስ እቲ ኣዚዩ ዝነኣሰ ሓውሲ ህያውን ሓውሲ ዘይህያውን ተህዋስ እዩ። ንሱ ካብ ባክተርያ ብ 100 ግዜ ይንእስ።
የርሲንያ እተባህለ ባክተርያ፡ ኣብ ማእከላይ ዘመን ኤውሮጳ፡ ሓደ-ሲሶ ናይቲ ህዝቢ ቀቲሉ። ኣብ 1918 ስፓኒሽ ኢንፍሉወንሳ እተባህለ ብቫይረስ ዚመሓላለፍ ለበዳ ልዕሊ 50 ሚልዮን ሰባት ቀቲሉ። ኣብ ሃገርናውን ሕማም ቲፎ፡ ፌራ፡ ጉልሓይ፡ መንደፍ ብዚብል ኣስማት ዚፍለጥ ናይ ቫይረስ ይኹን ናብ ባክርተርያ ጠንቂ፡ ብዙሕ ሰብን እንስሳን ወዲኡ እዩ።
ናባና ናብ ሰባት ምስ መጸ ጥራይ ዚገርመና ወይ ዘስግኣና ኮይኑ እምበር፡ ቫይረስ ሰብ ኣይብል፡ እንሳሳ ኣይብል፡ ተኽሊ ኣይብል፡ ሓሸራ ኣይብል፡ ንኹሉ እዩ ዘጥፍእ። ንኣብነት ኣንትራክስ ባክተርዩም፡ ሕማም ጉልሓይ ብምምፍጣር ኣብ ቅድሚኡ ንዝረኸቦ እንስሳ እናጸራረገ እዩ ዚጓዓዝ። ጤል ኣይብል ኣንበሳ ኣይብል፡ ንኹሉ።
ከምኡውን ንኣታኽልቲ ዚቐትሉ ፋንጋስ ወይ ባክተርያ ኣለዉ። ንደራሁ ብሓደ ግዜ ዘጽንቱ እውን ኣለዉ። ግን እዚኣቶም ኩላቶም፡ ኣብቲ ናይ ፍጥረት ናይ መግቢ ሰንሰለት እተሰርዑ ስለ ዝኾኑ፡ ከምቲ እንስሳታት ወይ ሰባት ሃዲኖም ይኹን ማእሪሮም ዚነብሩ፡ እዚኣቶም`ውን ከምኡ እዮም። ቦታኦም ምስ እተባላሽዎ ወይ ምስ እተዕኑዎ፡ ኣብቲ ከንብሮም ዚኽእል ቦታታት ይኸዱ። እዞም ቦታታት እዚኣቶም ድማ፡ ሰብ ወይ ተኽሊ ወይ እንስሳ ኪኾኑ ይኽእሉ።
ናይ ሰብ ህርፋን፡ ካብቲ ነዞም ጠንቂ ለበዳ ዝኾኑ ተህዋሳት ካብ ዘምጽኦም ምኽንያት ሓደ እዩ። ኩሉ ሰብ ነቲ ኣብ ዓለም ዘሎ ተፈጥሮ ዝዓደሎ መግቢ ብስነስርዓትን ሃዲኡን ተኻፊሉን እንተ ዚጥቀመሉ፡ ነቲ ኣብ ቅድሚኡ ዘሎ ሽሻይ ገዲፉ ድማ ኣብ ጫካታትን ባሕርታትን ድንግል በረኻታትን ከይዱ ነቲ ኣብኡ ዘሎ ስሩዕ ህይወት እንተ ዘይህውኾ፡ ናይ እንዱስትሪ ትክታት ዒግ ከም ዚብል ብምግባር ድማ ንኣየር ኪብክል እንተ ዘይውዕል ነይሩ፡ ከም በዓል ቫይረስ ወይ ጀርምስ ዚብሃሉ ጠንቂ ለበዳታት ደጋጊሞም ኣይምተኸስቱን ነይሮም። ኣብ ዘዘለዉዎ ኮይኖም ህይወቶም ምመርሑ።
ንኣብነት፡ ብሰንኪ ህርፋን ዚካየድ ኢንዱስትርያዊ ቅድድም፡ ንዓለም ዝያዳ ከም ኣትመውቕ ብምግባር፡ ነቲ ንመዋእል ረጊኡ ዝነበረ ናይ ኣርክቲክን ኣንታርቲክን በረዳት ከም ዚመክኽ ይገብሮ ኣሎ። እቲ በረድ ኣብ ትሕቲኡ እንታይ ዓይነት ናይ ዘመናት ቫይረሳትን ባክተርያታትን ቀቢሩ ይነብር ከም ዝነበረ ኣይንፍልጥን። ግን እዚኣቶም ሓደ እዋን ካብቲ በረድ ተገላጊሎም ንዓለም ኪወሩዋ ይኽእሉ እዮም። ይወሩዋ’ውን ይህልዉ ይኾኑ።
ኣብዚ ኪርሳዕ ዘይብሉ ግን ሓደ ነገር ኣሎ፡ ንሱ ድማ ቫይረሳትን ባክተርያታትን ካብ ጥንቲ ብምንባሮም፡ ወድሰብ ከይተናኸፎም ወይ ከይቀስቀሶም እውን ብተፈጥራዊ መገዲ ይመጽኡ ከም ዝነበሩ ምፍላጥ እዩ። ንኣብነት፡ ብገለ ናይ ተፈጥሮ ዘይልሙድ ክስተታትን ሕንፍሽፍሽን፡ እቲ ናይ ተፈጥሮ ሚዛን ኪህወኽ ይኽእል እዩ። ካብቲ እዚ ምልውዋጣት ኪፈጥሮም ዚኽእል ተርእዮታት፥ ምንቅጥቃጥ ምድሪ፡ እሳተ ጎመራ፡ ዘይልሙድ ምቖት ወይ ዛሕሊ፡ ከምኡ’ውን ናይ ህዝብታት ናይ ወራር ወይ ናይ ስደት ምንቅስቓሳት ኪኾኑ ይኽእሉ።
ከምዚ ዝበለ ኣብ ተፈጥሮ ወይ ኣብ ኣህዛብ ምዝንባላት ዘምጽእ ክስተት፡ ነቶም ቫይረሳት ወይ ባክተርያ ሓድሽ ኩነታትን ተኽእሎታትን ኪፈጥረሎም ስለ ዚኽእል፡ ንሳቶም ኣብ ዚነጥፉሉን ዚባዝሑሉን ኩነታት እቲ ለበዳ ከከም ኩነታቱ ኪኽሰት ይኽእል።
ቫይረስን ባክተርያን ቅድሚ ሰብ እተፈጥሩ ተህዋሳት እዮም። ንሳቶም እዮም ቅድሜና መጺኦም። ስለዚ ንሕና እምበር ንሳቶም ኣይኮኑን ሃዊኾምና። ይኹንምበር፡ ንኺበልዑ ይኹን ንኺቕመጡ ኪብሉ፡ ይቐትሉና ስለ ዝኾኑ፡ ክንገጥሞም ግድን እዩ። ግን ከምቲ ኩሉ ሰብ ዚብሎ፡ ማሪታውያን መዓታት ወይ መርገማት ኣይኮኑን። ምናልባት መዓት ወይ መርገም ክንብሎም እንኽእል፡ በቲ ኣብ ተፈጥሮ እንፍጽሞ ግጉይ ተግባራትና፡ ባዕላ ተፈጥሮ ሕነ ትፈዲ ስለ ዘላ፡ ብተምሳላዊ ዘረባ፡ ተፈጥሮ ረጊማትና ክንብል ንኽእል።
ወዲሰብ፡ ንተፈጥሮ ዘይተዓደለ ዓቢ ህያብ ኣለዎ። ንሱ ድማ ኣእምሮኡ እዩ። ሽሕኳ ቫይረስን ባክተርያን ብፍላጥ ዘይኮነስ ብዘይፍላጥ፡ ማለት ንኺነብሩ ብማለት፡ ከጥፍኡና ዚፍትኑ እንተ ኾኑ፡ ንሕና ግን ሳላ ሓንጎልና፡ ተመራሚርና፡ ነቲ ንኣታቶም ደው ከብል ዚኽእል መድሃኒታትን ኣፋውሳትን ብምስራሕ ክንምክቶም ንኽእል ኢና።
ኮቪድ-19 ቅድሚ ሚእቲ ዓመት መጺኡ ነይሩ እንተ ዚኸውን፡ ፍርቂ ህዝቢ ዓለም ምተኾስተረ ነይሩ፡ ከመይሲ ኣብቲ እዋን’ቲ እኹል ናይ ሳየንስ ፍልጠት ወይ ናይ ባክተርዮሎጂ ምርምር ኣይነበረን።
ምናልባት’ውን እዚ ቫይረስ’ዚ ቀደም ዘመን መጺኡስ ስራሑ ኣሳሊጡ ደቂሱ ኪኸውን ይኽእል እዩ።
ኣብዚ ግን፡ ስለምንታይ ደኣ ንወዲ ሰብ ዘየጥፈኦ ዚብል ሕቶ ኪለዓል ይከኣል። ነዚ ሕቶ’ዚ ዚምልሾ፡ እቲ ሀርድ ኢምዩኒቲ (herd immunity) ዚብሃል ኣምር እዩ። ሓደ ቫየርስ ወይ ባክተርያ፡ ንኺላባዕ ስቕ ኢልካ እንተ ገዲፍካዮ፡ ዝኣኽሎ ሰብ ወይ እንስሳ ምስ ቀተለ፡ ኣብቲ ህዝቢ ሀርድ ኢምዩኒቲ ይፍጠር እዩ፡ ማለት ገለ ካብቶም ከይሞቱ ዚትርፉ፡ ነቲ ናይ ምልባዕ ሰንሰለት ይብንጥሱዎ’ሞ፡ እቲ ናይ ምልባዕ ንጥፈት ይዝሕትል፡ ቀስ እናበለ ድማ ተዳኺሙ ይጠፍእ።
ከምኡ እንተ ዘይከውን ነይሩ፡ እቲ ኣብ ማእከላይ ዘመን ኤውሮጳ እተላበዐ ከም ብላክ ደዝ ዚፍለጥ ለበዳ ማንም ሰብ ኣይምግደፈን፡ እቲ ብ1918 እተላበዐ ስፓኒሽ ኢንፍሉወንሳ’ውን መላስ ኣውያት ኣይምገደፈን።
ሳላ ሀርድ ኢምዩኒቲ እዩ ኣብ ዝ|ሓለፈ ዘመናትን መዋእላትን ኣብዛ ዓለምና ሰብ ኪተርፍ ክኢሉ ዘሎ። ግን ከኣ ካብ ሀርድ ኢምዩኒቲ ዝለዓለ፡ ብምርምር ዚርከቡ መድሃኒታትን ኣፋውሳትን ማዕዳን ዝያዳ ውጽኢታውያን እዮም። ሳላኦም ድማ ብዙሓት ሰባት ከም መስዋእቲ ከይከፈልና ናብራና ነካይድ ኣሎና።
ገለ ሃገራት ነዚ ሀርድ ኢምዩኒቲ ኪጥቀማሉ ዚደልያ ይመስላ፡ ግን ከምዚ ምግባር ምስ ህይወት ምጥላዕ ኮይኑ ይረኣየኒ። ብፍላይ ከኣ ነቲ ሕማምን ጠንቁን፡ ውሽጡን ውሻጠኡን ኣጸቢቕካ ዘይትፈልጦ ምስ እትኸውን።


text:
ናይ 2013ዓ\ም ሃገራዊ ምርጫ ኢትዮጵያ ሰላማዊ፣ ደሕንነቱ ዝተሓለወ ከምኡ'ውን ተኣማኒ ክኸውን ዝሕግዝ ካብ ዝተፈላለዩ መንግስታዊ ኣካላት ዝተዋፅአ ሃገርለኸ ኮሚቴ ምርጫ ምጥያሹ ኣማኻሪ ሃገራዊ ድሕነት ቀዳማይ ሚኒስትር ኢትዮጵያ ገዱ እናዳርጋቸው ኣፍሊጦም።
እቲ ኮሚቴ ዕለታዊ ምልውዋጥ ሓበሬታ እናካየደ ዝናበብ እዩ ዝበሉ ኣቶ ገዱ እናዳርጋቸው ስርሑ ምጅማሩ'ውን ሓቢሮም።
ኣቶ ገዱ እንዳርጋቸው ነዚ ዝገለፁ ኣብ ቤት ፅሕፈቶም ሎሚ ረቡዕ ኣብ ዝሃቡዎ ጋዜጣዊ መግለፂ እዩ።
ብዝተታሓሓዘ ኣብ ክልል ኣምሓራ ምስ ምርጫ ተኣሳሲሩ ዝንቀሳቐሱ ስቪክ ማሕበራት ብሰንኪ ሕፀረት በጀት ስራሕ ክሰርሑ ከምዘይከአሉ ገሊፆም።
ናይ ቦርድ ምርጫ መዐቀኒ ረቛሒታት ኣማሊኦም ከምዝተመረፁ ዝገለፁ እዞም ማሕበራት ቅድሚ እቲ ምርጫ ብዛዕባ ምርጫ ኣስተምህሮ ንምሃብ ኣብ መዓልቲ ምርጫ ድማ ናይ ምርጫ ተዓዘብቲ ኮይኖም ንምስራሕ ይንቀሳቐሱ ከምዝነበሩ ብምግላፅ ሕጂ ግን ስርሖም ደው ከምዘበሉ ሓቢሮም።
ካብ ቦርድ ምርጫ ኢትዮጵያ ርእይቶ ንምርካብ ዝተገብረ ፃዕሪ ኣይሰለጠን።


text:
Radio Erena: 18 February 2020
ስዑዲ ዓረብን ጂቡቲን ኣብ መንጎአን ዘሎ ንግዲን ወፍርን ንምዕባዩ ከምዝተሰማምዓ ኣገልግሎት ዜና እታ ሃገር ሓቢሩ።
እቲ ስምምዕ ዝተኸተመ ላዕለዎት ሚኒስተራት ንግዲ፣ ወፍርን መጓዓዝያን ክልትኤን ሃገራት፣ ብቀዳም 16 ለካቲት ኣብ ሪያድ ኣብ ዘካየድዎ ርክብ’ዩ።
ኣብቲ ርክብ 25 ዝተፈላለዩ ስምምዓት ክኽተሙ እንከለዉ፣ ሓደ ካብኡ ስዑዲ ዓረብ ኣብ ቀርኒ ኣፍሪቃ ናጻ ናይ ንግዲ ዞባ ንምኽፋት ዘኽእላ’ዩ።
ኣብ 2018ኣብ መንጎ ስዑዲ ዓረብን ጂቡቲን ዝተኻየደ ንግዳዊ ልውውጥ 488 ሚልዮን ዶላር ወይ ኣስታት ፍርቂ ቢልዮን ከምዝነበረ እቲ ኣገልግሎት ዜና ሓቢሩ።
እዚ ከምዚ’ሉ እንከሎ፣ ፕረዚደንት ኤርትራ ኢሳይያስ ኣፈወርቂ፣ ኣብ ስዑዲ ዓረብ ምብጻሕ የካይድ ኣሎ።
እቲ ፕረዚደንት፣ ኣብ ዞባዊ ጉዳያት ብዝምልከት ንምዝርራብ ንጉስ ሳልማን ከምዝዓደሞ እንተዘይኮይኑ፣ ዘተኮሩሎም ነጥብታት ብዝርዝር ኣይተገልጸን።
እቲ ንጉስ፣ ኣቐዲሙ ንመራሕቲ ኤርትራን ጂቡቲን ንምሽምጋል ተበግሶታት ከምዝወሰደ ዝፍለጥ’ዩ።
==============


text:
ዳይሬክተር ድምፂ ኣሜሪካ/VOA/ ኣማንዳ ቤኔት ካብ ሓላፍነተን ለቒቐን።ትማሊ ሶኑይ ኣብ ዘቕረብኦ ናይ መልቀቒ ደብዳበ ተልእኾ ድምፂ ኣሜሪካ ዝኾነ ተኣማኒ: ነፃ ሞያ ጋዜጠኛነት ኣብ እዋን መሪሕነት ናይ ትራምፕ ሽሞኛ ማይክል ፓክ እውን ክቕፅል እዩ ኢለን።
ንድምፂ ኣሜሪካ ንኣርባዕተ ዓመታት ክመርሓን ንሞያ ነፃ ጋዜጠኝነት ብኣሜሪካዊያን ከፈልቲ ግብሪ ዝምወል ትካል ዜና ካብ ዋይት ሃውስ ዝፍነው መጥቓዕትታት ክከላኸላ ዝፀንሓን ኣማንዳ በኔት ትማሊ ሶኑይ ካብ ሓላፍነተን ወሪደን።ዋይት ሃውስ ድምፂ ኣሜሪካ መዘርግሒ ፕሮፖጋንዳ ቻይና ኮይኑ ክብል ይኸስስ።
በኔትን ምስአን ካብ ሓላፍነተን ዝለቐቓ ምኽትለን ሳንዲ ሱጉዋራን ንሰራሕተኛታት ድምፂ ኣሜሪካ ኣብ ዝልኣኽኦ ናይ ስንብት ኢሜይል ምስ ምምሕዳር ትራምፕ ናብ ወጥሪ ዘእተወን ጉዳያትን ኣይገለፃን።ኣብ ክንድኡ ንድምፂ ኣሜሪካ ዘጠቓልል ኤጀንሲ ግሎባል ሚዲያ ኣሜሪካ ክመርሑ ኣብ ቀረባ ስልጣኖም ዝፀደቐ ማይክል ፓክ ንዓና ክትክእ መሰሉ ስለዝኾነ ናትና ካብቲ ስራሕ ምውፃእ እዋኑ እዩ ኢለን።
ንሰን ‘’ነቲ ሞያ ዘለኩም ፍቕርን ተልእኾን ተኣማንነትኩም ኣይልወጥን’' ዝበላ ክኾና ከለዋ ‘’ማይክል ፓክ ኣብ ቅድሚ ኮንግረስ ቀሪቡ ናይ ድምፂ ኣሜሪካ ነፃነት ንዘረጋግፅ ኣሰራርሓ ከ ምዘኽብር ቃለ ምሓላ ፈፂሙ እዩ’’ ኢለን ።
ምምሕዳር ትራምፕ ንናይ መንግስቲ ኤጀንስታት ዜና መሳርሒ ርክብ ህዝቢ ገይሩ ዳግም ከይውድቦ ስኽፍታ ኣሎ።
ናይቲ ትካል ፀብፃብ ትኽክለኛ፣ጭቡጥ፣ዝተማልአ ከምኡ እውን ንዝኾነ ሓደ ክፋል ኣሜሪካዊያን ማሕበረሰብ ዘይኮነስ ንኣሜሪካ ዝውክል ክኸውን ናይ ድምጺ ኣሜሪካ ቻርተር ይእዝዝ።
ቤነት ንቻይና ዝብድሁ ድምጺ ኣሜሪካ ዝሰርሖም ዜናታትን መደባትን ብምዝርዛር ነቲ ክሲ ይነጽጋ። ፕረዚዳንት ትራምፕ ኣብ ዝሓለፈ ኣብ ዋይት ሃውስ ኣብ ዝሃብዎ ጋዜጣዊ መግለፂ ‘’ካብ ድምጺ ኣሜሪካ ዝፍኖ እንተሰሚዕኹምዎ ኣፅያፊ እዩ። ብዛዕባ ሃገርና ዝብሉዎ ነገራት ኣፀያፊ እዩ። ማይክል ፓክ ኣትዩ ዓብይ ስራሕ ክሰርሕ እዩ ‘’ ኢሎም።
ድምጺ ኣሜሪካ ብቅድሚ ትማሊ ሰንበት ከምዝፀብፀቦ ማእኸል ምቁፅፃርን ምክልኻን ሕማማት /CDC/ጋዜጠኛታት ድምጺ ኣሜሪካ ኣብ ዝርዝር ሓበሬታ ከይውሃቦም ዝተኸልከሉ ትካላት ኣእቲይዎም ኣሎ። ብመሰረት ናይ CDC ናይ ውሽጢ መልእኽቲ (Memorandum) ዘቕረቦ ምኽኒያት ድማ ዋይትሃውስ ኣብ መረበብ ሓበሬትኡ ብዛዕባ ቻይና ዘውፅኦ ክሲ እዩ።
ቤነት CDC ፖሊሲኡ ብቕልጡፍ ክስሕቦ ዝፅውዕ መግለፂ ኣውፂአን።ኣብ ናይ ዋይት ሃውስ ርእይቶ ተመስሪቱ ዝተወስደ ሽግር ዘለዎ ውሳነ እዩ ኢለንኦ ኣለዋ።
ቤነትን ሱግዋራን ትማሊ ሶኑይ ንሰራሕተኛታት ኣብ ዝለኣኽኦ መልእኽቲ ካብ ሓላፍነተን ክወርዳ ብትራምፕ ወይ ብፓክል ተሓቲተን እንተኾይነን ኣይጠቐሳን።
‘’ክእለትኩም፣ሙያኩም፣ነቲ ተልእኾ ዘለኩም ውፍይነት፣ናይ ጋዜጠኘት ተኣማንነትኩምንፃዕርኹምን ንፓክ ከም እትቕፅልሉ ንፈልጥ ኢና’’ እውን ኢለን ኣብ መልእኽተን።
ዓቃባዊ ሰራሒ ፊልምን ናይ ትራምፕ ኣማኻሪ ናይ ዝነበረ ስተፈን ባነን ተሓባባሪን ማይክል ፓክ ንሬድዮ ነፃ ኣውሮፓ ወይ ረድዮ ሓርነት፣ ናይ ማእኸላይ ምብራቕ ብሮድካስቲንግ ኔትወርክን፣ ሬድዮፍሪ ኤስያን ቤት ፅሕፈት ብሮድካስቲንግ ኩባን ንዝሓቖፈ ኤጀንሲ ግሎባል ሚዲያ ሜሪካ ክመርሑ እዮም።ቪምጺ ኣሜሪካ እቲ ዝዓበየ ኣካል ናይቲ ኤጀንሲ እዩ። ኣብ ሰሙን ብ47 ቋንቋታት ዝመሓላለፍ 280ሚሊዮን ሰማዕቲ ዘለውዎ መሓውር ዜና'ዩ።
ቤነት ኣብ 2016 ብፕረዚደንት ባራክ ኦባማ ነይረን ዝተሸማ ክኾና ከለዋ ሽልማት ፑሊትዘር ዝተዓወታ ደራሲት፣ኣብ ብሉምበርግ፣ኣብ ፊላደልፊያ ኢንኳየረር ኤዲተን ሪፖርተርን ኣብ ዎልስትሪት ጆርናል ድማ ኤዲተር ሓ መርማሪት ጋዜጠኛን ኤዲተርን ብምዃን ኣብ ፍሉጣት ትካላት ዜና ዝሰርሓ እየን።
ዝሓለፈ ዓመት ኣብ ናሽናል ፕረስ ክለብ ኣብዝተዳለወ ስነስርዓት ብኣገልግሎተን ተሞጊሰን እየን። ኣብቲ ኣጋጣሚ ኣብ ዘስምዕኦ መደረ ኣገዳስነት ነፃነት ፕረስን ብድሆ ሞያዊ ነፃነት ድምጺ ኣሜሪካን ተዛሪበን። ’’ፕሮፖጋንዳ ኣይንሰርሕን፤ፈፂምና ኣይንሰርሕን’’ ኢለን።
ምኽትለን ዝኾና ሱግዋራ እውን ኣብ UPIን ዋሽንግተን ፖስትን ሪፖርተር ብምዃን ኣብ ጋዜጠኝነት ንዓሰርተታት ዓመታት ዝሰርሓ እየን።
ፓክ ዝሓለፈ 4 ሰነ 2020 ዋላ'ዃ መብዛሕትኦም ዴሞክራት ኣባላት ሰኔት እንተተቓወሙ ስልጣኖም ምጽዳቑ ይዝከር። ቤት ፅሕፈቶም ንደብዳበ ክልቲአን ሓላፍቲ ምስተቐበለ ኣብዘውፅኦ መግለፂ ኣማንዳ በኔትን ምኽትል ዳይሬክተር ሳንዲ ሱጉዋራን ነቲ ኤጀንሲ ዘበርክትኦ ኣገልግሎት ብምምስጋን ሰናይ ትምኒት ገሊፆምለን ኣለው።
ኣብ እዋን ናይ ስልጣን ዘመነን በነትእቲ ትካል ክልተ ኣገደስቲ ቅሌታት ገጢምዎ ነይሩ።ኣብ 2018 ኣብ ኣገልግሎት ቋንቋ ሃውሳ ዝሰርሑ ጋዜጠኛታት ካብ ሓደ ናይጀሪያዊ ብዓል ስልጣን ጉቦ ተቐቢሎም ብዝብል ን15 ጋዜጠኛታት ምብራረን ይዝከር።
ኣብ ተመሳሳሊ ዓመት ንናይ ድምጺ ኣሜሪካ ሓላፊ ኣገልግሎት ቋንቋ ማንደሪን ኣባሪረን። ምኽኒያቱ ድማ ኣብስደት ዝርከብ ቻይናዊ ቢሊየነር ብቐጥታ ኣብዝተፈነወ ቃለ ምልልስ ኣብ ልዕሊ ሰበስልጣን ቤጂንግ ዘይተፃረየ ክስታት ከቕርብ ገይርኻ ብዝብል እዩ።


text:
ብዙሕ እዋን፡ ወንጌል ዝብል ነገር ክንሰምዕ እንከሎና ኣብ ኣእምሮና ቅጅል ዝብለና ነገር ኣሎ። ግና፣ ወንጌል ማለት እንታይ እዩ፧ ንወንጌል ብሕጽር ዝበለ ከመይ ንርድኦ ንኸውን፧
“ኣታ ወዲ ሰብ፣ ንደቂ ህዝብካ ተዛረቦም በሎምውን፣ ኣነ ሰይፊ ናብ ሃገር እንተ ኣምጻእኩ፣ ህዝቢ እታ ሃገር ከኣ ካባታቶም ሓደ ሰብኣይ ሓላዊ ኪዀኖም እንተ ኣመዘዝዎ፣ንሱ ኸኣ ሰይፊ ናብታ ሃገር ኪመጽእ እንተ ረኣየ እሞ፣ መለኸት እንተ ነፍሔ፣ ነቶም ህዝቢ ኸኣ እንተ ኣጠንቀቖም፣ ሓደ ነቲ ደሃይ መለኸት ሰሚዑ እንተ ዘይተጠንቀቐ፣ ሰይፊ መጺኡ ኸኣ እንተ መንከሎ፣ ደሙ ኣብ ርእሱ ኪኸውን እዩ። ደሃይ መለኸት ሰሚዑስ ኣይተጠንቀቐን እሞ፣ ደሙ ኣብ ርእሱ ኪኸውን እዩ። እንተ ዚጥንቀቕሲ፣ ንነፍሱ መድሐና ነይሩ።” ህዝ 33.2-5
እዚ ሎሚ መለኸት ዝንፍሓሉ ዘመን ስለዝኾነ፣ ብዛዕባ ወንጌል ምሕሳብ ኣገዳሲ እዩ። እምበኣር፡ ኣብዚ ናይ ሎሚ ሓሳብ፣ ብሓፈሻ ጥቕሉል ሓሳብ ወንጌል እንታይ ምዃኑ ክንርኢ ኢና። እዚ ድማ፡ ብሓፈሻ ከምኡ’ውን ብሕጽር ዝበለ፡ ንክንርድኦ ዝግብኣና ነጥብታት ከብርህ እዩ። ነቲ ዝተረዳእናዮ ድማ ንካልኦት ነካፍሎ፡ ንንበሮ ድማ።
ወንጌል ማለት እንታይ ማለት እዩ፧
እዚ ወንጌል ፣ ዝብል ቃል፡ ብሓጺሩ ጥዑም ዜና ማለት እዩ። ኣብቲ ዘመን፡ ሓደ ንጉስ ንውግእ ምስ ዝኸይድ እሞ፡ ምስ ዝዕወት ዝብሰር ዜና እዩ። ናይቲ ዝተዓወተ ንጉስ ብስራት ክብሰር እንከሎ ንሱ፡ ጥዑም ዜና እዩ።
ክርስቶስ ድማ፡ ናብ ኣምላኽ ምእንቲ ኬቕርበና ኢሉ፡ ንሱ እቲ ጻድቕ ስለቶም ዓመጽቲ ሓንሳእ ስለ ሓጢኣት ሞተ፡ ብስጋ ሞተ፡ ብመንፈስ ግና ህያው ኰነ። (1ጴጥ 3፡18)
1) ምእንቲ ክብሪ እግዚኣብሄር ኢና ተፈጢርና።
- “ንሰሜን፡ ኣምጽእ፡ ንደቡብ ከኣ፡ ኣይትኽላእ፡ ነወዳተይ ካብ ርሑቕ፡ ነዋልደይ ካብ ወሰን ምድሪ፡ ነቲ ብስመይ እተጸውዔ ዘበለ ዂሉን ንኽብረይ ዝፈጠርክዎን ዝደኰንክዎን ዝገበርክውን ኣምጻኣዮ፡ እብል ኣሎኹ” (ኢሳ 43.6-7)።
ንምንታይ ዓላማ ተፈጢርና/ካ/ኪ፧ መጀመርታን ቀንድን ክንፈልጦን ክንርድኦን ዘሎና ነገር እንተሃልዩ፣ ንሕና፡ ደቂ-ሰብ ኩልና፡ ብመልክዕን ምስልን እግዚኣብሄር ዝተፈጠርና – ምስሊ እግዚኣብሄር ከነንጸባርቕ ኢና ተፈጢርና። ንዕኡ ክንመስል፣ ማለት ነቲ ናቱ ምስሊ ነጸብራጽ፡ ባህሪን ሞራላዊ ጽባቀን ክንለብስ ኢና ተፈጢርና። ንሱ ምስ እንለብስ ድማ፡ ንኽብሩ ንነብር። ንሱ፣ ክኸብር ንሕና ንዕኡ ክንመስል ኣሎና።
2) ስለዚ ነፍሲ-ወከፍ ሰብ ንኽብሪ እግዚኣብሄር ክነብር ይግብኦ።
“ንኣይሁድ ኰነ ንጽርኣውያን፡ ወይስ ንማሕበር ኣምላኽ ኰነ መዓንቀፊ ኣይትኹኑ።” (1ቈረ 10.31)። ንእግዚኣብሄር እተኽብረሉ መገዲ ድማ፡
- ንእግዚኣብሄር ብምፍቓር እዩ – “ንእግዚኣብሄር ኣምላኽካ ብምሉእ ልብኻን ብዅሉ ንፍስኻን ብዅሉ ሓሳባትካን ኣፍቅሮ፡“ (ማቴ 22.37)
- ኣብ እግዚኣብሄር ብምውካል እዩ – “ግናኸ ንኣምላኽ ክብሪ እናሃበ ንምእማን በርትዔ እምበር፡ ነታ ተስፋ እምላኽ ብዘይምእማኑ ኣይ ተዋላወለን።“ (ሮሜ 4.20)
- ናይ ምስጋና ህይወት ብምህላው – “መስዋእቲ ምስጋና ዚስውአለይ የኽብረኒ፣ ነቲ ብመገዱ ዚጥንቀቕ ከኣ ምድሓን ኣምላኽ ከርእዮ እየ።” (መዝ 50.23)
- ንእግዚኣብሄር ብምእዛዝ – “ከምኡ ኸኣ ነቲ ጽቡቕ ግብርኹም ርእዮም፡ ኣብ ሰማያት ንዘሎ ኣቦኹም ምእንቲ ኼመስግንዎ፡ ብርሃንኩም ኣብ ቅድሚ ሰብ ይብራህ።“ (ማቴ 5.16)
- ንእግዚኣብሄር ልዕሊ ኩሉ መዝገብካ ብምግባር –
- “ኣየን እሞ፡ ብእምነት ክርስቶስ እቲ ብእምነት ካብ ኣምላኽ ዚርከብ ጽድቂ እምበር፡ እቲ ብሕጊ ዚመጽእ ጽድቀይ ሒዘ ኣይኰንኩን፡ ንክርስቶስ ምእንቲ ኽረብሕ ብእኡውን ክርከብ፡ ብሓቂ ስለ እቲ ብሉጽ ፍልጠት ክርስቶስ የሱስ ጐይታይ ኢለ፡ ስሊኡ እዚ ዅሉ እተወጻዕኩ፡ ኵሉ ኸም ወጽዓ እቘጽሮ፡ ከም ጐሓፍ እቘጽሮ ኣሎኹ።“ (ፊሊ 3.8)
- “እቲ ኻባይ ንቦኡን ነዲኡን ዜፍቅር ንኣይ ኣይበቅዕን እዩ። ካባይሲ ንወዱ ወይስ ንጓሉ ዜፍቅር ድማ ንኣይ ኣይበቅዕን እዩ።” (ማቴ 10.37)
እዚ ነገራት እንዳገበርና ክንነብር እንከሎና፣ መልክዕን ምስልን እግዚኣብሄር ኣብ ህይወትና ይርአ። ክብሪ ኣምላኽ ሒዝና እንመላለስ ሰባት ድማ ንኸውን።
3) እንተኾነ ግና፣ ኩላትና ሓጢእና ክብሪ ኣምላኽ`ውን ስኢንና።
- “ኲሎም ሓጢኦም ክብሪ ኣምላኽውን ስኢኖም።” (ሮሜ 3.23)
- “ግናኸ ንኣምላኽ እናፈለጥዎስ፡ ከም ኣምላኽ ገይሮም ስለ ዘየኽበርዎን ዘየመስገንዎን ብሓሳቦም ከንቱ ዀኑ፡ እቲ ዘየስተውዕል ልቦምውን ጸልመተ። ለባማት ኢና እናበሉ ዐሸዉ እሞ፡ ንኽብሪ እቲ ዘይሐልፍ ኣምላኽ ናብ ምስሊ ሓላፊ ሰብን ኣዕዋፍን ኣርባዕተ መሓውር ዘለዎም እንስሳን ለመም ዚብልን ንዚመስል ለወጥዎ።” (ሮሜ 1.21-23)
ማንም እዃ ካባና ንእግዚኣብሄር ከምቲ ዝግብኦ ገይሩ፡ ዘፍቀሮ፡ ዝተወከሎ፡ ዘመስገኖ፡ ዝተኣዘዞን ክቡር መዝገቡ ዝገበሮን የብልናን።
4) ብምኽንያት ሓጢኣትና ድማ ኩልና፣ ዘልኣለማዊ መቕጻዕቲ ይግብኣና እዩ።
- “ዓስቢ ሓጢኣትሲ ሞት እዩ፡ ውህበት ጸጋ ኣምላኽ ግና ብክርስቶስ የሱስ ጐይታና ናይ ዘለኣለም ህይወት እዩ። . . . ” (ሮሜ 6.23)
እቶም ንጐይታ የሱስ ዘይተኣዘዝዎ ድማ፡
- “. . . ንሳቶም ብመቕጻዕቲ፡ ናይ ዘለኣለም ጥፍኣት ካብ ቅድሚ ጐይታና ክብሪ ስልጣኑን ርሒቖም፡ ኪቕጽዑ እዮም። ” (2ተሰ 1.9)
- “እዚኣቶም ናብ ናይ ዘለኣለም ስቓይ፡ ጻድቃን ግና ናብ ዘለኣለም ህይወት ኪኸዱ እዮም።” (ማቴ 25.46)
5) ግና፣ በቲ ዓብዪ ምሕረቱ፡ እግዚኣብሄር ኣምላኽ ንወዱ የሱስ ክርስቶስ ናብ ዓለም ብምልኣኽ ንኩሉ ሓጥእ ናይ ዘልኣለም ህይወት ሂብዎ።
- “ኣምላኽ፡ በቲ ሓደ ወዱ ዝኣመነ ዅሉ ናይ ዘለኣለም ህይወት ምእንቲ ኺረክብ እምበር፡ ከይጠፍእሲ፡ ንወዱ በጃ ኽሳዕ ዚህብ፡ ክሳዕ ክንድዚ ንዓለም ኣፍቀራ።” (ዮሃ 3.16)
- “ንሕና ነቲ ተስፋ መንፈስ ብእምነት ክንቅበሎ፡ እቲ በረኸት ኣብርሃምውን ብየሱስ ክርስቶስ ነህዛብ ምእንቲ ኪኸውንሲ፥ ኣብ ዕጸይቲ ዚስቀል ዘበለ ርጉም እዩ፡ ተጽሒፉ አሎ እሞ፡ ክርስቶስ ምእንታና መርገም ኰይኑ፡ ካብ መርገም ሕጊ ተሻየጠና።” (ገላ 3.13)
- “ክርስቶስ ድማ፡ ናብ ኣምላኽ ምእንቲ ኬቕርበና ኢሉ፡ ንሱ እቲ ጻድቕ ስለቶም ዓመጽቲ ሓንሳእ ስለ ሓጢኣት ሞተ፡ ብስጋ ሞተ፡ ብመንፈስ ግና ህያው ኰነ።” (1ጴጥ 3.18)
6) ስለዚ ናይ ዘልኣለም ህይወት፣ ንኩሉ፡ ክርስቶስ የሱስ ጐይታን መድሓንን ከምኡ`ውን ዝለዓለ መዝገብ ህይወቶም ገይሮም ዝተቀበልዎ፡ ዝውሃብ ነጻ ህያብ እዩ።
- “ንሳቶም ከኣ፡ ብጐይታና የሱስ እመን እሞ ንስኻን ቤትካን ክትድሕኑ ኢኹም፡ በልዎ።” (ግብ 16.31)
- “እቲ ጽሑፍ፡ ብእኡ ዚኣምን ዘበለ ኣይሐፍርን፡ ይብል እዩ እሞ፡ ሰብ ብልቡ ኣሚኑ ይጸድቕ፡ ብኣፉ ተኣሚኑውን ይድሕን እዩ፡ ስለዚ ብኣፍካ የሱስ ጐይታ ምዃኑ እንተ ነገርካ፡ ብልብኻውን ኣምላኽ ካብ ምዉታት ከም ዘተንስኦ እንተ ኣመንካ፡ ክትድሕን ኢኻ።” (ሮሜ 10.9)
- “ሓደ እኳ ኸይምካሕሲ፡ ካብ ግብሪ ኣይኰነን እሞ፡ ብእምነት ብጸጋ ኢኹም ዝደሓንኩም፡ እዚ ኸኣ ውህበት ኣምላኽ እዩ እምበር፡ ካባኻትኩም ኣይኰነን።” (ኤፌ 2.8-9)
- “ግናኸ ክርስቶስ እዩ ኣባይ ዚነብር ዘሎ እምበር፡ ደጊም ኣነ ኣይኰንኩን ዝነብር ዘሎኹ። እዚ ሕጂ ብስጋ ዝነብሮ ዘሎኹ ድማ፡ ብእምነት በቲ ዘፍቀረኒ ምእንታይውን ነፍሱ ዘሕለፈለይ ወዲ ኣምላኽ እየ ዝነብር ዘሎኹ።” (ገላ 2.20)
- “ኣየን እሞ፡ ብእምነት ክርስቶስ እቲ ብእምነት ካብ ኣምላኽ ዚርከብ ጽድቂ እምበር፡ እቲ ብሕጊ ዚመጽእ ጽድቀይ ሒዘ ኣይኰንኩን፡ ንክርስቶስ ምእንቲ ኽረብሕ ብእኡውን ክርከብ፡ ብሓቂ ስለ እቲ ብሉጽ ፍልጠት ክርስቶስ የሱስ ጐይታይ ኢለ፡ ስሊኡ እዚ ዅሉ እተወጻዕኩ፡ ኵሉ ኸም ወጽዓ እቘጽሮ፡ ከም ጐሓፍ እቘጽሮ ኣሎኹ።” (ፊሊ 3.8)


text:
አባ መኰንን አማኑኤል - ከተማ ቫቲካን
ከም ግጽዊ ላቲናዊ ሥርዓተ ኣምልኾ ንሎሚ ዝቀረበ ቀዳማይ ንባብ ብዛዕባ ማይ ኣይኅን ኅሬት ኖኅን ምስንዳእ ጃልባኡን ኣባኦ ከዕቚቦም ዘለዎም ፍጡራትን ዝምልከት ነበረ። ቅዱስነቶም ነዚ ጥፍኣት ማይ ኣይኂ ምስ ናይ ዘመና ኩነታት እንከገናዝብዎ ኣብ መላእ ዓለምና ብኣልማማ ተዘርጊሑ ዘሎ ውግኣትን ሳዕቤኑን ናይ ዘመንና ማይ ኣይኂ ኢሎሞ። ቅዱስነቶም ንክልቲኡ ማዕረ ማዕረ ብምሥራዕ እኳ ደኣ ኣብ’ዚ ዘመንና ዝወርድ ሥቃይ ናይ ብዓጸቦ ጥሜት ዝግረፉን ብዝክትምና ዝሳቀዩን ሕጻናት ከምኡ እውን እቶም ዝከላኸለለሎም ዘይብሎም ጽጉማትን ድኻታትን ነቲ እዚ ኅልቂት እዚ ዘስዕቦ ዋጋ ከምዝኸፍሉ ገሊጾም። ከምቲ እግዚአብሔር ኣቦና ሩሕሩሕ ልቢ ዘለዎ እሞ ወትሩ ብርሕራሔ ዝጥምተናን ዘፍቅረናን ነንሕድሕድና ክናፈቀርን ርሕራሔ ክነዘውትርን ነቶም ኣብ ሥቃይ ዝርከቡ ኣሕዋትናን ኣሓትናን ኣሕዋትን ኣሓትን ክንኮኖም ሰብኣውን መለኮታውን ርሕሩሕ ልቢ ክህበና ንለምኖ ኢሎም።
እግዚአብሔር ንፍጡሩ እንክምከት ክልተ ስምዒታት ኣለዎ።
ቅዱስነቶም ነቲ ኣብ ኦሪት ዘፍጥረት ብዝርዝር ዝቀረበ ታሪኽ ማይ ኣይኅን ኖኅን ምልስ ይብሉ እሞ ኣብ ቅድሚ መጠን ዝሰኣነ ክፍኣት ደቂሰባት እግዚአብሔር ይጉሂ ክሳብ ኣብ ምፍጣሩ ምጥዓስ እውን ይበጽሕ እሞ ንኩሉ ፍጡር ካብ ገጽ ምድሪ ንክድምስስ ይብገስ። እዚ ስምዒት እዚ ብሓንጎልካ ተሰላስሎ ዘየሎን ዘይጭበጥን ዘይኮነስ እግዚአብሔር ብሓቂ ከምዝጉሂ ከምዝሓዝን እዩ ዘመልክት ኢሎም።
ዘመንና እውን ካብ ዘመነ ጥፍኣት ማይ ኣይኂ ዚሓይሽ ኣይኮነን።
ልቢ ንልቢ ከም ኣቦን ውሉድን ምስ እግዚአብሔር ኣቦና ክንዋሳእ እንተኽእሊና ከምቲ ንሱ ሕማቅ ምስ ረኣየ ብልቡ ዚሓዝን ንሕና እውን ኣብ ቅድሚኡ ምሳኡ ክንሳቀን ክንሓዝንን ክንክእል ኣሎና ዝበሉ ቅዱስነቶም እዚ ግን ብላዕሊ ላዕሊ ዝግበር ምድንጋጽ ዘይኮነስ ብሓቂ ካብ ልቢ ዝነቅል ክኸውን ኣለዎ እንክብሉ ኣብ ዘመንና ንዝረኤ ዓመጻት በብሓደ እናዘርዘሩ ብሓቂ ክንሓዝነሎም ዝግበኣና ናይ ዘመንና ጥፍኣት ማይ ኣይኂ ከምዘሎ ገሊጾም። ሎሚ ኣብ ዓለምና ቈጺርካ ዘይውዳእ ጸገማት ኣሎ ባህርያዊ ሓደጋታት ኣብ ኩሉ ኲርናዓት ዓለም የጋጥም ዝገደደ ከኣ መወዳእታ ዘይትርእየሎም ውግኣት ንድኻታት ንሕጻናት እናኣሳቀዩ ንብዙሓት የሳድዱን የሳቅዩን ኣለው። እቲ ዘገርም ይብሉ ቅዱስነቶም ከምዛ ሠናይ ነገር ንቆልዑት ከረመለ ካብ ሰማይ ከምዘዝንቡ ቦምባታት ኣብ ርእሲ ንጹሓት ብምዝናብ መዓት የዝንቡ ሕዝቢ ይመውት ኢሎም።
ከም ኢየሱስ ንብከ!
ነዚ ኩሉ ጸገማት እናረኣየ ከምዘይረኣየ ኰይኑ ዘሎ ደረቅ ልባትና ናብ ርሕራሔን ድጋጼን ክምለስ ከም ናይ እግዚአብሔር ኣቦና ምስ ውሉድ ኣቦ ምስ ኣሕዋትን ኣሓትን ሓውን ሓፍትን ኰና ክንመላለሰሉ እንኽእል ልቢ ወዲሰብ ክህበና ከምቲ መለኮታዊ ልቡ ክገብረልና ንለምኖ።
ዓ[ ቢ ኅልቂት ማይ ኣይኂ ኣብ ቦታኡ እንከሎ ዓቢ ኅልቂት ናይ ዘመንና ውግኣት ንርእዮን ንሰምዖን ኮይኑ ነዚ ዋጋ ዝኸፍሉ እቶ ዝከላኸለሎም ዘይብሎም ድኹማት ድኽታት ሕጻናት ብሓጺሩ እቶም ክሃድሙ ንቅድሚት ክብሉ ዘይክእሉ እዮም። ነቲ ነዚ እናረኣየ ብዙሕ ዚሓዝን እግዚአብሔር ኣቦና እሞ ንሕሰብ ቅርብ ኢልና ከኣ ‘ጐይታየ እዚ ነገራት ተመልከት ምሕዛንካ ይረደኣኒ እዩ’ እነበልና ንጐይታ ክነጸናንዕ ንፈትን እሞ ‘እወ ጐይታየ ይርደኣካ እየ ምሳኻ እሓዝን ኣሎኹ። እታ ዝኽእላ ጸሎት ብምግባር ከሰንየካ እየ ናይቲ ጸረሠናይታ ዝኾነ ንኩሉ ሥርሓትካ ከዕኑ ዝደሊ ዲያብሎስ ተግባር ምዃኑ ይርደኣኒ እዩ።` እናበልና እዚ ጥፍዓት ክዝሕል ብምልማን ንጐይታ ነጸናንዓዮ እንክብሉ ስብከቶም ዛዘሙ። ]


text:
ቅዱስ ኣቦና ር.ሊ.ጳ. ፍራንቸስኮ ካብ ዕለት 5 ክሳብ ዕለት 7 ግንቦት 2019 ዓ.ም. ኣብ ቡልጋያን ሰሜን መቀዶኒያን ንዘካይድዎ ንመበል 29 ዓለም ሓቆፍ ሓዋርያዊ መገሻኦም ቅድሚ ምቃሎም ክልተ መዓልቲ፥ ሎሚ ዕለት 3 ግንቦት 2019 ዓ.ም. ናብ ቡልጋርያውያን ኣብ ዘመሓላለፍዎ ናይ ምስማዐ ርእየት መልእኽቲ፥ እቲ ዘካይድዎ ሓዋያዊ ምብጻሕ ኣሰር ዮሓንስ ጳውሎስ ዳግማውን ዮሓንስ መበል 23 ዝስዕብ ምዃኑ ሓቢሮም።
ስምዖን ተ. ኣርኣያ - ሃገረ ቫቲካን
ብእምነትን ሓድነትን ሰላምን ዝተመልከተ ኣሰር ዮሓንስ ጳውሎስ ዳግማውን ኣብ ዝኽሪ ዮሓንስ መበል 23 ዝተነብረ መንፈሳዊ ንግደት፡ ነዞም ክልተ ኣርእስተ ሊቃነ ጳጳሳት ዕለት 27 ሚያዝያ 2014 ዓ.ም. ቅድስ ኣቦና ር.ሊ.ጳ. ፍራንቸስኮ ቅድስና ከምዝኣወጁሎም ዝዝከር ኰይኑ፡
ናብ ቡልጋርያ “ክመጽእ” ንዓይን ንናይ ቀረባ ተሓባበርተይን ናይ እምነትን ሓድነትን ሰላምን ምልክታ ዝተነብሮ መንፈሳዊ ንግደት እዩ፡ መሬትኩም ካብ ጥንቲ ካብቲ እዋን ቀርሎስን መጠዲዮስን ቅዱሳት ኣሕዋት ኣትሒዛ ናይ እምነት መሰኻኽር ስፍራ ዝኸነን፡ ወንጌል ዝዝርኣሉን፡ ፍርያማ ዝዀነን ኣብቲ ጽንኩር ኣዋን እውን ከይተረፈ ፍድፋድ ወንጌላዊ ፍርያማነት ዝረኣየሉ እዩ።
ኤውሮጳ ብኽልተ ሳንቡእ እተተንፍስ ክፍለ ዓለም፥ ዮሓንስ ጳውሎስ ዳግማዊ
ቅዱስ ኣቦና ኣብ ዘመሓላለፍዎ ናይ ምስማዐ ርእየት መልእኽቲ፡ ዮሓንስ ጳውሎስ ዳግማዊ ኤውሮጳ እቲ ናጻ ዘውጽእ ናይ ክርስቶስ ሓይሊ ንኸተስተውዕልን ብኽልተ ሳንብእ ንኸተተንፍስን ዝብል ዘቕረብዎ ጻውዒት ዘኪሮም፡ ዮሓንስ ጳውሎስ ዳግማዊ ካብ ዕለት 23 ግንቦት ክሳብ ዕለት 26 ግንቦት 2002 ዓ.ም. ኣብ ቡልጋርያ ምብጻሕ ዘካየዱ ቀዳማይ ርእሰ ሊቃነ ጳጳሳት ምዃኖም ክፍለጥ እንከሎ፡
ኣብ ኣሰር ዮሓንስ ጳውሎስ ዳግማዊ ምስ ቅዱነቶም ናይ ቡልጋርያ ኦርቶዶክሳዊት ቤተ ክርስቲያን ቅዱስ ሲኖዶስ ፓትሪያርክ ንኽራኸብ ሓጐስ ይስምዓኒ፡ ብሓባር ኣብ ናይ መላእ ክርስቲያን ናይ ሕውነት ጉዕዞ ንኢየሱስ ጐይታ ንምስዓብ ዘሎ ድላይ ክንገልጽ ኢና
ሓዋርያዊ ልኡኽ ኣብ ቡልጋያን ደሓር ር.ሊ.ጳ. ዮሓንስ መበል 23፡ ናይ እምነትን ሰላምን ሰብ
ቅዱስ ኣቦና ር.ሊ.ጳ. ፍራንቸስኮ ኣብ ዘመሓላለፍዎ ናይ ምስማዐ ርእየት መልእኽቲ ኣብ 1925 ዓ.ም. ኣብ ቡልጋርያ ሓዋርያዊ በጻሒ ከይኖም ዝተላእኩን ደሓር እውን ካብ 1931 ክሳብ 1934 ዓ.ም. ቀዳማይ ሓዋርያዊ ሉኡኽ ኣብ ቡልጋርያ ኰይኖም ዝተላእኩን ኣብ መንጐ ኵላዊት ቤተ ክርስቲያንን ቡልጋርያን ምትእስሳር ክህሉ ዝገበሩን ደሓር ር.ሊ.ጳ. ኰይኖም ዝተሓርዩ ቅዱስ ዮሓንስ መበል 23 ዘኪሮም፡
ኣብ ቡልጋርያ ዝፍጽሞ መፈሳዊ ንግደት ኣብቲ ንኣስታት ዓሰርተ ዓመታት ከም ሓዋርያዊ ልኡኽ ኣብ ቡልጋያን ምስ ሕዝቢ ቡልጋያ ጽኑዕ ምትእስሳርን ኣኽብሮት ንሕዝብን ሃገርን ቡልጋርያ ዘለዎም ናይ እምነትን ሱታፌን ናይ ሰላም ሰብ ኣብ ዝዀኑ ቅዱስ ዮሓንስ መበል 23 ዝኽሪ ዝጸንዕ እዩ፡ ምእንቲ’ዚ እዩ ድማ ናይቲ ኣብ ቡልጋርያ ዘካይዶ ሓዋርያዊ መገሻ መርሕ ቃል፡ ሰላም ኣብ ምድሪ (ሚር ና ዘምያታ ብቛንቋ ቡልጋርያ) ዝብል ክኸውን ዝሓረኹ፡
ቅዱስነቶም ናይ ምስማዐ ርእየት መልኽቶ፥ ሕዝቢ ቡልጋርያ ኣብ ጸሎቱ ክዝክሮምን እግዚኣብሔር ንቡልጋርያ ሰላምን ምዕባለን ክጽግዋ ንጸልይ እንክብሉ ኣጠቓሊሎም።


text:
ህዝቢ ኤርትራ ብገርሁ ከሎን፣ ሰውራ ኤርትራ ከኣ ንሜዳ አርትራ ብግስ ክብል ከሎን፣ ጀሚሮም እዮም ሃጸያያንን ጽዮናውያንን ኣብ ውሽጢ መራሕቲ ሰውራ ኤርትራ፣ መልሚሎም ሰለልቲ ደቂ ሃገር ኣዋፊሮም። እቲ ሰውራ ኤርትራ ከኣ ትካል ሃጸያውያንን ጽዮናውያን እምበር፣ ትካል ህዝቢ ኤርትራ ኮይኑ ከቶ ኣይፈልጥን። ነዚ ክትጥሕናዶ ትርህጻ!
ነዚ ዘብርህ መጎታዊን ታሪኻዊን መረዳእታ ዝሓዘለ ትንተና ከኣ ብኸምዚ ዝስዕብ ከነቕርቦ ኢናሞ፣ ሰናይ ንባብ።
ሰውራ ኤርትራ ብግርህነትን፣ ብራእዪ ህዝቢ ኤርትራን፣ ግንከኣ ብዘይተጸንዐ መድብ ዕዮን ፕሮጀክትን እዩ ብፍኑው ተጀሚሩ። ኣስተብህል፣ ህዝቢ ኤርትራ ብገርሁን ብጅግንነቱን ብራእዩን እምበር፣ ብመጽናዕቲ ዝተሓንጸጸ ረቂቕ ፕሮጀክትን ፍልስፍናን ሒዙ ንሜዳ ኣይወፈረን። ተዃሉ ጽዮናውያን ግና ኣንግሆም እዮም ብጉርሖም ኣብ መወዳእታ ንራእዪ ህዝቢ ዘፍሽል ዊዲታዊ ፕሮጀክት ሒዞም ብልኡኻቶም ተወኪሎም ንሜዳ ኤርትራ ወፊሮም። ውድብ ተ.ሓ.ኤ. ብስምዒት ንህዝቢ ኤርትራን መሬታን ባሕራን ሓራ ንኸውጽእ እኳ እንተተበገሰ፣ ኣብ ውሽጢ መሪሕነቱ ግና ስዉራት ሰለልቲ ተላሒጎሞ ስለዝነበሩ ኣብ መወዳእታ ደም ብዙሓት ዘፍሰሰ ገድሊ ስኣን ኣርሒቖም ዝሓስቡ መራሕቲ ደቂ ሃገር ፈሺሉ።
እወ፣ እቶም ቅድም ንኤርትራ መሬታን ባሕራን ንኽውንኑ፣ ቀጺሎም ከኣ ንኢትዮጵያ፣ ኣብ ድሕሪ ዝተናውሐ ውረድ ደዪብ ግና ንቀርኒ ኣፍሪቃ ንምቕጽጻር ዝሕልሞም ጽዮናውያንን ሃጸያውያንን፣ ኣንጊሆም መሃንድሳት ስለላ መርበቦም ንኤርትራ ኣዋፊሮም። እምብኣር ሰውራ ኤርትራ ብጽዮናውያን ዝተኣልመ ፕሮጀክት ተሓንጊጡ እዩ ንሜዳ ኤርትራ ወፊሩ። እወ እቲ ህዝብን ሰራዊትን ብገርሁ፣ እቲ መሪሕነት ግና ብጉርሑ ማለት እዩ።
ስለዚ ከኣ ህዝቢ አርትራ ብገርሁ ከሎ፣ ብስውር ውዲት፣ ግንከኣ ንነዊሕ እዋን ደፋእ እንዳበለ ዝፍጸም ረቂቕ መደብ ዕዮ ብምውጻእ፣ ኣብ ውሽጢ ሰውራ ተጸፍዮም ብሰለይቶም ገሮም ትካል ተኺሎም። ብካልእ ኣገላልጻ ፕሮጀክት ተኽሊ ብገረብ ብሓኽላ ዝፍጸም ፕሮጀክቲ ኮይኑ እዩ ተማሂዙ። እወ፣ ብመጽናዕትን ምርምርን ክኢላታት ሶሻል እንጂነሪን ዝተዳለወ ስዉር ፍልስፍና ስለላን ኮለላን መስሪቶም።
ኩሉ ግዜ ሓዲሽ ኮይኑ ዝነብር ነገር ስለዘየለ፣ ብሓዲሽ መጽናዕቲ፣ ብፍላይ ግና ብ1966 ዓ.ም.ፈ. ሓዲሽ ሰላዪ ኢሰያስ ኣፈወርቂ ዝተባህለ ኣብ ኣስመራ ተወሊዱ ክሳብ ወዲ 20 ዓመት ዝኸውን ከኣ ኣብ ኣስመራን ደሴን እንዳተመላለሰ ዝዓበየ ትግራዋይ፣ መልሚሎም ኣሰልጢኖምን ንሜዳ ኤርትራ ልኢኾሞ። ነታ ፕሮጄክት ድማ “ተኽሊ“ “Nurcery Project“ ዝብል ስማ ኣጠሚቆሞ። ኢሰያስ እፈወርቂ ነዛ ፕሮጀክት እዚእ ንኽተግብር እዩ ንሜዳ ኤርትራ ልኢኾሞ። ድሮ ኣብዚ እዋንዚ ከኣ ብኸመይ ከተግብሮ ገልዳሕ ይብል ከምዘሎ፣ በዚ ምስ ቀዳማይ ሚንስተር ሃገር ኢትዮጵያ ዘካይዶ ዘሎ ካብ ህዝቢ ኤርትራ ዝተኸወለ ርክባትን ውዕላትን ክግመትን ክፍለጥን ይከኣል።
ኣብቲ ፈለማ እዋን ድማ እቲ ውዲትን ሽጣራን ዓሰብቲ ኢሰያስ ከምዚ “አርትራ ሓራ ንከትውጽኣ ክንሕግዘካ ኢና፣ ካብ ጽልዋታት ሃገራት ኣዕራብ ጥራይ ሓራ ኰንካ ንኽትቃለስ ቃል እንተድኣ ኣቲኻልና፣ ብኹሉ መዳያት ክንሕግዘካ ኢና ኢሎም’ዮም መብጽዓ ኣትዮምሉ። ከም ቀዳማይ መደብ ዕዮ ከኣ ብስም ተ.ሓ.ኤ. (ጀብሃ “ ዓማ“) ዝጽዋዕ ውድብ ክትድምስሶ ከምዘለዎ መደብዕዮ ኣስነቑዎ። እቲ ንርሑቕ ዝዓለመ ሸቶ ግና ድሕሪ ምሕቃቕ ጀብሃ፣ ንህዝቢ ኤርትራ ንምሕቃቕ እዩ ዝነበረ።
ካብቲ ቀንዲ ኢሰያስ ከም መምርሒ ገሩ ክሰርሓሉ ዝነበሮ መሳለጢ ግና “ክትበልዓ ዝደለኻ ኣባ-ጉምባሕስ ዛግራ ትብላ“ ከምዝብሃል፣ ዋላኳ ን“ንኤርትራ ሓራ ንምውጻእ“ ዝብል ስዉር ውዲት ተሓንጊጡ ንሜዳ እንተወፈረ፣ ክሰርሓሉ ዘለዎ ቀንዲ ፕሮፓጋንዳ ግና “ሓፋሽ ህዝቢ ኤርትራ ንመግዛእቲ ኢትዮጵያ መኪቱ ሓራ ክወጽእ ኣለዎ“ ዝብል ክኸውን ከምዘለዎ በቶም ልኣኽቱ መሃንድሳት ስለላ መርበብ ባዕዳውያን፣ ከም ሲኣይኤ ኤም.ኣይ.6ን ሞሳድን ዝተመኽሮን ዝሰልጠኖን ነበረ። በቲ ሕሱር ፍልስፍና ማርከሰ ለኒን ንኣእምሮ ሰራዊት እንዳ ኣደንዘዘ ክሰብኽ ከምዘለዎ ድማ ተሓበረ። ብኸምኡ ድማ በቶም ባንቡላታት ካድሬታቱ ኣተግበሮ። ብኡ ቀጺሉ ክጉዕዝ ከምዘለዎ ድማ ኣሰልጠኑዎን መኸሩoን። ካብኡ ቀጺሉ ግና ብዋጋ ኤርትራ ንዓባይ ኢትዮጵያ ክሰርሕ፣ ንስትራተጂ ቀዪሕ ባሕሪ ምስተቖጻጸረ ከኣ፣ ኣብ ዝተናውሐ ቃልሲ ነቲ ጎይተቱ ዝብህግዎ ስትራተጂካዊ ቦታ ቀርኒ ኣፍሪቃ ንምቍጽጻር ነበረ ።
ሓቂ ብእራ እንተቐበርካያ ብርእሳ ትወጽ! ዘይተነግረምበር ዘይተገብረስ የልቦን!
ብሓልዮት መርበብ ሓበሬታ ደቀባት ኤርትራ
13 ጥቅምቲ 2018 ዓ.ም.ፈ.


text:
ኢትዮጵያዊ ዶ/ር ቴድሮስ ኣድሓኖም ሓድሽ ዳይረክተር ውድብ ጥዕና ዓለም ኮይኖም ሎሚ ሰሉስ ተመሪጾም።
ንሶም ናብ'ዚ ክብሪ'ዚ ዝበቕዑ ፈላማይ ኣፍሪቃዊ'ዮም። ሎሚ ኣብ ቀንዲ ቤት ጽሕፈት ውድብ ጥዕና ዓለም ኣብ ዝተካየደ ሰለስተ ዙራት መሰርሕ ምርጫ'ዮም ተዓዊቶም።
ቀ/ሚ ኢትዮጵያ ኣቶ ኃይለማርያም ደሳላኝ 'ዓወት ዶ/ር ቴድሮስ ‘ኢትዮጵያ ኣብ ዓለም-ለኸ መድረኽ ተቐባልነት ከምዝረኸበት ሓባሪ’ዩ’ ኢሎም።
ኣብ ቀዳማይ ዙር 95 መወዳድርቶም እንግሊዛዊ ዶ/ር ዴቪድ ናባሮ 52 ፓኪስታናዊት ሕጽይቲ ዶ/ር ሳንያ ኒሽታር 38 ድምጺ ረኺበን ሳልሳይን ትሑት ድምጺን ስለዝረኸባ ካብ'ቲ ውድድር ወጺኤን።
ኣብ ካልኣይ ዙር መስርሕ ድምጺ ዶ/ር ቴድሮስ 121 ድምጺ፣ ዶ/ር ናባሮ 62 ረኺቦም ነይሮም። ኣብ ሳልሳይ ዙር ግና ልዕሊ 130 ድምጺ ዝረኸቡ ዶ/ር ቴድሮስ ኣድሓኖም ብዓብላላይ ደገፍን ድምጺን ኣባላት'ቲ ቤት ምኽሪ ሓድሽ ዳይረክተር ውድብ ጥዕና ዓለም ምኻኖም ተረጋጊጹ ኣሎ።
ምርጫ ዶ/ር ቴድሮስ ኣድሓኖም ብዘይምስሕሓብ ኣይኮነን ናብ'ዚ ብርኪ'ዚ በጹሑ። ካብ ርሑቕ ከይኮነስ ካብ ባዕልቶም ካብ ኢትዮጵያዊያን ደገፍን ተቃውሞን ኣስዒቡ'ዩ።
ዶ/ር ቴድሮስ ኣድሓኖም፣ ሚኒስትር ጥዕናን ሚኒስትር ጉዳያት ወጻኢን ኢትዮጵያ ኮይኖም ከምዝሰርሑ ዝዝከር እዩ።


text:
ውልቀመላኺ ኢሳይያስ ኣፈወርቂ ዝሓረዮም ሰለስተ መጋበርያ፣ ኣብ ወጻኢ ንዝሰላሰል ህዝባዊ ምንቅስቓሳት ንለውጢ ንምጽባእ መምርሒ ተቐቢሎም ክንቀሳቐሱ ጀሚሮም ከምዘለዉ ምንጭታት ካብ ሰሜን ኣመሪካ ሓቢሮም።
ውልቀመላኺ ኢሳይያስ ኣፈወርቂ ዝሓረዮም ሰለስተ መጋበርያ፣ ኣብ ወጻኢ ንዝሰላሰል ህዝባዊ ምንቅስቓሳት ንለውጢ ንምጽባእ መምርሒ ተቐቢሎም ERITREAN NATIONAL COUNCEL ኣብ ትሕቲ ዝብል ስም ክንቀሳቐሱ ጀሚሮም ከምዘለዉ ተሓባበርቲ ኣሰና ካብ ሰሜን ኣመሪካ ሓቢሮም። ብመሰረት 'ቲ ሓበሬታ እቶም ነዚ
ውልቀመላኺ ኢሳይያስ ኣፈወርቂ ዝሓረዮም ሰለስተ መጋበርያ፣ ኣብ ወጻኢ ንዝሰላሰል ህዝባዊ ምንቅስቓሳት ንለውጢ ንምጽባእ መምርሒ ተቐቢሎም ERITREAN NATIONAL COUNCEL ኣብ ትሕቲ ዝብል ስም ክንቀሳቐሱ ጀሚሮም ከምዘለዉ ተሓባበርቲ ኣሰና ካብ ሰሜን ኣመሪካ ሓቢሮም።
ብመሰረት ‘ቲ ሓበሬታ እቶም ነዚ ስራሕ ከሳልጡ ሓላፍነት ተዋሂቡዎም ዘሎ ገለ ካብ ዉሑዳት ምሁራት ምስ ህግደፍ ከም ሉኡኻት ኮይኖም ዝሰርሑ ዘሎዉ ኮይኖም፣
- ዶር ኣስገደ ሐጎስ፡
- ዶር ተስፋይ ኣርዓዶም፡
- ዶር ጊድዮን ኣባይ፡ እዮም።
እዞም ድሮ ስርሖም ጀሚሮም ዘለዉ መጋበርያ ምልካዊ ስርዓት ህግደፍ፣ ኣብ’ቲ መኸተ ንለውጢ ናይ ምጽባእ ጎስጓስ ምሳርሕቲ ዝኾኑዎም ዝተወሰኑ ሰባት ብምስጢር ስልኪ እናደወሉ ቦኽሪ ኣኼባኦም ኣብ (PHILADEPHIA) ፍላደልፊያ ዝተባህለ ከተማ ንዕለት 6/ 12/ 2014 መዲቦም ከምዘለዉ እቶም ምንጭታት ኣቃሊዖም።
እቲ ኣብ ወጻኢ ብዝርከብ ህዝቢ እናተነጸለ ዝኸይድ ዘሎ ሰርዓት ውልቀመላኺ ኢሳይያስ፣ ላዕለዎት ፖለቲከኛታቱን ኣፈኛታቱን ብተደጋጋሚ እናለኣኸ ክቆጻጸሮ ንዘይከኣለ ህዝቢ በዞም መጋበርያ ምዃኖም ዝተፈልጡ ደገፍቱ ክሕዝ ምምጥጣሩ፣ ” ካብ ጸባ ዘይተረኽበስ ካብ ማይ ጨባ እዩ ነገሩ” ብምባል እቲ ፈተነ ምልክት ዕርበተ ሕልና ናይቲ ስርዓት ምዃኑ ኣገንዚቦም።


text:
Radio Erena: 11 October 2020
ኤርትራውያን ኣባላት ሃገራዊ ኣገልግሎት ነበር፣ ኣብ ልዕሊ ናይ ካናዳ ኩባንያ ዕደና ኔቭሰን መስሪቶሞ ዝጸንሑ ክሲ፣ ኣብ መንጎ ክልቲኦም ወገናት ብዝተበጽሐ ሽምግልና (Settlement) ከምዝተወድአ ሓይልዮት ሰብኣዊ መሰላት ኤርትራ ናብ ራድዮ ኤረና ኣብ ዝልኣኾ ሓበሬታ ኣፍሊጡ።
ኩባንያ ዕደና ኔቭሰን፣ ኣብቲ ኣብ ቢሻ ዘካይዶ ናይ ወርቂ ዕደና፣ ብኣባላት ሃገራዊ ኣገልግሎት ተመዲቦም ዝመጽእዎ ኤርትራውያን መንእሰያ፣ ኣብ ስራሕ ብምውፋሩ፣ ብናጻ ናይ ጉልበት ምዝመዛ ተኸሲስቱ፣ እቲ ጉዳይ ኣብ ካናዳ፣ ቫንኩቨር ኣብ ዝርከብ ቤት ፍርዲ ኮሎምብያ፣ ኣብ መስርሕ ጸኒሑ።
ነቲ ጉዳይ ብቀረባ ክትከታተሎ ዝጸንሐት ዳይረክተር ሓይልዮት ሰብኣዊ መሰላት ኤርትራ፣ ንራድዮ ኤረና ኣብ ዝሃበቶ ተወሳኺ ሓበሬታ፣ እቲ ንደልዮ ስለዝረኸብና፣ በቲ ናይ ሽምግልና ስምምዕ ሕጉሳትና ድሕሪ ምባል፣ ነቶም እዚ መስርሕ ክዕወት ንዝጸዓሩ ኩላቶም ኣመስጊና።
ወ/ሮ ኤልሳ ብዘይካ’ዚ፣ እዚ ንኣስታት 10 ዓመታት ዝቐጸለ መስርሕ፣ ልዕሊ’ቲ ዝወሃብ ናይ ገንዘብ ካሕሳ፣ ዓመጽ ንዝፈጸሙ፣ ኣብ ዝኾነ ኩርናዕ ዓለም ብሕግን ፍትሕን ከተረኻኽበሎም ከምዝኽእል ንህዝብና ዓቢ ትምህርቲ’ዩ ክትብል ኣስሚራትሉ።
=============


text:
ጎይታናን መድሓኒናን ኢየሱስ ክርስቶስ ህያው ኢዩ
ቅድሚ ሰለስተ መዓልቲ ደቀ መዛሙርቲ ጐይታናን መድሓኒናን ኢየሱስ ክርስቶስ፣ ክመውት ከሎ ርእዮምዎ ነበሩ፣ ንሬሳኡ ውን ባዕላቶም ቐቢሮሞ ነበሩ፣ ሕጂ ግን ህያው ኰይኑ ኣብ ማእከሎም ደው ኢሉ ኣሎ!
ኵሉ እቲ ኣምላኽ ክሳዕ ሕጂ ኣብ ታሪኽ ዚገብሮ ዝነበረ ነገራት፣ ነዛ ህሞት እዚኣ ንምድላው ነበረ ። ኵሎም ኣህዛብ ምድሪ ኣብ ፈጣሪኦም ስለ ዝሓጥኡ ክዅነኑ ይግብኦም ነበረ፣ ሞት ኢየሱስ ክርስቶስ ግን ናይ ሓጢኣቶም ዋጋ ኸፈለ። ሕጂ ግን ብእኡ ኣቢሎም ምሕረት ኺግበረሎም ይኽእል እዩ ። ጐይታና ኢየሱስ ክርስቶስ ነዚ ብስራት እዚ ኩሉ ሰብ ኪሰምዕን፣ ዕድል ናይ ምንሳሕን ክህልዎን፣ ምሕረት ንኺረክብን እዩ ዝደሊ። ክርስቶስ እዚ ተስፋን ድሕነትን እዚ ንዓይን ንዓኻን፣ ንመላእቲ ዓለምን ኢዩ ዘቅርበልና ዘሎ!
ብዛዕባዚ ምስ ሓደ ሰብ ከዘራረብ ይደሊ እየ፡
መጽሓፍ ቅዱስ ይደሊ እየ፡
መጽሓፍ ቅዱስ ከምዚ ይብል፡
እምብኣርክስ ዓሌት ኣምላኽ ካብ ኰንናስ፡ ኣምላኽ ነቲ ብናይ ሰብ ብልሓትን ሓሳብን እተገብረ ቕርጺ ወርቂ ወይ ብሩር ወይ እምኒ ኸም ዚመስል፡ ክንሐስቦ ኣይግብኣናን እዩ። ኣምላኽ ነቲ ዘመን ድንቊርና ኣሕሊፉ፡ በቲ ኻብ ምዉታት ዘተንስኦ እሞ ብእኡ ንዂሉ እምነት እናሃበ ዝመደቦ ሰብኣይ ንዓለም ብጽድቒ ዚፈርደላ መዓልቲ ወሲኑ ስለ ዘሎ፡ ሕጂ ኣብ ኲሉ ቦታ ንብዘሎ ሰብ ኪንስሑ ይነግር ኣሎ።-ግብሪ ሃዋ 17 29-31
ነዚ ኣካፍል


text:
ቅዱስ ኣቦና ር.ሊ.ጳ. ፍራንቸስኮ ዕለት 12 ሚያዝያ 2019 ዓ.ም. ከምቲ ልሙድ በቢ ዕለተ ዓርቢ ዝፍጽምዎ ተግባረ ዘምሕረት ምኽንያ ብናይ ሓድሽ ኣስፍሆተ ወንጌል ዘነቓቕሕ ጳጳሳዊ ቤት ምኽሪ ሊቀ ጳጳሳት ብፁዕ ኣቡነ ሪኖ ፊዚከላ ተሰንዮም ማንም ከይተጸበዮ ኣብ ቡፋሎታ ክፍለ ከተማ ሮማ ኣብ ዝርከብ ተዘክሮ ብምጥፋእ ዝሓመሙ ዝተጠቕዑ ብእድመ ዝደፍኡ ዜጋታት ዝእለይሉ ቍሸት አማኑኤል ኣብ እተሰምየ ማእከል በጺሖምን ምስቲ ናይቲ ማእከል ቤት ምሕደራን ሰብ ሙያ ክንክን ጥዕና ህሙምንን ከምእተራኸቡ ናይ ቫቲካን ኣገልግሎት ክፍሊ ዜና ልኡኽ ጋዜጠይና ኣመደዮ ሎሞናኰ ሓቢሮም።
ስምዖን ተ. ኣርኣያ - ከተማ ቫቲካን
ቅዱስነቶም ማንም ከይተጸበዮን ከይሓሰቦን ዕለት 12 ሚያዝያ 2019 ዓ.ም. ድሕሪ ቐትሪ መደብ ዓርቢ ዘምሕረት ኣብቲ ማእከል ኣማኑኤል መእለዪ እቶም ዕለት ብዕለት ቀስ እናበለ ተዘክሮ ሕይወት ንዘጥፍኡ ብዕድመ ንዝደፍኡ ህሙማን ኣባይቲ ስድራኦምን ከምእተራኸቡን ናይቲ ከቢቢ ተቐማጦን ናይቲ ማእከል ኣባላት ምሕደራን ሰብ ሙያ ክንክን ጥዕናን እቲ ናይ ቅዱስ ኣቦና ምብጻሕ ሓይሊ ዝህብን ኣብ ግብረ ሰናይን እምነትን ዘተባብዕን ምዃኑ ብዛዕባ እቲ ምብጻሕ ቅዱስነቶም ኣመልኪቶም ናይቲ ከባቢ ተቐማጦ ካብ ዝሃብዎ ምስክርነት ክፍለጥ እንከሎ፡
ሓሴትን ኣርኣያን
ቅዱስ ኣቦና ኣብቲ ማእከል ምስ በጽሑ ካብታ ዝተሳተፈሩላ ማኪና ምስ ወረዱ ብናይቲ ማእከል ናይ ክብሪ ኣቦ መንበር ፕሮፈሰር ኤማኑኤለ ኤማኑኤለ ተሰንዮም ሰላምታ ኣቕሪቦም፡ እቲ ናቶም ኣብኡ ምርኻቦም ንዅሎም ሓጐስ ከምዝፈጠረሎምን ኣርኣያ እውን ምዃኑ ክምልከት ኣንከሎ፡ ቅዱስነቶም ምስቲ ብናይቲ ማእከል ኣቦ መንበር ፍራንኮ ፓራሳሲ ተመሪሖም ነቲ ሕንጻን ኣገልግሎት መውሃብን ክፍልታቱን ሕክምና መውሃቢ ፍልዩ ክፍልታቱን ኩሉ እናተዘዋወሩ በጺሖምን፡ ነቶም ህሙማን ሰላም እናበሉን ከምዝባረኹን ቅዱስነቶም ካብቲ ማእከል ኤማኑኤለ ቅድሚ ምስንባቶም ከም ገጸ በረከት ክርስቲያን ብዕድመ ንኡስ ይኹን ብዕድመ ዝደፍኤ እናተወልደ ዝኸይድ ምዃኑ ዘዘኻኽር ልደት ዘርእይ ምስሊ ዝተሓትሞ ክታምም ዝተነብሮ ብራና ከምዝሃቡ ሎሞናኰ ሓቢሮም።
ብዛዕባ እቲ ቅዱስ ኣቦና ዘካየድዎ ምብጻሕ ኣመልኪቶም ናይቲ ማእከል ናይ ክብሪ ኣቦ መንበር ፕሮፈሰር ኤማኑኤለ ኤማኑኤለ፡ ብሓቂ እቲ ማእከል ዝተዓደሎ ምብጻሕ ቅዱስ ኣቦና ዘይርሳዕን ዓቢይ ጸጋን እዩ እንክብሉ ምስ ቫቲካን ኣገልግሎት ክፍሊ ዜና ኣብ ዘካየድዎ ቃለ መሕትት ገሊጾም፡ እቲ ማእከል ምቛም ዝብል ሓሳብ ዘንቀሉ ናይ ሕጊ ምሁር ጠበቓ ኤማኑኤለ ፍራንቸስኮ ማሪያ ኢማኑአለ ክዀኑ እንከለዉ እዚ ኸኣ ኣብ ሆላድ ተዘክሮ ብምጥፋእ ሕማም ንዝተጠቕዑ ዝወሃብ ክንክን ጥዕና ብቐረባ ምስ ረአዩ ከምዝዀነ ይንገር።
ተዘክሮን ቅርበትን
ዕለት 21 መስከረም 2016 ዓ.ም. ብምኽንያት ዓለም ሓቆፍ መበል 23 መዓልቲ ተዘክሮ ናይ ምጥፋእ ሕማም ተዘከረኒ ብዝብል ቃል ተመሪሑ ኣብ ዝተዘከረሉ ዕለት ቅዱስ ኣቦና ኣብ ዝለገስዎ ናይ ዕለተ ረቡዕ ሓፈሻዊ ኣስተምህሮ ትምህርተ ክርስቶስ፡ ነቶም ተዘክሮ ብምጥፋእ ሕማም ዝተጠቕዑ ብናይ ማርያም ትግሃትን ሓልዮትን ብናይ ኢየሱስ ምሕረተን ቀረባኦም ንምዃን ፍቕርናን ሓልዮትናን ነቶም ህሙማንን ንኣባይቲ ስድራኦምን ንመስክር፡ ስለ እቶም ኣለይቲ ተዘክሮ ብምጥፋእ ሕማም ዝተጠቕዑ ዜጋታት እውን ብፍቕርን ብሓልዮትን ብተወፋይነት ቀረባኦም ይኹኑ እንክብሉ ዘቕረብዎ ጻውዒትን ሎሞናኰ የዘኻኽሩ።


text:
ፈደራላዊ መንግስቲ ስዊዘርላንድ፣ ናይ ዑቕባ ሕቶኦም ንዘይተቐበሎም ኤርትራውያን፣ ናብ ዓዶም ክመልስ ምድላዋት ይገብር ከምዘሎ ገሊጹ።
ቤት ፍርዲ’ቲ ምምሕዳር ኣብ ዝሃቦ መግለጺ፣ ናይ 3,400 ስደተኛታት ናይ ዑቕባ ሕቶ ድሕሪ ምምርማር፣ ናይ 63 ኤርትራውያን ጠለብ ስለዘይተቐበሎ፣ ናብ ኤርትራ ዝምለሱሉ ኣገባብ የጽንዕ ከምዘሎ እዩ ዝግለጽ።
ከምዝፍለጥ መንግስቲ ስዊዘርላንድ ስደተኛታት ናብ ሃገሮም ዝምለሱሉ መስርሕ ምስ መንግስቲ ኤርትራ ተደጋጋሚ ኣኼባታት ኣካዪዱ እዩ። እንተኾነ መንግስቲ ኤርትራ ካብ ወጻኢ ሃገራት ብጥርኑፍ ንዝተጠረዙ ዜጋታቱ ከምዘይቅበል ኣብ እቲ እዋን’ቲ ገሊጹ’ዩ።
ነዞም ፈደራላዊ መንግስቲ ስዊዘርላንድ ክጥርዞም መዲቡ ዘሎ ኤርትራውያን፣ መንግስቲ ኤርትራ ክቕበሎም ስለዘይኮነ፣ ብወለንትኦም ዝምለሱሉ መስርሕ ኣብ ምስላጥ እውን ከም ካልኣይ ኣማራጺ ይረኣይ ከምዘሎ ምንጭታት ዜና ይገልጹ። ምስ ጀርመን፣ ሽወደንን ኖርወይን ብምዝርራብ እውን መንግስቲ ኤርትራ ዝቕበለሎም መንገዲ ንምንዳይ ኣብ ምይይጥ ይርከብ።
ተጣበቕቲ መሰል ስደተኛታት ነዚ ናይ መንግስቲ ስዊዘርላንድ ስጉምቲ ‘ሓደስቲ ስደተኛታት ናብታ ሃገር ከይመጹ ከም መፈራርሂ ይጥቀመሎም ኣሎ’ ብምባል ተቓዊሞሞ ኣለዉ።
ኣብ 2015 ቁጽሪ ሓተትቲ ዑቕባ ኣብ ስዊዘርላንድ ከባቢ 10 ሽሕ ዝነበረ፣ ኣብ 2020 ናብ 1,346 ከምዝወረደ ጸብጻባት እታ ሃገር የመልክቱ።


text:
ኣቶ በረኸት ስምኦንን ኣቶ ታደሰ ካሳን ዘቕረብዎ ናይ ዋሕስ መሰል ቤት ፍርዲ ሎሚ ሓሙስ ነጺግዎ።
ክልቲኦም ተጠርጠርቲ ሕቶ መሰል ዋሕስ ዘቕረቡ ነቲ ጉዳይ ይከታተል ናብ ዘሎ ናይ ባህርዳርን ከባቢኡን ላዕለዋይ ቤት ፍርዲ እዩ።እቲ ቤት ፍርዲ ኣብ ዝሓለፈ እዋን ይካየድ ዝነበረ ምርመራ መዝገብ ተወዲኡ ተዓፅዩ ስለዘሎ መርማሪ ጉጅለ ኣብ ውሽጢ 15 መዓልታት ክሲ ክምስርት ከምዘለዎን ንሳቶም ድማ ናይ ዋሕስ መሰሎም ክሓቱ ከምዝኽእሉን ብመሰረት ዝሃቦ ውሳነ እዩ።
ተኸሰስቲ እቲ መርማሪ ጉጅለ ንኽሲ ዘብቅዕ መረዳእታ ኣይረኸበን ንሕና ነፃ ኢና ብነፃ ድማ ክንፍታሕ ኣለና ክብሉ ከለው እቲ መርማሪ ጉጅለ ብወገኑ ኣብዘቕረቦ ተቓውሞ ሕጊ ፀረ ብልሽውና ዝተጥርጠርሉ ገበን ካብ 10 ክሳብ 25 ዓመት ማእሰርቲ ወይ ድማ ካብ 20 ሽሕ ክሳብ 400 ሽሕ ብር ዘቕጽዕ ብምዃኑ ናይቶም ተጠርጠርቲ ናይ ዋሕስ መሰል ይኽእልክል እዩ ክብል ተቓውሞ ኣቕሪቡ።
ቤት ፍርዲ ብክልቲኦም ወገናት ንዝቐረበ ሙግት ድሕሪ ምስማዕ በመሰረት ሕጊ ፀረ ብልሽውና ዝተጠርጠርሉ ገበን ከቢድ ብምዃኑ ንዝቐረበ ናይ ዋሕስ መሰል ነጺግዎ’ሎ።


text:
ኤርትራዊ ህዝባዊ ምንቅስቃስ
2ይ ስሩዕ ኣኼባ ማእከላይ ባይቶ
ዕለት 06 – 09 ነሓሰ 2005
ደምዳሚ ኣዋጅ
v ኣብ ድሮ ብስራት ናይ ስምረት ዝዓብለሎ ታሪኻዊ መድረኽ ሓድነት ዝተጋብኤ 2ይ ስሩዕ ኣኼባ ኤርትራዊ ደሞክራሲዊ ምንቅስቃስ ዝሓለፈ ኩነታት ውድብን ዘጋጠሙ ጸገማትን ብዕቱብን ብሓላፍነታውን መንፈስ ብምምይያጥን መጻኢ መደባት ብምስራዕን ካብ ዕለት 06 ነሓሰ ክሳብ 09 ነሓሰ 2005 ኣብ ሃገረ ሱዳን ከተማ ካርቱም ተኻይዱ ብዓወት ተዛዚሙ፡፡
v ኣብ መኽፈቲ ኣኼባ ኣባላት ማእከላይ ባይቶ ንህልዉ ኩነታት ሃገርናን ብሰንኪ ዲክታቶርያዊ ስርዓት ህግደፍ ንሃገርና ዘንጸላልዋ ዘሎ ኩለንተናዊ ጸገማትን ውድቀትን ብምግምጋም ኣብ ልዕሊ ኣብ ውሽጥን ደገን ዘሎ ህዝብና ዝወርድ ዘሎ ኣደራዓት ብዕቱብ ብምግምጋም ሓዘኖም ገሊጾም፡፡
v እዚ ኣብ ህዝብና ዝወርድ ዘሎ ኩለንተናዊ ጸገማት እንኮን ኣማራጺ ዘይብሉን መፍትሒ ስምረትን ሓድነትን ኩለን ተቓወምቲ ውድባት ብሓፈሻ ኣበርክቶ ሓፋሽ ህዝቢ ኤርትራ ኣብዚ መድረኽ’ዚ ብፍላይ ዕዙዝ ክኸውን ከምዘለዎ ማእከላይ ባይቶ ህዝባዊ ምንቅስቃስ ኣረጋጊጹ፡፡
v ድሕሪ መኽፈቲ ኣኼባ፡ ኣኼበኛ ጸብጻብ ፈጻሚት ሽማግለ ሰሚዑን ሰፊሕን ዓሚቕን ክትዓት ኣኻይዱ፡፡ ነቲ ክሳብ ሕጂ ተበጺሑ ዘሎ ምባሌታትን ዝተዛዘመ ውድባዊ ስርሓትን ኣድኒቑን ኣሞጊሱን፡፡ ምስዚ ኣተሓሒዙ’ውን ኣብ ምዕቃብ ውሽጣዊ ሓድነት ውድብ የርብሑን ይጠቅሙን ዝበሎም ስጉምትታትን ውሳኔታትን ለበዋታትን ብዝበዝሐ ድምጺ ኣጽዲቑ፡፡
v ብምቅጻል ኣንጻር ኩሉ ውዲታት ደው ብምባል ነቲ ኤርትራዊ ህዝባዊ ምንቅስቃስ ካብ መበገሲኣ ሒዛቶ ዝተበገሰት ዕማማታት ምድሓን ህዝቢ ካብ ጭቆናን ግፍዕን ምስፋን ሰላምን ፍትሕን ደሞክራሲን ንህዝቢ ኤርትራ ኣበርቲዖም ካብ ዝሓለፈ ብዝተዓጻጸፈ ሞራል ክሰርሑ ምኖም ኣኼበኛታት ማእከላይ ባይቶ ኣረጋጊጾም፡፡
v ግምባር ሃገራዊ ድሕነት ኤርትራ ብዝምልከት ማእከላይ ባይቶ ኤርትራዊ ህዝባዊ ምንቅስቃስ ሓድነት ቀንድን ኣገዳስን ድሌት ህዝቢ ኤርትራ ምኑ ብምስማርን እቲ ኣማራጺ ዘይብሉ መፍትሒ ንምትካእ ዲክታቶርዊ ስርዓት ብዲሞክራስን ህዝቢ ማእከል ዝገበረ ምምሕዳር ምኑ ብምእማን ነቲ ብፈጻሚት ሽማግለ ውድብ ዝተወሰደ ስጉምቲ ሓድነት ደገፉ ገሊጹ፡፡
v ማእከላይ ባይቶ ኤርትራዊ ህዝባዊ ምንቅስቃስ ነቲ ብኤርትራዊ ደሞክራሲያዊ ኪዳን ተበጺሑ ዘሎ ወድዓዊ ምዕባለታት ብምንኣድ ኣብ ቀጻልነቱ ዘይሕለል ኩለንተናዊ ሓገዝ ኣብ ምብርታዕን ምቅጻልን እቲ ኪዳን ከበርክት ምኑ መብጽዓ ኣትዩ፡፡
v ማእከላይ ባይቶ ኤርትራዊ ህዝባዊ ምንቅስቃስ ነቲ ሃንደበታዊ ሞት 1ይ ምክትል ፕረዝዳንት ሱዳንን ፕረዝዳንት ደቡብ ሱዳንን ዝነበረ ተቃላሳይ ዶ/ር ጆን ጋራንግ ዓሚቕ ሓዘኑ ብምግላጽ ንቤተሰቡን ህዝብን መንግስትን ሱዳንን ጽንዓት ክህቦምን፡ እቲ ተተሓሒዞሞ ዘለዉ መሰረት ደሞክራስን ምስፋን ሰላምን ኣብ ሱዳን ብዘይገለ ዕንቅፋት ከምቲ ናይ ቀደሙ ንክቕጽል እምነቶም ምኑ ገሊጾም፡፡
v ማእከላይ ባይቶ ኤርትራዊ ህዝባዊ ምንቅስቃስ ንምምዛዝ ሳልቫኬር ከም ምክትል ፕረዝዳንት ሱዳንን ፕረዝደንት ደቡብ ሱዳንን ደገፉ ገሊጹ፡፡
v ማእከላይ ባይቶ ኤርትራዊ ህዝባዊ ምንቅስቃስ ነቲ ኣብ ዞባናን ቀርኒ አፍሪቃን ዝኻየድ ዘሎ ምዕሳል ዲሞክራሲን ንህዝቢ ማእከል ዝገበረ ምምሕዳርን ብምንኣድ እቲ ኣብ ዝሓለፈ ወርሒ ጉንበት 2005 ዝተኻየደ ዴሞክራሲያዊ ምርጫ ኢትዮጵያ ደገፉ ገሊጹ፡፡ ከምኡ’ውን ነቲ ኣብ ሱዳንን የመንን ዝርአ ዘሎ ደሞክራሲያዊ ለውጥታት ንህዝቢ ዞባና ዘርብሕ ምኑ ብምእማን ሙሉእ ደገፉ ገሊጹ፡፡
v ኣባላት ማእከላይ ባይቶ ኤርትራዊ ህዝባዊ ምንቅስቃስ ነቲ ኣብ ህዝብና ዝወርድ ዘሎ ማእሰርትን ማእለያ ዘይብሉ ጅምላዊ መቅተልትን ብትሪ ኮኒኖም፡፡ ነቲ ነዚ ኣብ ምትግባር ዝሳተፍ ዘለዉ ወገናት’ውን ኣብ መጻኢት ደሞክራሲያዊት ኤርትራ ሕጋውን ጉቡእ ስጉምቲ ክውሰደሎም ምኑ ክዝንግዑ ከምዘይብሎም ብምረት ኣተሓሳሲቡ፡፡
v ማእከላይ ባይቶ ኤርትራዊ ህዝባዊ ምንቅስቃስ በቲ ዘየቋርጽ ግፍዕን በደላትን ስርዓት ኣስመራ ዓቕሎም ጸቢቡዎም፡ ኣብ ፍቖዶ ሃገራት ዝሳቀዩ ዘለዉ ኤርትራውያን ስደተኛታት ብዝከኣሎ ክሕግዝን ብፍላይ ድማ ነቶም ነብሶም ኣብ ምድሓን ክብሉ ከም ገበነኛታት ተቆጺሮም፡ ብገበን ነፋሪት ምጭዋይ ተኸሲሶም ኣብ ቤት ማእሰርቲ ካርቱም ተኣሲሮም ዘለዉ ኤርትራዊያን መሰል ስደተኛነቶም ክኽበረሎም ንዝምልከቶም ብፍላይ ድማ ንውድብ ሕቡራት ሃገራት /UN/ ምሕጽንትኡ ኣቅሪቡ፡፡
v ማእከላይ ባይቶ ኤርትራዊ ህዝባዊ ምንቅስቃስ ኣብ ምቅላዕ ስርዓት ህግደፍ ብመንጽር ምግሃስ ሰብኣዊ መሰላት ብኤርትራውያን ኣብ ዝተፈላለዩ ኩርናዓት ዓለምና ከም ኣብ ሰሜን ኣሜርካ ኣውሮፓን ኣውስትራልያን ዝግበሩ ሰልፍታት ኣብ ቀጻሊ’ውን ክበራትዑ ከምዘለዎም ኣሚቱ፡፡
v ማእከላይ ባይቶ ኤርትራዊ ህዝባዊ ምንቅስቃስ ነቲ ታሪኻውን ዘይሕለል ደገፍ መንግስትን ህዝብን ሱዳን ኣብ ምስፋን ደሞክራስ ኣብ ኤርትራ ሞጊሱ፡፡ ከምኡ’ውን መንግስቲ ኢትጵያን የመንን ንዝገብርዎ ዘለዉ ኩለንተናዊ ምትሕግጋዛት ኣሞጊሱ፡፡
v ማእከላይ ባይቶ ኤርትራዊ ህዝባዊ ምንቅስቃስ ንኩሎም ኣብ ምስፋን ፍትሕን ደሞክራስን ኣብ ዓለም ዝቃለሱ ወገናት ከም ሕብረት ኣፍሪካ ዓረብ ሊግን ካልኦት ሃገራትን መንግስታትን ዘይመንግስታዊ ትካላትን ማሕበራትን ንደሞክራስን ፍትሕን ንዝቃለሱ ተቓወምቲ ውድባት ኤርትራ ንክድግፉ ጻውዒቶም ኣቕሪቦም፡፡
v ኣብ መወዳእታ ማእከላይ ባይቶ ኤርትራዊ ህዝባዊ ምንቅስቃስ መጻኢ መደባት ብምሕንጻጽን ኣገደስቲ ውሳነታትን ለበዋታትን ብምጽዳቕ ሓድሽ ፈጻሚት ሽማግለ ውድብ ብምምራጽ ኣኼብኡ ብዓወት ዛዚሙ፡፡
ክብርን ሞጐስን ንሰማእታትና!!
ዓወት ንደሞክራሲዊ ቃልሲ ህዝቢ ኤርትራ!!
Short URL: https://english.farajat.net/?p=2681


text:
መጸዋዕታ ንኤርትራዊያን ዜጋታት ብዘይ ጾታን ዕድመን ፍልልይ ነዚ ታሪኻዊ መጸዋዕታ ሰላማዊ ሰልፊ ኣብ ሳን ፍራንሲስኮ ንዕለት 18/4/2011 ዝጽዋዕ ዘሎ ነቲ ድምጹ ከይ ስማዕ ተዓቢሱ ዘሎ ጭኩን ህዝብና ድምጹ ከነስምዓሉ
ብህዝቢ ኤርትራ ተኻዒቡን ተነጺሉን ዘሎ ዲክታተርያዊ ስርዓት ህግደፍ፡ ነቲ እምነት ኣጥፊኡ መመሊሱ እናረሓቖ ዝኸይድ ዘሎ ኣብ ወጻኢ ዝነበር ስደተኛ ህዝብና ብስዉር ንምቍጽጻር፡ ስፊሕ ስለያዊ መርበብ ዘርጊሑ ከምዘሎ እሙናት ምንጭታት ሓቢሮም።
ዝኸበርካ ኤርትራዊ/ት ተቐማጣይ ከተማ ኣትላንታ፡ኣብ ሀገርናን ህዝብናን ዝወርድ ዘሎ ማዓት እንታይ ይመስል ናዓኻ ምትንታን ኣየድልን ምኽንያቱ ምስጢር ናየዳባባይ ኮይኑ ስለዘሎ።ኣብዚ ወዲቕናዮ ዘለና ደረጃ ክንወድቕ ከ ይግባኣና ዶ? ኣቦታትናን፡ኣሕዋትናን፡ደቂ ሓወቦታትናን ምእንቲ እዛ መሬትን እዚ ህዝብን ኣየጥፋእናን ዲና? ብሓቂ ንፖለቲካዊ ስልጣንን ዕብለላን ኢልካ ትቃለሰሉ ሃዋህው ድዩ ዘሎ ኣብ ኤርትራ፡ ነቶም ንፖለቲካዊ ስልጣን ኢሎም ዝቃለሱ ዘለዉ ሰባት እዩ ዝግደፍ ኢልካ ኣእዳውካ ኣጣሚርካ ትርእየሉ ኩነታት ድዩ ዘሎ ኣብዛ ነፍቕራ ሃገርና?
ሕሰምን ጥሜትን ዓጸቦን እናገደደ ስለዝመጸ፡ ዓድታቱ ገዲፉ ናብ ከተማ ኣትዩ ኣብ ምልማን ዝዋፈር ህዝቢ ካብ ዕለት ናብ ዕለት እናወሰኸ ይኸይድ ስለ ዘሎ፡ ውልቀ መላኺ ኢሰያስ እቲ ብዓጸቦ ዝተጠቕዐ ህዝቢ ናብ ከተማታት ንከይኣቱን ካብ ዝነብረሉ ከባቢ ወጻኢ ከይንቀሳቀስን፡ ብወታሃደራት ክሕሎ ኣቐዲሙ ዘውጽኦ መምሪሒ ብዝያዳ ኣጸንኪርዎ ከምዘሎ ምንጭታትና ካብ ኣስመራ ሓቢሮም።
እዞም ሎሚ ኣብ ማሕዩር ዝረከቡ፡ ህዝቢ ኤርትራን ማሕበረ-ሰብ ዓለምን ዝፈልጦም፡ ወግዓዊ ፓትሪያርክ ኤርትራ ኣቡነ ኣንጦንዮስ፡ ድሕሪ ኣብ ማሕዩር ምእሳሮም፡ ኣብ ውሽጥን ወጻእን ዝርከባ ቤተክርስትያናት እርቶዶክስ ኣብ ከቢድ ቅልውላው ይርከባ።


text:
Radio Erena: 26 September 2017
ስዑዲ ዓረብ ኣብ ዘዳለወቶ ናይ ታሪኽ መምሃሪ መጻሕፍቲ፣ ንጉስ ፈይሰል ምስ ሓደ ካብ ገጸ ባህሪ ፊልም ስታር ዎርስ ዝኾነ “ዮዳ” ኮፍ ኢሉ ዘርኢ ስእሊ ብጌጋ ምዝርግሑ ኣብታ ሃገር የዛርብ ምህላዉ ተሓቢሩ።
ኣብቲ ብሚኒስትሪ ትምህርቲ ክፍሊ ካሪክለም ስዑዲ ዓረብ ዝተዳለወ ናይ ታሪኽ መምሃሪ መጻሕፍቲ፣ እቲ ካብ 60ታትን 70ታትን መራሒ ስዑዲ ዓረብ ዝነበረ ንጉስ ፈይሰል ኣብ ሓፈሻዊ ባይቶ ሕቡራት ሃገራት መደረ እናሃበ እንከሎ፣ ኣብ ጎኑ ድማ፣ ኣብ ፊልም ስታር ዎርስ፣ ማስተር ጀዳይ እናተባህለ ዝፍለጥ ‘ዮዳ’ ኣብ ጎኑ ኮፍ ኢሉ ይርአ።
እቲ ብፎቶሾብ ተቐናቢሩ ዝተሳእለ ኽኸውን ከምዝኽእል ዝተገመተ ስእሊ ንጉስ ፈይሰልን ዮዳን ብኸመይ ኣብ ናይ ታሪኽ መምሃሪ መጻሕፍቲ ተሓቲሙ ከምዝተዘርግሐ ምጽራይ ይገብረሉ ኣሎ።
ንጉስ ፈይሰል ኣብ ሓፈሻዊ ጉባኤ ሕቡራት ሃገራት መደረ እንሃበ እንከሎ ብኣካል ዝነበሩ ሰበ ስልጣን ዝተፈላለያ ሃገራት፣ ነቲ ፍጻሜ ከምዝዝክርዎ ብምጥቃስ፣ ኣብ ጎኑ ግና ዮዳ ከምዘይነበረ፣ ብመልክዕ ላግጺ ይጠቕሱ ኣለዉ።
ንግስነት ስዑዲ ዓረብ፣ ነዚ ሓደ ብኽብሪ ካብ እትዝክሮም ነጋውሳ ዘናሹ ስእሊ ዝሓቖፈ ናይ ታሪኽ መጻሕፍቲ ካብ ኣብያተ ትምህርቲ፣ ቤትንባብን ካልእን ትእክቦ ኣላ።
ኣብ ልዕሊ’ቶም ነዚ ናይ ታሪኽ መጽሓፍ ዘዳለው፣ ዘሕተሙን ዝዘርግሑን’ውን ተሪር ስጉምቲ ክትወስድ ከምእትኽእል ሓያሎ ወገናት ስግኣታቶም ይገልጹ።
ኣብታ ስታር ዎርስ እትብል ፊልም፣ ብማስተር ጀዳይ ዝፍለጥ ‘ዮዳ’ ግናይ ትርኢት ዘለዎ ደቂቕ ፍጥረት ኮይኑ፣ ብጥበብን ሓይልን ግና መዳርግቲ ዘይብሉ ገጸ ባህሪ’ዩ።
=======================


text:
ቀዳማይ ሚንስተር አብይ አሕመድ ትማሊ ምሸት ንካብ ኤርትራ ዝመጸ ልኡኽ ናይ ድራር እንግዶት ኣብ ዘዳለውሉ ሚኒስተር ጉዳያት ወጻኢ ኤርትራ ኣቶ ዑስማን ሳልሕ: ንዝተገብረሎም ድሙቕ ኣቀባብላ ድሕሪ ምምስጋን "ክልቲአን ሃገራት: ኤርትራን ኢትዮጵያን ሎሚ መዓልቲ በሪ ናይ ሰላም ተኸፊቱልና ኣሎ" ክብሉ ኣብቲ ቤተ መንግስቲ ብቀዳማይ ሚኒስተር ዝተገብረሎም ናይ መቐበሊ ድራር እንግዶት ገሊጾም።
ክልቲአን ሃገራት: ኤርትራን ኢትዮጵያን ሎሚ መዓልቲ በሪ ናይ ሰላም ተኸፊቱልና ኣሎ" ሚ/ ጉ/ ወ/ ኤርትራ ኣቶ ዑስማን ሳልሕ
ሚኒስተር ዑስማን ሳልሕ ብተወሳኺ "እዚ ተኸፊቱ ዘሎ ናይ ሰላም ናይ ልምዓት ክኾነልና ድማ ንምነ"ድሕሪ ምባል "እቲ ሰላም ሕጂ መጺኡ ደው ዝብል ዘይኮነ ዘለኣለማዊ ሰላም ክኾነልና ድማ ንምነ" ኢሎም።
ሚኒስተር ዑስማን ብዘይካ'ዚ "ክልተ ህዝብታት ዘይኮነ ሓደ ህዝቢ ኢና "ድሕሪ ምባል "ብሓባር'ውን ክንነብር ንደሊ ኢና። ዶብ ዝጋርደና ዓይነት ክኸውን ኣይክእልን እዩ " ክብሉ ኣብቲ ናይ ድራር እንግዶት ኣብ ዘስምዕዎ ቃል ገሊጾም። ከምቲ ኣብ ኣዲስ ኣበባ ዝረኣዩዎ ናይ ሓጎስ ስምዒት ኣብ ኣስመራ'ውን ተመሳሳሊ ስምዒት ከምዘሎ ብተወሳኺ ሓቢሮም።
ምስ ኤርትራውያን ኣሕዋትና ዘዋጽኣና ፍቕሪ ጥራይ እዩ" ቀ/ ሚ/ ኢትዮጵያ ዶ/ር ኣብይ ኣሕመድ
ኣማኻሪ ፕረዚደንት ኤርትራ ኣቶ የማነ ገብረኣብ ወገኖም "ሓደ ዘሕዝን ምዕራፍ ታሪኽ ዓጺና ናብ ሓድሽ ምዕራፍ ኣቲና ዝብል እምነት ኣሎና" ኢሎም። እዚ እምነት ዝምርኮሶ ድማ "ኣዚ ዝተጀመረ ጉዕዞ ናይ ክልቲኡ ህዝብታት ናይ ክልቲኡ ሃገራት ናይ ክልቲኦም መራሕቲ ቆራጽ ውሳነን ድሌትን ብምዃኑን እዩ ክብሉኣቶ የማነ ገብረኣብ ኣብቲ ኣጋጣሚ ጠቒሶም።
ኣብቲ ዝተገብረ ናይ ድራር እንግዶት "ኢትዮጵያውያን ዘምሕረልኩም ፍቕሪ ጥራይ እዩ" ዝበሉ ቀዳማይ ሚኒስተር ኢትዮጵያ ዶክተር ኣብይ ኣሕመድ፤ ኣብ ዘመሓላለፍዎ ናይ ሰላምን ሰናይን መልእኽቶም ስነጥበባውያን ኣብ ዝመጽእ መስከረም ኣብ ዝግበር በዓል ሓድሽ ዓመት ኣብ ኣዲስ ኣበባን ኣስመራ ስለዝኾነ ኣቐዲሞም ምድላው ክገብሩ ኣዘኻኺሮም። ኣብ ባጽዕ ምዝዋር ንዝናፈቖም ኢትዮጵያውያን ድማ መንገዲ ኣየር ኢትዮጵያ ስራሕ ከምዝጀምር ብምግላጽ ክዳለውን ካብ ኤርትራ ንዝመጹ ኣሕዋትን ኣሓትን ድማ "እንቋዕ ደሓን መጻእኩም" ኢሎም ክቕበሉ ኣዘኻኺሮም።
"ምስ ኤርትራውያን ኣሕዋትና ዘዋጽኣና ፍቕሪ ጥራይ እዩ" ዝበሉ ቀዳማይ ሚኒስተር ኢትዮጵያ ዶክተር ኣብይ ኣሕመድ "እቲ ጽልኢ ፈቲናዮ ኢና ብኽልቲኡ ወገን ኣኽሳሪ እዩ" ድማ ኢሎም።


text:
መንግስቲ ክልል ትግራይ ብገበን ግዕዝይና ጠርጢሩ ዓሚ ዝኣሰሮም ሰብ ሃፍትን ሰራሕተኛታት መንግስትን ዛጊድ ፍርዲ ኣይረኸቡን::
ካብ ህዝቢ ንዝረኸቦ ሕቶታት መሰረት ብምግባር ግርማይ ገብሩ ንሓላፊ ቢሮ ፍትሒ ክልል ትግራይ ንኣይተ ተስፋ ኣለም ይሕደጎ ሓቲቱ’ሎ ::
እቶም ሰብ ሃፍቲ ናብ መንግስቲ ኣታዊ ክገብሩዎ ዝነበሮም ግቡእ ብዘይ ምፍፃሞም ከምዝተኸሰሱ ኣብዚ ድማ መንግስቲ ጭቡጥ መረዳእታ ከምዘለዎ እቶም ሓላፊ ተዛሪቦም::
“ሓደ ካብ መንጎ እቶም ተኸሲሶም ዘለዉ ሰለስተ ሰብ ሃፍቲ ካብ 70 ክሳብ 80 ሚልዮን ቅርሺ ናብ መንግስቲ ኣታዊ ክኸውን ዝነበሮ ገንዘብ ኣታዊ ዘይገበረ ዝተጭበርበረ መረዳእታ ዝሓዘ እዩ” ይብሉ ኣይተ ተስፋኣለም::
ካብ ወገን መንግስቲ እውን ታሕተዎት ሰራሕተኛታት ጥራሕ እንተይኮነስ ላዕለዎት ሰበ ስልጣናት እውን ተኸሲሶም ገሊኦም ተፈሪዱዎም ገሊኦም ካዓ ፍርዲ ይጽበዩ ኣለዉ ብምባል ይዛረቡ::
ዋላ እቲ ኸይዲ ምፅራይ እንተደንጎየ መንግስቲ ነቶም ሰብ ሃፍቲ መረዳእታ ሒዙ እምበር ንቐደም ኣሲሩ ኣይኮነን ናብ ምፅራይ ዝኣተወ እንትብሉ ንምዝንጋዕ እቲ ኸይዲ ዘበልዎ ምላሽ ሂቦም::
ትግራይ ሕጊ ኣኸቢሩ ክሰርሕ ንዝመጽእ ፍርቂ መንገዲ ኸይዱ ዝቅበል መንግስታዊ ኣሰራርሓ ዝተኸተለ ኣካይዳ ዘለዋ መሬት እምበር ሃፍታም ዘብህርረላ ዓዲ ኣይኮነትን ኢሎም ኣይተ ተስፋ ኣለም ይሕደጎ::


text:
ንጉዳይ ፕረስን መራኸቢታትን ኢትዮጵያ ዝከታተል መንግስታዊ ኣካል፡ በዓል-መዚ መራኸቢታት ኢትዮጵያ፡ ኣብታ ሃገር ንዝነጥፋ መራኸቢታት ኣብ ክልል ትግራይ ዝካየድ ዘሎ ኲናት ብዛዕባ ዝጥቀማሉ ስያመ መጠንቀቕታ ሂቡ። እቲ በዓል-መዚ ነዚ መጠንቀቕታ ዝለኣኸ፡ ሓደ መዓልቲ ድሕሪ’ታ ሰፊሕ ኣንባቢ ዘለዋ፡ ብእንግሊዘኛ እትጽሕፍ ናይ መርበብ መጽሔት ኣዲስ-ስታንዳርድ መምርሒ ፍቓድ ምኽላኡ’ዩ።
እቲ በዓል-መዚ፡ ነቲ ኣብ ክልል ትግራይ ዝካየድ ዘሎ ኲናት፡ ካልእ መልክዕ ይህብ ኣሎ ኢሉ ዝኣመነሉ ኣጸዋውዓ መራኸቢ-ብዙሃን ስጕምቲ ክወስድ ምዃኑ ኣጠንቂቑ ኣሎ። ኣብቲ ናብ ረድዮ ድምጺ ኣመሪካ ዝተላእከ ወግዓዊ ደብዳበ፡ ንህ.ወ.ሓ.ት. ከም ሃገራዊ ሓይሊ ኣምሲሉ፡ “ሓይልታት ምክልኻል ትግራይ” ኢለን ዝጽውዓ መራኸቢ-ብዙሃን ክጻወሮ ከም ዘይኰነ ኣመልኪቱ ኣሎ።
እቲ መጥንቀቕታ፡ ኣቐዲሙ፡ ናብ ክልተ መራኸቢ-ብዙሃን’ውን ተላኢኹ ነይሩ።
እቲ ናብ ረድዮ ድምጺ ኣመሪካ ዝተላእከ ወግዓዊ መጠንቀቕታ፡ ብምኽትል ሓላፊ'ቲ በዓል-መዚ ዮናታን ተስፋዬ ረጋሳ ዝተፈረመ’ዩ። እቲ ዝተላእከ መጠንቀቕታ፡ ሓደ መዓልቲ ድሕሪ’ቲ ነታ ብእንግሊዘኛ እተሕትም፡ ኣዲስ-ስታንዳርድ፡ ንኣጀንዳ “ሽበራዊ ሓይሊ” ኢሉ ዝጽውዖ ህ.ወ.ሓ.ት. ተገልግል ነይራ ብዝብል ምኽንያት ምዕጻዉ’ዩ።
እቲ መንግስታዊ ኣካል ንምዕጻው ኣዲስ-ስንታዳር ኣመልኪቱ ኣብ ዘውጽኦ መግለጺ፡ ነቲ “ሽበራዊ ጕጅለ፡ኢሉ ዝፀውዖህ.ወ.ሓ.ት. "ሓይልታት ትግራይ" ብዝብል ስያመ፡ ሕጋውነት ክትህቦ ፀኒሓ ክብል ከሲሱ።
እቲ ዝተወስደ ናይ ምዕጻው ስጕምቲ፡ ካብ ተሓለቕቲ ናጽነት ፕረስ ሰፊሕ ነቕፌታ ኣስዒቡ’ዩ።
ኣብቲ ካብቲ በዓል-መዚ፡ ናብ ረድዮ ድምጺ ኣሜሪካ፡ ዝተላእከ ወግዓዊ መጠንቀቕታ፡ “ትግራይ ሓንቲ ካብ ክልላት ኢትዮጵያ ብምዃና፡ ናይ ገዛእ-ርእሳ ናይ ምክልኻል ሓይሊ ሰራዊት ክህልዋ ኣይክእልን’ዩ። ስለዚ ድማ ‘ሓይልታት ትግራይ’ ዝብል ስያመ ምጥቃም፡ ነቲ ባይቶ ኢትዮጵያ ‘ግብረ-ሽበራዊ’ ኢሉ ዝገለጾ ህ.ወ.ሓ.ት. ኣፍልጦ ምሃብ ስለ ዝዀነ፡ ክብሪን ልዑላውነት ኢትዮጵያ ዝግህስ’ዩ፡” ኢሉ።
ኣስዒቡ እቲ መጠንቀቕታ፡ ነተን ኣብ ኢትዮጵያ ክነጥፋ ፍቓድ ዝተዋህበን ኣህጉራውያን መራኸቢታት’ውን ነቲ መምርሒ ከተግብርኦ ኣተሓሳሲቡ።
ቀ/ሚ ኣቢይ ኣሕመድ ኣብ 2018 ናብ ስልጣን ኣብ ዝመጽእሉ እዋን፡ እታ ሃገር ካብቲ ዝጸንሓ ሕማቕ ኣተሓሕዛ ጋዜጠኛታት ክትገላገል ምዃና ተስፋ ሂቡ ነይሩ። ምስቲ ድሒሩ ዝመጸ ፖለቲካዊ ምዕባለታት ተኣሳሲሩ ግን፡ ኢትዮጵያ፡ ናብ ዝበኣሰ ኵነት ናጻ ፕረስ ትጕዓዝ ምህላዋ ዝተፈላለዩ ኣካላት ይሕብሩ።
ቅድሚ ክልተ ሰሙን፡ መንግስቲ ን20 ሰራሕተኛታትን ጋዜጠኛታትን እተን ተሪር ነቕፌታ ከም ዘቕርባ ዝንገረለን ኣውሎ መዲያን ኢትዮ-ፎርምን ዝተባህለ ናይ ዩትዩብ መራኸቢታት ምእሳሩ ይዝከር።
መንግስታዊ ኣካል ኮሚሽን ሰብኣዊ መሰላት ኢትዮጵያ ብሰንበት ኣብ ዘውጽኦ መግለጺ፡ ሰለስተ ካብቶም ዝተኣስሩ 20 ጋዜጠኛታትን ሰራሕተኛታትን ምፍሖም ሓቢሩ'ሎ።


text:
600 ሚልዮን ቅርሺ ዝዋግኡ ዓብይ ፋብሪካ ቢራ ኣብ ደቡባዊ ዞባ ትግራይ ጥቓ ከተማ ማይጨው ንክህነፅ ምቅርራብ ይግበር’ሎ።
እቲ ቅድሚ ሒደት ኣዋርሕ ዝጀመረ ተበግሶ ኣብዚ ሕዚ እዋን ግብራዊ ስራሕቲ ህንፀት ንምጅማር ክኢላታት ካብ ወፃኢ ሃገር ኣትዮም መፅናዕቲ እናገብሩ ምኻኑ ኣባል ቦርድ ኣመራርሓ ራያ ፋብሪካ ቢራ ኣቶ ኣበራ ጣሰው ገሊፆም።እቲ ዝፅሞቅ ቢራ "ቢራ ራያ" ዝብል መፀውዒ ክህልዎ እዩ።
ፋብሪካ ቢራ ራያ ቅድሚ ሎሚ ኣብ ኢትዮጵያ ዘይፅሞቑ ዝነበሩ ከም ቢራ ኣብ ታኒካ ፡ፓስተራይዝድ ድራፍትን ዘይ-ኣልኮላዊ ቢራን ብምድላው ኣብ ውሽጢ ሃገርን ኣብ ቀርኒ ኣፍሪካን ቀዳምነት ዝሕዝ ፋብሪካ ከምዝኸውን ኣቶ ኣበራ ጣሰው ሓቢሮም።እቲ ህንፀት 18 ኣዋርሕ ከምዝውድእን ክዛዘም ከሎ ልዕሊ 300 ሰርሕተኛታት ከምዝህልዎን ተፈሊጡ’ሎ።
ገዚፍ ፋብሪካ ቢራ ኣብ ትግራይ ክህነፅ'ዩ
ህንፀቱ 18 ኣዋርሕ ክወስድ እዩ
600 ሚልዮን ቅርሺ ዝዋግኡ ዓብይ ፋብሪካ ቢራ ኣብ ደቡባዊ ዞባ ትግራይ ጥቓ ከተማ ማይጨው ንክህነፅ ምቅርራብ ይግበር’ሎ።


text:
ናይ ቅድስቲ መንበር ዋና ጸሓፊ ብጹዕ ካርዲናል ፓሮሊን፥ ኣብ ሃገረ ቫቲካን ናይ ረፓብሊካዊት ኢጣሊያ ልኡከ መንግስቲ ኣብ ዘዳለዎ እቲ ኣብ መንጐ ሕቡራት መንግስታት ኣመሪካን ሩሲያን ክሌኣዊ ርክብ ክመሓየሽ ዝገበረ ዝኽሪ መበል 45 ዓመት ውዕሊ ሄልንስኪ ኣማእኪሉ ኣብ ዝተኻየደ ዓውደ ጉባኤ ተረኺቦም ኣብ ዘስምዕዎ መደረ፡ ናይ ምስራቕ ኣቢያተ ክርስቲያን ጉዳይ ዝሓልይ ቅዱስ ማሕበር ህየንተ ዝነበሩ ብጹዕ ካርዲናል ሲልቨስትሪኒ ብዓብይ “ሰብኣውን ክርስቲያናውን ኣስተውዕሎ ነቲ ስንኩፍ ዝነበረ ናይ ስነ ሜላ ርክብ መፍትሒ ክርከቦ ኣብ ዝተኻየደ ጻዕሪ ዓቢይ ኣበርክቶ ዝገበሩ ወዲ ቤተ ክርስቲያን እዮም” እንክብሉ ከምዝገለጽዎም ልኡኽ ጋዜጠይና ዜና ቫቲካን ጃንካርሎ ላ ቨላ ሓቢሮም።
ስምዖን ተ. ኣርኣያ - ሃገረ ቫቲካን
እቶም ዕለት 29 ነሓሰ 2019 ዓ.ም. ካብዚ ዓለም ብሞት ዝተፈልዩ ካርዲናል ሲልቨስትሪ ናይ ቫቲካን ናይ ምስራቕ ዞባ ኣብ ዝምልከት ፖለቲካ ዓቢይ ግደ ዝነበሮምን ምስቲ ንዓቢይ ሓደጋ ተቓሊዑ ዝነበረ ምብራቕ ዓለም ዝርከብ ማሕበረሰብ ርክባት ዘተኣሳሰሩን እዚ ኸኣ ኣብታ Ecclesiam Suam - ቤተ ክርስቲያኑ እተሰምየት ናይ 1967 ዓ.ም. ጳውሎስ ሻድሻይ ኣብ ዝደረስዋ ዓዋዲት መልእኽቲ ዘማእከለ ከምዝነበረን ኣብታ ዓዋዲት መልእኽቲ ጳውሎስ ሻድሻይ “እቶም ስርዓታት ሓደ መዓልቲ ምስ ቤተ ክርስቲያን እወታዊ ናይ ሓባር ዘተ ክህልዎም ከምዝኽእል ተስፋ ኣልቦ ኣይንዅን” እንክብሉ ዘስመርሉ ሓሳብ ብቓልን ተግባርን ዝመስከረ ምንባሩ ካርዲናል ፓሮሊን ገሊጾም፡ ነዚ ሓሳብ’ዚ ንናይ ቫቲካን ናይ ምስራቕ ፖለቲካ መፍትሕ ገይሮም ከምእተጠቐሉን እቲ ኣብ መንጐ ሕቡራት መንግስታት ኣመሪካን ሩሲያን ዝነበረ ናይ ነዊሕ ዓመታት ምፍሕፋሕ ንኽውገድ ኣብ ዝተገብረ ጻዕሪ ዓቢይ ግደ ከምዘበርከቱን እዚ ኪደት እዚ ካርዲናል ሲልቨስትሪ ኣብቲ ናይ ስነ ሜላ ርክብ ብሰብኣውን ክርስቲያናውን ኣስተውዕሎ ክምራሕ ዝገበሩ እዮም እንክብሉ ከምዝገለጽዎም ላ ቨላ ይሕብሩ።
ካብ ርሑቕ ዝተበገሰ ክሌኣዊ ዘተ
ካርዲናል ሲልቨስትሪ ድሕሪ እቲ ብማርክሳውን ስታሊናውን ርእዮተ ዓለም ተዓብሊሉ ዝነበረ ዓለም፡ ቤተ ክርስቲያን ኣብ ናይ ዓለም ፖለቲካ መልክዓ ኣቀማምጥኣ ዝመርሐ እዩ፡ ናይ ምብራቕ ፖለቲካ ቀዳሞት መዳይቦ ኣብ ምብራቕ ጀርመን ናይ መራሔ መንግስቲ ዊልይ ብራንት ሜላዊ ለውጢ ዘርከቦ ሓድሽ ቃል እዩ፡ እዚ ኸኣ ቅድም ክብል ዝነበረን ደሓር እውን ኣብተን ስርዓት ዴስነት ዝስዕባ ኣብ ዝነበራ ሃገራት ዝፍጸም ዝነበረ ኣሳዶ ክቕንስ ኣብ ዝገበሩ ኵነታት ዝተመስረተ እውን ምዃኑ የዘኻኽር፡ ናይ ሩሲያ ኦርቶዶክሳዊት ቤተ ክርስቲያን ልኡኻን ኣብ ካልኣይ ጉባኤ ቫቲካን ዝሳተፉ ተዓዘብቲ ክለኣኹን ኣብቲ እዋን ር.ሊ.ጳ. ምስ ሩሲያውና ሰብ ሓዳር ኣጁበይ ዘካየድዎ ርክብን ካርዲናል ሲልቨስትሪኒ ኣብ ወርሒ ግንቦት 1963 ዓ.ም. ኣብ ሃንጋርን ቸኮዝላቫኪያን ዘካየድዎ ሓዋርዊ ምብጻሕን ዝኣመሰሉ ቀዳሞት ናይቲ ናይ ቫቲካን ናይ ምስራቕ ዓለም ፖለቲካ ሜላዊ ርክብ ውጽኢት ከምዝኾነ ዘብርሁ ካርዲናል ፓሮሊን ኣስዒቦም፥
ዓቕሊ ሰማዕትነት
ኣብ ’60 ቀዳሞት ዓመታት ዝተራእየ ኣሳዶን ሰማዕትነትን ህልውና ቤተ ክርስቲያንን ካልኦት ሃይማኖታትን ንምጽናት ዝተፈጸሙ ፈተነታት ዘርዚሮም፡ ቅድሚ ክብል ኣብ ’45 ዓመት ጳጳሳት ስተፒናችክ ካርዲናል ሚንድስደዘንትይን፣ ኣቡነ በራንን ውይስዝይንስኪን ኣብቲ ምስ ቫቲካን ዝነበረ ስነ ሜላዊ ክሌኣዊ ርክብ ኣብ ዝተበተኸሉ እዋን ኣብተን ምስራቓውይንን ማእከላይን ናይ ስርዓት ዴስነት ዝስዕባ ዝነበራ ሃገራት እቲ ርክብ ከምእተበተኸን እዚ ኩነት እዚ ኸኣ ናይ ሰማዕትነት ትዕግስቲ ከምዝፍጠረን ናይ ቅድስቲ መንበር ዋና ጸሓፊ ዝነበሩ ካርዲናል ካዛሮሊ ደሓር እውን ካርዲናል ሲልቨስትሪ ኣብ ገለ ገለ ሃገራት ምስራቕ ኤውሮጳ፥ ኣብ ሃንጋርን ቸኮስላቫኪያን ፖላንድን ዘሕምም ሓዋርያዊ መገሻ ከምዝፈጸሙን እዚ ኸኣ ኣብ ገለልተይና ኣብ ዝኾነ ሃገር ዋዕላ ክፍጸም ንዝብል ስምምዕ በሪ ዝኸፈተ ምብጻሕን ከምዝነበረን እቲ ስምምዕ ከኣ ኣብ ሀልሲንኪ ዝተካየደ ምዃኑ ከምዘዘኻኸሩ ላ ቨላ ይሕብሩ።
ናይ ሓሳብን ናይ ሕልናን ናይ ሃይማኖትን ናጽነት
ብነበር ሶቪየት ሕብረትን ብቕድስቲ መንበርን ዝተባባዕ ዝነበረ ምርጋፍ ኑክለሳዊ ኣጽዋርን ካርዲናል ሲልቨስትሪ ናይቲ ኣብ ብዙሓት ኣገራት ክተባባዕ ዝገበርዎ ናይ ሓባር ዘተ ቀንደይና ተዋሳኢ እዮም፡ ኣብ ዝተፈላለዩ ዓለም ሓቆፍ ጉባኤታት ብምስታፍን ደሓር እውን ኣብ ሀልሲንኪን ኣብቲ እዋን ናይ ሰብኣዊ መሰልን ክብርን፥ ሓሳብካ ናይ ምግላጽን ናይ ሕልናን ናይ ሃይማኖት ናጽነት ምኽባር ዝብል ሓሳብ ዘቃልሑ እዮም፡ ሃገራት እዚ ናይ ውልቅን ናይ ሓባራውን መሰልን ክብርን ከኽብራን ኣብ መንጐ ሃገራት ሰላማዊ ርክብ ክህሉን ዘተባብዑን ምንብሮም ዘኪሮም፥
ዘተ እቲ ዝበርትዔ ሰላም ዝሓንጽ ኣጽዋር እዩ
ናይ ሀልሲንኪ ስምምዕ ናይ ዓቢይ ለውጢ ምዕራፍ እዩ፡ ንናይ ሰብኣዊ መሰልን ክብሪ ንኽኽበር በሪ ዘርሃወ እዩ፡ እዚ ኸኣ ቀስ እናበለ ክሳብ 1989 ዓ.ም. ምውዳቕ ስርዓት ዴስነት ዘሰነየ እዩ፡ ናይ ሃይማኖት ሕልና ዓቢይ ኣስተውዕሎ ክግበረሉ ዝገበረ እውን እዩ፡ ብሓጺሩ እቲ ናይ ሀልሲንኪ ዋዕላ ሕጽር ብዝበለ ከምቲ ር.ሊ.ጳ. ፍራንቸስኮ “ዘተ እቲ ዝበርትዔ ሰላም ዝሓንጽ ኣጽዋር እዩ” እንክብሉ ብዝገልጽዎ ሓሳብ ክጽመር ከምዝከኣል ኣብሪሆም፡ ብሓቂ ንታሪኽን ጻዕርን ካርዲናል ሲልቨስትሪኒ ግብኡ ቦታን ኣፍልጦን ምሃብ ናይ ኵሉ ሓላፍነት እዩ እንክብሉ ዘስምዕዎ መደረ ከምዘጠቓለሉ ላ ቨላ ኣፍሊጦም።


text:
ሚንስትር ውሽጣዊ ጉዳያት እስራኤል ሃገሩ ካብቶም ናብ ሳልሳይ ሃገር ምጥራዝ ወይ ማእሰርቲ ዝብል ምርጫ ማእሰርቲ መሪጾም ኣብ ማእሰርቲ ዝጸንሑ 200 ስደተኛታት ከምዝፈትሓት ብሰንበት ኣፍሊጦም።
እስራኤል ነቶም ብዘይሕጋዊ መንገዲ ናብ ሃገራ ዝኣተው ናይ ቁጠባ ስደተኛታት እዮም ትብሎም ኤርትራዊያንን ሱዳናዊያንን ስደተኛታት ናብ ኡጋንዳ ንምጥያስ ኣብ ስምምዕ ንምብጻሕ ጻዕርታት ኣብ ዝኻየደሉ ጊዜ’ዩ ነዞም ተአሲሮም ዝነበሩ ስደተኛታት ዝፈትሓት: ሚንስትሪ ውሽጣዊ ጉዳያት ኣብ ኣብያተ ማእሰርቲ ዘሎ ኣተሓሕዛ ብዝምልከት ኣብ ቤት ፍርዲ ክሲ ድሕሪ ምቕራቡ ነቶም ስደተኛታት ካብ ማእሰርቲ ከምዝፈትሑ ዝገልጽ መግለጺ ኣውጺኡ።
መንግስቲ እስራኤል ኣብ ሃገሩ ዝርከቡ 37,000 ስደተኛታት ናይ ቁጠባ ስደተኛታት እዮም መንግስቲ ድማ ዶባት ሃገሩ ናይ ምክልካል መሰል ኣለዎ ክብል ኸሎ ተሓለቕቲ መሰላትን እቶም ስደተኛታት ግን ካብ ስቅያትን ኩናትን ዝሃደሙ ሓተቲ ዑቕባ ምዃኖም ይገልጹ።


text:
ዓመታዊ ኣኼባ ኮሚቴ ሓድነት ኤርትራውያን ንፍትሒ – ዓባይ ብሪጣንያ
ዝኸበኩምን ዝኸበርክንን ኤርትራውያን ኣሓትናን ኣሕዋትናን፥ ኮሚቴ ሓድነት ኤርትራውያን ንፍትሒ፡ ዓመታዊ ኣኼባ፡ ኣብ ከተማ በርሚንግሃም ኣካዪዳ። ኣብዚ ኣኼባዚ ካብ ዝተፈላላያ ከተማታት ሃገር ብሪጣንያ ዝርከቡ ኣባላት ኮሚቴ ተኻፊሎም። ኮሚቴና ኣብዘን ዝሓለፋ ኣዋርሕ ተወሰኽቲ ኣባላት ብሕዝቢ ተመሪጾም ከምዝተጸምበሩዋ
ዝኸበኩምን ዝኸበርክንን ኤርትራውያን ኣሓትናን ኣሕዋትናን፥ ኮሚቴ ሓድነት ኤርትራውያን ንፍትሒ፡ ዓመታዊ ኣኼባ፡ ኣብ ከተማ በርሚንግሃም ኣካዪዳ። ኣብዚ ኣኼባዚ ካብ ዝተፈላላያ ከተማታት ሃገር ብሪጣንያ ዝርከቡ ኣባላት ኮሚቴ ተኻፊሎም። ኮሚቴና ኣብዘን ዝሓለፋ ኣዋርሕ ተወሰኽቲ ኣባላት ብሕዝቢ ተመሪጾም ከምዝተጸምበሩዋ ዝዝከር ኢዩ።
ኣባላት ኮሚቴ፡ ናይ ዝሓለፈ ዓመት ዝዓመመቶም ዕዮታት ብዕቱብ ገምጊምና፥ ነቶም እወታዊ ጎድንታትና ክነሔይል፡ ነቶም ዝጎድሉና መዳያት ድማ ክንምልእ ተሰማሚዕና፡ ዝተመሓየሸ መደብ ኣውጺኣ ኣላ። እዚ መደባት እዚ፡ ህልው ኩነታት ሃገርናን ሕዝብናን ኣብ ግምት ዘእተወ ኢዩ።
በዚ መሠረት፥ ናብ ደቀንስዮን ናብ መንእሰያትን ዘአኮረ ጎስጓስ ወሲኽና ተበጊስና ኣለና። ብተወሳኺ ኣብ ካልኦት ሃገራት ምስ ዝርከቡ፡ ንዓና ዝመስሉ ምንቅስቓሳት እንገብሮ ምትእስሳር ክብ ክነብልን ክነቀላጥፍን፡ ዝያኣ ሓይሊ ሰብ መዚዝናሉ ኣለና።
ነቲ እንገብሮ ኩለመዳዊ ጎስጓስ ክሕግዘና ብዝብል ሓሳብ፡ መራኸቢ ብዙኃን፡ ብዝተመሓየሸ ኣገባብ ክንጥቀም መዲብና ኣለና።
ደጋጊምና ከምዝበልናዮ፥ እዚ እንገብሮ ዘለና ሕዝባዊ ኣገግሎት፡ ምእንቲ ሕግን፡ ምእንቲ ፍትሕን፡ ምእንቲ ማዕርነትን፡ ንድሕነት ሕዝቢ ኤርትራ ኢልና ኢና እንገብሮ። ዕላማና ንክወቅዕ ድማ፡ ብደሞራስያዊ ኣገባብ፣ ብሕጋዊ መገዲ እንዳ ኸድና፡ ብግሉጽን ሕዝባውን ኣሠራርሓ ክንቅጽል ኢና።
ንሕዝቢ ኬገልግል ዝደሊ ውልቀ-ሰብ ይኹን ኣካል፡ ሓደ ካብቲ ቀንዲ ኬማልኦ ዘለዎ ነገር፥ ብግሉጽነትን ብተኣማንነትን ምሥራሕ ኢዩ። ኮሚቴና፡ ድማ ኣብዚ መርገጽ እዚ ስለእትኣምን፡ ንሕዝቢ ኤርትራ ብተኣማንነት ክንሠርሕ ምዃና ደጊምና ቃልና ነሔድስ ኣለና። እቲ ክንበጽሖ እንደሊ ፍትሓዊ ዕላማ ድማ፡ ብቕኑዕ ሕጋዊ ኣገባብ ክንከዶ ኢና እንደሊ። ነቲ ዝገጥመና መሰናኽላት ብቕንዕና ሠሪሕና ከም እንዕወት ከኣ ንኣምን።
ሕዝብና ይጸንት ኢዩ ዘሎ። መንእሰይ ይጠፍእ ኣሎ። ብዘይ ሕጊ ንዕሥራን ሸውዓተን ዓመታት ተኸላቢትና ኢና። ማእለያ ዘይብሎም ዜጋታት ኣብ ማሕዩር ይበልዩ ኣለዉ፥ ብዙሓት ካብኣቶም ብግፍዒ ሞይቶም ኢዮም። እዚ ዘለናዮ ዘመን፥ ዘመን ኣፈርክቡ ኢዩ ክንብል ጸኒሕና ኢና።
ሕጂ ድማ፡ ነቲ ዝነበረና ጓሂን ሻቕሎትና ዘጋድድ ኣካዪዳ ንዕዘብ ኣለና። እዞም ኣብ ሃገርና ብዘይግባእ፡ ብዘይሕጊ፡ ዝገዝኡ ዘለዉ ጉጅለስ እምበርዶ ነዛ ሃገር ዝሓልዩሉ ኣእሙሮን ልቦናን ኣለዎም ኢዩ? እምበዶኸ ይድንግጹ ኢዮም? ዚብል ሕቶ ኣልዒልና እንተ ኣሰላሰልናዮ፡ ነዛ ሃገር ካብ ክሓልዩላ ኬጽንቱዋ ዝተላዕሉ ኴኖም ይረኣዩኻ።
ንሕዝቢ ኤርትራ ዝሓልዩሉ እንተዝኾኑ፥ ሰብ ተጓሕጒሑ ክጠፍእ ስቕ ኢሎም ኣይምረኣዩን። መንእሰይ ሃገር ኣብ ዕርድታት ኣይምሃገሩዎን ኔሮም። ኮላሊት ኤርትራውያን ክሽየጥ ከሎ ምረድኡዎ ኔሮም። ርህራኄ እንተዝህልዎም፥ ኤርትራውያን ክጭወዩ ከልዉ፡ ክቕተሉ ከለዉ፡ ኣብ ባሕሪ ክጥሕሉ ከለዉ፡ ምረድኡዎም ኔሮም። ሬሳታት ደቂ ሃገር ብኽብሪ ናብ ሃገሩ ተመሊሱ፡ ብኽብሪ ከምዝቕበር ምገበሩ ኔሮም። ብሓቂ ክብረት እንተ ዝህሉዎም፡ ንሓዘንተኛታት መጸናንዑ ኔሮም።
ቅንዕና እንተ ዝህሉዎም፡ ነዛ ሃገር ብሕጊ መመሓደሩዋ ኔሮም። ብሓቂ ሓልዮት ሃገር እንተ ዝህሉዎም፡ ጽባሕ-ጽባሕ ኩናት እንዳ ጻሕተሩ፡ ደቂ ሕዝቢ ኣይመጥፍኡን ኔሮም።
ምዕባሌ ደቂ ኤርትራ ዝግድሶም እንተ ዝነብር፡ ኣብ ሃገርና ካብ ቤት ማእሰርቲ፡ ቤት ትምህርቲ፡ ዩኒቨርሲቲ ምሰርሑ ኔሮም። ፍትሓውያን እንተ ዝኾኑ፡ ንዜጋታቶም ብዘይ ክስን ብዘይፍርድን፡ ብዓመጽ ኣብ ቤት ማሕዩር ኣይመብለዩዎምን ኔሮም። ብሓቂ ዝሓልዩልና እንተዝኾኑ፡ ኣብ ሞንጎና ኣትዮም፡ ናይ ተንኮል ጽውጽዋይ እናመሃዙ፡ ኣይምበተኑናን ኒሮም።
ብሓቂ ንሕዝቢ ኤርትራ ዝሓልዩ እንተዝኾኑ፡ ባይቶናን ቅዋምናን ሒዝና፡ ብሓባር ዘቲና፡ ምስ ጎረባብትና ብሕጋዊ ኣገባብን ብሰላምን ክንነብር ምሓገዙና ኔሮም። ጉዳይ ሃገርና፡ ምስ ደቂ ጓና ኮይኖም ኣይምመኸሩሉን፡ ኣይምወድኡዎን ነይሮም።
ሎሚ ኤርትራዊ ዜጋ፡ ብዛዕባ ሕሰምን ጉድልነት ሕግን ጥራሕ ዘይኮነስ፡ ብዛዕባ ህላዌ ሃገሩ ክሻቐል ተገዲዱ ኣሎ። እቶም ብሓይሎም ዝገዝኡዎ ዘለዉ ጉጅለ፡ ናበይ ገጾም ይመርሑዎ ከምዘለዉ ጠፊኡዎ፡ ተደናጊሩ ይርከብ። መገዲ ልምዓትዶ መገዲ ጥፍኣት? ኣብ መወዳእታ ግን፡ ሕዝብና፡ ኣናፍራ ቆቛሕ ዝፈልጥ ክንድዝኾነ፡ ኣይጠፍኦን ኢዩ።
ኮሚቴ ሓድነት፡ ንህልው ኩነታት ሕዝብናን ሃገርናን ብቐዳምነት ሰሪዓ፡ ምስ ኩላቶም ኤርትራውያን ዜጋታት ተሓባቢርና፡ ተሳኒና ክንሠርሕን፡ ሕዝብናን ሃገርናን ክነድሕን ክንጔዪን ብኹሉ ሓይልና ክንጽዕር ኢና። ኩላትኩም ደቂ ሃገርና፡ ብእኩብ ይኹን ብውልቂ፡ እንኮላይ እቶም ኣብ ጉጅለ ዓመጽቲ ተስፋ ጌርኩም ዝነበርኩም ኣሕዋትናን ሓትናን፥ ኣብዚ ናይ ኣፈርክቡ ህሞት እዚ፡ ምእንቲ ሃገርኩም ኢልኩም፡ ኣብ ጎድኒ ሕዝብኹም ክትስለፉ ብትሕትና ንሓትት። ሓቢርና፡ ብሓድነት እንተ ጎዪና፡ ሕዝብናን ሃገርናን ክነድሕን ንኽእል ኢና።
እቶም ክስዕ ሕጂ ካብ ደምበ ጨቆንቲ ተፈሊኹም፡ ናብ ጎድኒ ውጹዕ ሕዝብኹም ዝተሰለፍኩም ሃገራውያን፡ ግቡእኩም ስለዝገበርኩም ክነሞጉሰኩም ንደሊ። እቶም ዝተረፍኩም ድማ፡ ክተርክቡዎም ተስፋ ንገብር።
ሃገርና በዚ እትኸዶ ዘላ እንተቀጺላ፡ ካብ ዘመን ኣፈርክቡ ናብ ዘመን ሓመድ-ድበ ክንወርድ ንኽእል ኢና። ናብዚ ከይወደቕና ከለና፡ ዘሔብን ሃገራዊ ግቡእኩም ክትገብሩ ምሕጽንታና ነቕርብ።
ኤርትራ ሃገርና ናይ ኩላትና ኢያ። ሃገር ከኣ ብሕጊ እያ እትመሓደር። ቅዋማዊ መንግሥቲ የድልየና ኣሎ። ስለዚ ሓቢርና፥ “ምሁር ይምሃረና፡ ለባም የመሓድረና፡ ሕጊ ይግዝኣና” ንበል።
ኣሕዋትኩም፡ ኮሚቴ ሓድነት ኤርትራውያን ንፍትሒ – ዓባይ ብሪጣንያ
ጥሪ 2019 ዓ.ም.ፈ.


text:
...ጐይታ ከምዚ ኢሉ ብኽብሪ፡ ብዓጀብ፡ ናብ ቤተ መቕደስ ምስ ኣተወ፡ንቤተ መቕደስ ዕዳጋ ጌሮሞ ጸንሑዎ፡ ንሱ ከኣ ንኹሎም ሸቃጦ ሰጕጉ “ቤተይ ቤት ጸሎት ክበሃል ኢዩ፡ንስኻትኩም ግና በዓቲ ጎሓሉት ገበርኩምዎ” በሎም።ኣብኡ ንዝጸንሑ ዕዉራትን ሓንካሳትን ድማ፡ ርኅራኄኡን፡ ኣምላኽነቱን፡ ንኽገልጽ፡ንኹሎም ኣሕወዮም።ማቴ. 21.13—15. በዓል ሆሣዕና እምበኣር ጐይታ ሰማይን ምድርን ንግሥነቱ ከርኢ፡ ኣድጊ ተወጢሑ ናብ ኢየሩሣሌም ዝኣተወሉ ሥልጣኑ ዘርኣየሉ መዓልቲ ኢዩ። Read more...
ኣስተርእዮፈጣሬ ዓለማት ልዑል ኣምላኽና ኣቦና ኣዳም ብዝበደሎ በደል፡ ንሓዋሩ ይጥፋእ ኢሉ፡ ኣይሓደጎን ካብ ጓል ጓልካ ተወሊደ ከድሕነካ ኢየ፡ ኢሉ ተስፋ ድሕነት ሂቡዎ ነበረ። ነቲ ተስፋ ከኣ ብዝተፈላለየ ምሳሌታት ይገልጾ ነበረ። ቅድም ኢሉ ንሙሴ ብኣሻዅ ቈጥቋጥ ክግለጸሉ ከሎ፡ ሙሴ እታ ኣሻዅ ቈጥቋጥ፡ ሃልሃልታ ሓዊ ኣብ ልዕሊኣ እናነደደ ንሳ ግና ዘይትቃጸል፡ ቈጽላ ዘይሓርር ምስ ረኣየ ተገረመ እሞ፡ እግዚኣብሔር ከኣ፡ ካብ ማእከል እታ ቈጥቋጥ፡ “ሙሴ፡ ሙሴ፡ ክብል ኣምላኽነቱ ገለጸሉ” (ዘጸ. 3፡2-7)። ነዚ ምግላጽ እዚ ከኣ፡ ኣቦታት ቤተ-ክርቲያንና፡ “ተመሰልኪ ዕፀ-ጳጦስ፡ ዘርእየ ሙሴ” በታ ሙሴ ብነበልባል ሓዊ፡ ተኸቢባ ከላ ቈጽላ ከኣ፡ ዘይተቓጸለ ዝረኣያ ዕፀ-ጳጦስ ተመሰልኪ Read more...
ስብሓት ለእግዚኣብሔር በሰማያት፣ ወሰላም በምድር
"ክብሪ ንኣምላኽ ኣብ ኣርያም፤ ሰላም ከኣ ኣብ ምድሪ።"
እዚ ቃል እዚ ዘለዓለማዊ ኣምላኽ፣ እግዚኣብሔር ወልድ ሥጋ ለቢሱ፣ ሰብ ኮይኑ፣ ዝተገልጸሉን ዝተራእየሉን መዓልቲ ዕለተ ልደት፣ እቶም ምስጋና ዝሥርሖም ቅዱሳን መላእኽቲ ኣብ ቤተ ልሔም ዝዘመሩዎን ዘመስገኑዎን ምስጋና ኢዩ።Read more....
ቍጽርታት ግዕዝ ምስ ንባቡ ( Numbers in Geez)
፩ 1 ኣሓዱ
፪ 2 ክልኤቱ
፫ 3 ሠለስቱ
፬ 4 ኣርባዕቱ
፭ 5 ሓምስቱ
፮ 6 ስድስቱ
፯ 7 ሰብዓቱ
፰ 8 ሰመንቱ
፱ 9 ተስዓቱ
፲ 10 ዓሠርቱ
፲፩ 11 ዓሠርቱ ወኣሓዱ... Read More ....up to 1,000,000
1. ብዘይካ እግዚኣብሔር ካልኦት ኣማልኽቲ ኣይተምልኽ፣
2. ስም እግዚኣብሔር ብኸንቱ ኣይትጸውዕ፣
3. መዓልቲ ሰንበት ኣኽብር፣
4. ኣቦኻን ኣዴኻን ኣኽብር፣
5. ኣይትቕተል፣
6. ኣይትዘሙ፣
7. ኣይትስረቕ፣
8. ብሓሶት ኣይትመስክር፣
9. ዘይገንዘብካ ኣይትመነ፣ ዘጸ.20፣1-17
10. ብጻይካ ከም ነፍስኻ ኣፍቅር፣ ዘሌ.19፣18.
..ሕፃን ተወሊዱልና ኢዩ ዝበለ። ተወሊዱ ጥራይ ኣይበለን፡ ምላድሲ ኣእላፋት ይውለዱ፡ ኣእላፋትውን ይሞቱ። ክውለዱ ከሎዉ ከኣ ነንወለዶምን ነንስድራኦምን ኢዮም። ናይ ጐይታ ልደት ግን፡ ንኹሉ ዓለም ድሕነት ዘውህብ ስለዝኾነ ተወሊዱልና ይብል። ወዲ ተዋሂቡና ከኣ በለ፡ እዚ ውህበት’ዚኸ ንምንታይ እዩ እንተ በልና፡ ንዓና ክብል ኩሉ ዝቕበሎ መከራ፡ ሕማማትን፡ ስቅያትን፡ ስቕለትን፡ ሞትን ስለዘለዎ፡ ወዲ ተዋሂቡልና ኢሉ የምጽኦ። ልደት ጐይታ ከምቲ መልኣኽ ነቶም ጓሶት ከበሥሮም ከሎ፡ እነሆንኹሉ ሕዝቢ ዝኸውን ዓቢይ ሓጎስ አበሥረኩም ኣሎኹ’ሞ፡ ኣይትፍርሁ ዝበሎም ንሓደ-ክልተ ዘይኮነስ ንሙሉእ ዓለም ዘሓጕስ. Read more....
ልዑል እግዚኣብሔር ንወድ ሰብ ብመልክዑን ብምስሉን ክፈጥሮ ከሎ፡ ከመስግኖ ክውድሶ ክእዘዞ ከፍቅሮ መወዳእትኡ ድማ መንግሥቱ ከውርሶ ኢዩ። ስለ ዝኾነ ድማ እቶም ንዘለዓለም ብጽቡቕ ክዝከሩን ክለዓሉን ዝነብሩ ኣቦታት፡ ነቢያት ኮኑ ሓዋርያት፡ ጻድቃን ኮኑ ሰማዕታት፡ ተፈጥሮኦም ሓሊዮም፡ ብምስጋና፡ ብውዳሴ፡ ብመስዋዕቲ፡ ብቕኑዕ ኣምልኾ፡ ንእግዚኣብሔር ኣስሚሮሞ ኢዮም። ባህ ስለ ዘበልዎ ድማ ከምቲ ሓዋርያ ጳውሎስ “ዓይኒ ዘይረኣዮ፡ እዝኒ ዘይሰምዖ፡ ልቢ ሰብ ዘይሓለኖ፡ ኣምላኽ ነቶም ዜፍቅርዎ ኣዳልዩሎም ኣሎ።” ዝበሎ 1ቆሮ.2፡9 ኩሉ መንገዶም ኣምላኽ ዝሕጐሰሉ ጥራሕ ስለ ዝኾነ ንዘለዓለም ክሕጐሱ ይነብሩ ኣለዉ። ካብዞም ሕጉ ሓሊዮም ዝኸዱ ኣበው ዝተረኽበትን ዝተወልደትን ድማ ፍልይ ዝበለት ኣደ “እሞሙ ለኵሎሙ ሕያዋን” ኣደ ኹሎም ሕያዋን ዝኾነት ቅድስት ድንግል ማርያም ተረኽበት። እዛ ኣደ’ዚኣ Read more...
እዚ ዕለት እዚ 21 ጥሪ ከምቲ ኣብ ላዕሊ ዝተጠቕሰ፣ ወርሓት ናይ ጐይታ ምግላጽ ስለ ዝኾነ ብልምዲ ኣስተርእዮ እናተባህለ ይጽዋዕ፣ እዚ ምስጋና ቅድስት ማርያም ከኣ “ወይዘክሩ ስመኪ በኩለ ትውልደ ትውልድ” እናበሉ ቀዳሞት ነቢያት ዘመስገንዋ፣ ቅደስ ገብርኤል መልኣኽ ካብ እግዚኣብሔር ጸጋ ረኺብኪ ኢኺ እሞ ተሓጐሲ ኢሉ ዘመስገና፣ ኤልሳቤጥ ካብ ኣንስቲ ብርኽቲ ኢኺ… ብፅዕቲ ኢኺ፣ ኢላ ዘመስገነታ፣ ባዕላ'ውን ቅድስት ማርያም "እነሆ ካብ ሕጂ ኩሎም ወለዶ ብፅዕቲ ኺብሉኒ ኢዮም" ብዝበለቶ ሉቃስ 1፣26-48 ኹሉ ኣምልኾናን ስግደትናን ምስጋናናን ንኣምላኽና ኣቐዲምና፣ ንዓኣ ኸኣ ኣማላዲት ጌርና እናወደስና ነዕብያን ነኽብራን። ላቲ ይደሉ ክብር ወስብሓት፣ ወለወልዳ ኣምልኮ ወስግደት ከም ዝተባህለ Read More....
ሕጂ ክትንሥእየ ይብሌ እግዚኣብሔር መዝ. 12፡5
ወሇድና ኣዲምን ሔዋንን ትእዛዝ ኣምሊኽ ብምፍራስ ብዝገበሩዎ ሓጢኣት ናይ ሞት ፍርዱ ተፈርዶም፡ እዚ ፍርዱ’ዚ ኸኣ ኣብኦም ጥራሕ ዝውሰን ይኮነስ ኣብ ኩልም ርኦም ከም ዝተሓሊሇፈ ይፍሇጥ፡ “ሞት ግና ካብ ኣዲም ጀሚሩ ክሳብ ሙሴ፡ ኣብቶም ከምቲ ናይ ኣዲም ትእዛዝ ብምጥሓስ፡ ሓጢኣት ዝገበሩን ይገበሩን ነጊሡ ነበረ።” ሮሜ. 5፡14 እግዚኣብሔር ግና ርህሩህ ስሇ ዝኾነ ንሇዓሇም ሞት ተፈሪደዎም ክነብርን ክተርፍን ፍቓደ ስሇይኮነ፡ ንዯቂ ሰብ በጃ ክኸውን ሰብ ኮይኑ ማሇት ሥጋ ሇቢሱ ናብዚ ዓሇም እዚ መጸ። ብተበጃውነቱ ድማ ንወድሰብ ካብ ባርነት ሓጢኣት ናጻ ኣውጽኦ። ብምኽንያት ሓጢኣት ስኢንዎ ዝነበረ ጸጋ ከም ዝረክብ ገበሮ። እቲ ዝዓበየ ከኣ ሥጋኡን ዯሙን ብምዕዲሌ ምስኡ ሕብረት ከም ዝረክብ ጌሩዎ ኢዩ።Read More....
ነቢይ ኢሳይያስ መንፈስ ቅዱስ ብዝገለጸሉ ብዛዕባ ልደት ጐይታ ብዙሕ ግሉጽን ብሩህን ትንቢታት ተነብዩ ኢዩ። ንሱ ድማ ጐይታ ዓለም ክርስቶስ ናይ ብሓቂ ብርሃን ከም ዝኾነ ተራእይዎ፡ “እቲ ኣብ ጸልማት ዝነብር ሕዝቢ ዓቢይ ብርሃን ረኣየ፡ ነቶም ኣብ ጸልማት ምድሪ ሞት ዝነብሩ ድማ ብርሃን ወፀሎም።” ኢሳ.9፡2 ክብል ነቶም ኣብ ተስፋ ምቝራጽ ኣብ ክሕደትን ሓጢኣትን ዝነብሩ ንዝነበሩ ሕዝቢ Read more....
እዚ ቃል’ዚ እግዚኣብሔር ኣብ፡ ቅዱስ ፍቓዱ ኰይኑ ነቲ ሓደ ወዱ ካብ ቅድስት ድንግል ማርያም ክውለድ፡ ሥጋ ክለብስ ምስ ፈቐደ፡ ንመልኣኹ ልኢኹ ምስ ኣበሠራ፡ ንሳ ድማ እግዚኣብሔር ዝሃባ ጸጋን ክብርን ርእያ ኣቐዲማ ንፈጣሪኣ ከተመስግን ከላ፡- “ነፍሰይ ንእግዚኣብሔር ተዕብዮ፡ መንፈሰይ ከኣ ብኣምላኸይ በቲ መድሓንየይ ባህ ይብሎ።...” ኢላ ኣመስገነት እሞ ከምቲ መልኣኽ “ኣቲ ምልእተ ጸጋ ሰላም ንዓኺ ይኹን፡ ካብ እግዚኣብሔር ጸጋ ረኺብኪ ኢኺ'ሞ ባህ ይበልኪ ዝበላ፡ መንፈስ ቅዱስ ናብኣ ወሪዱ፡ ሓይሊ ልዑል ኣጽሊሉ፡ እቲ ካብኣ ዝውለድ ቅዱስ ወዲ ኣምላኽ ከኣ ካብ ሥጋኣ ሥጋ፡ ካብ ነብሳ ነብሲ ወሲዱ ምስ ተወሃደ፡ እቲ ኩሉ መጻኢ ነገራት ተገሊጹላ፡ “እነሆ ካብ ሕጂ ኩሎም ወለዶ ብፅዕቲ ኪብሉኒ ኢዮም” ኢላ ተነበየት።Read More....
ወተንሥኣ እግዚኣብሔር ከመ ዘንቃሕ እምንዋም
“እግዚኣብሔር ከምቲ ካብ ድቃሱ ዝትንሥእ ሰብ ተንሥአ።” መዝ.78፡65
ጐይታናን መድሓኒናን ኢየሱስ ክርስቶስ ንድሕነት ዓለም ኢሉ ኣብዚ ምድሪ ወሪዱ ሥጋና ለቢሱ ሰብ ምስ ኮነ ብዘይካ ሓጢኣት ኩሉ ናይ ሰብ ባህርያት ፈጸመ። 33 ዓመትን 3 ወርሕን ምስ ገበረ ጊዜ ስቕለቱ እናቐረበ ምስ ከደ፡ ኩሉ ዝመጾ ዝኾነ ንደቀ መዛምርቱ ብግልጺ ይነግሮም ነበረ። መራሕቲ ኣይሁድ ካብ ቅድም ኣትሒዞም በቲ ዝገብሮ ዝነበረ ዓበይቲ ተኣምራት ብዙሕ ቅንእን ጽልእን ኣብኡ ኣሕደሩ፡ ብዝያዳ ካብቲ ሥርዓት መንግሥቲ ዘርኣየሉ ሰንበት ሆሣዕና ኣዝዮም ተቖጥዑን ሓረቑን እሞ ከመይ ጌሮም ከም ዘጥፍእዎ ንኽዝትዩ ጉባኤታት ኣካየዱ፡ Read more....
.....ናታ ኣማላድነት ቅልጡፍን ሕራይ ዘብልን ከም ዝኾነ ኣቐዲምና ርኢናዮ ኢና፡ ኣብቲ መርዓ ናይ ቃና፡ ወይኒ ተወዲእዎም ክጭነቑ ምስ ረኣየቶም በቲ ርህራሄኣ "ወይኒ እምበር የብሎምን" ኢላ ንጐይታ ምስ ለመነቶ፡ ጐይታ ኸኣ ልማኖኣ ሰሚዑ ንግዚኡ ነቲ ኣጋንእ ማይ ምልእዎ ኢሉ ናብ ወይኒ ለዊጡ ከም ዝሕጐሱ ገበሮም። "ወሥሉጥ ስምኪ በኀበ እግዚኣብሔር" ይብል። ቅድስት ማርያም በዚ ከምዚ ዝበለ ቅድስናን ንጽህናን ድሕሪ ምጽናሓ፡ ጐይታ ዓርቢ ስቕለት ኣብ መስቀል ተሰቒሉ ክሰናበት ከሎ ንተመሃራዩ ዮሓንስ እነሃ ኣዴኻ፡ ንዓኣ ድማ እነሆ ወድኺ ብምባል ብዮሓንስ ኣቢሉ ንኹልና እነሃ ኣዴኹም ኢሉ ኣደን ኣማላዲትን ገዲፉልና ኢዩ። ድሕርዚ ምስ ዮሓንስ ን 15 ዓመት ጸኒሓ ካብ ዘርኢ ኣዳም ዝተወልደት ስለ ዝኾነት በቲ ንኣዳም ዝተኣዘዘ መጸዋዕታ ሞት፡ ኣብ መበል 64 ዕድሜኣ፡ በዚ ኦኣመት ዓመት እንዝክሮ ዘሎና ዕለት 21 ጥሪ ዓረፈት። "ኢያድለወ ሞተ ክርስቶስ ለሥጋ ኣባሉ" ብሞትስ ነዲኡ'ኳ ኣይነሓፋን ኣየዳለዋን ይብል ቅዱስ ያሬድ።ተወሳኺ ንባብ ኣብዚ ጠውቑ ...Read More....
ዓመታዊ ክብረ-በዓል ኣስተርእዮ ደብረ ሰላም ቅድስት ማርያም ቤተ-ክርስቲያን ሽካጎ፡ ቀዳም 30 ጥሪ 2010 ብኽብ ዝበለ ስነ-ሥርዓት ብድምቀት ተኸቢሩ። እቲ በዓል ዓርቢ ናይ ምሸት ብዋዜማ ተጀሚሩ፡ ቀዳም ድማ ካብ ንግሆ ሰዓት 5 ጀሚሩ ሙሉእ መዓልቲ ብማኅሌት ብቅዳሴ ብመዝሙር ብዝተፈላለየ መደባት ተኸቢሩ። ኣብቲ በዓል ህዝቢ ሽካጎን ከባቢኣን፡ ከምኡ ውን ካብ ዝተፈላለየ ከተማታት ዝመጹ ካህናትን ምእመናንን ተረኺቦም ብድምቀት ኣኽቢሮሞ::
ጐይታናን መድሓኒናን ኢየሱስ ክርስቶስ መምህር ትሕትና ስለ ዝኾነ ትሕትና ኽምህር: ፈጣሪ ኽነሱ ብፍጡሩ ክጥመቕ ካብ ገሊላ ናብ ዮርዳኖስ መጸ። ወዲ ሠላሳ ዓመት ምስ ኮነ ትምህርትን ስብከትን ቅድሚ ምጅማሩ ክጥመቕ ናብ ዮርዳኖስ መጸ። ከምዚ’ሉ ናብ ዮርዳኖስ ምምጽኡ ትንቢት ንምፍጻም፡ ትሕትና ንምርኣይ፡ ማያት ንምቕዳስ፡ መርገም ንምድምሳስ ኢዩ።.......ከምዚ ኢሉ ጐይታ ክጥመቕ ከሎ ሰማይ ተኸፊቱ፡ መንፈስ ኣምላኽ በምሳል ርግቢ ወሪዱ ኣብ ርእሱ ዓለበ፡ እነሆ “ብእኡ ዝተሓጐስኩ ፍትዊ ወደይ እዚ ኢዩ” ዝብል ድምጺ ድማ ተሰምዐ። እዚ ኸኣ ሰማይ ተኸፍተ ዝተባህለ ሰማይ ዝኽፈትን ዝዕጾን ኮይኑ ዘይኮነስ ተራእዩ ዘይፈልጥ ምሥጢር ተራእየ። እቲ ዝተራእየ ምሥጢራት ከኣ እግዚኣብሔር መንፈስ ቅዱስ በምሳል ርግቢ ኣብ ርእሱ ክዓልብ፡ እግዚኣብሔር ኣብ ካብ ሰማይ ድምጺ ከስምዕ፡ ንሱ ንባዕሉ ካብ ሠለስተ ኣካላት ሓደ ኣካል እግዚኣብሔር ወልድ ኢየሱስ ክርስቶስ ከኣ ኣብ ባሕሪ ደው ኢሉ ክጥመቕ፡ ኣምላኽነቱ ሠለስትነቱ ተገልጸ።Read More.......
“ክብሪ ንኣምላኽ ኣብ ኣርያም፡ ሰላም ከኣ ኣብ ምድሪ፡ ኣብ ሞንጎ እቶም እግዚኣብሔር ዝሕጐሰሎም ሰብ፡” ሉቃስ 2፡14.
እዚ መዝሙር’ዚ ኣብዚ ዓመት ዓመት ብብዙሕ ናፍቖት እንጽበዮን እነኽብሮን ርእሲ በዓላት ዝኾነ በዓል ልደትና፡ ቅድሚ ክልተ ሽሕ ዓመታት በቶም ምስጋና ዝሥርሖም ቅዱሳን መላእኽቲ ዝተዘመረ መዝሙር ኢዩ። እግዚኣብሔር እቲ ናይ ድሕነት ተስፋ ቅድም ኢሉ ንነቢያት እናነገሮም ዝጸንሐ ንዓለም ዘድሕነሉ ግዜ ምስ ኣኸለ ሰብ ኮይኑ ሥጋ ለቢሱ ኽውለድ ፍቓዱ ኮነ። ገላ.4፡4. ነዚ ድሕነት ዓለም ምኽንያት እትኸውን ድማ ብቕድስናን ብንጽህናን ብቕዕቲ ኮይና ንዝረኸባ ንቕድስት ድንግል ማርያም መረጸ። ንመልኣኹ ቅዱስ ገብርኤል ልኢኹ ድማ ኣብሠራ። እቲ መልኣኽ “ሰላም ንዓኺ ኦ ምልእተ ጸጋ እግዚኣብሔር ምሳኺ ኢዩ፡ ንስኺ ካብ ኣንስቲ ዝተባረኽኪ ኢኺ፡ እነሆ ክትጠንሲ ወዲ ውን ክትወልዲ ስሙ ኸኣ ኢየሱስ ክትሰምይዮ ኢኺ... በላ’ሞ ቅድስት ድንግል ከኣ ኣነ ድንግል ኢየ እዚ ነገር እዚ ከመይ ኢሉ ክኸውን ይኽእል በለቶ ንሱ ኸኣ መወዳእትኡ ዘየዳግም ንእግዚኣብሔር ዝሰኣኖ ነገር የልቦን በላ ንሳ ኸኣ ከምቲ ዝበልካኒ ይኹነኒ በለት፡ ሉቃስ.1፡26-38. በዚ ግዜ’ዚ ኣካላዊ ቃል እግዚኣብሔር ኣብ ማሕፀና ሓዲሩ ሥጋና ለቢሱ ሰብ ኮይኑ ተወልደ። “ቃል ሥጋ ኮነ” ዮሓ.1፡14.Read more.....
"SUCCESS POINTS"
1) SUCCESS AT SCHOOL IS SUCCESS AT LIFE
2) Read a Book Everyday. Reading is the Key to the Academic Success.
3) Learn to type fast and accurate at a younger age. Now in days everything requires use of computers and typing.
"STUDY TIPS"
1) Take notes in class as much as you can. Try to write as much notes possible. Do not worry about how rough your writing is, you can rewrite your own notes neatly.
2) Make your own notes out of the class room like at home or in the library by using and rewriting your class notes, reading your text books, reviewing all headlines and headings, looking at all the graphics, illustrations and revisions, and understanding contents of the topics on each chapter....Read More.....
Eritrean orthodox tewahdo church of St Mary in Chicago
Blessing points
1. Growing spiritually and stand firm in your faith, so that you will take the right path and walk the right direction in life.
2. Put God first and follow the right way of life. This will give you a peace of mind and successful life.
3. Be positive and have a big dream for your lives and studies.
“Don’t forget that success at school is success in life.”....Read_more......
“እቲ ኣብ ጸልማት ዝነብር ሕዝቢ ዓቢይ ብርሃን ረኣየ፡ ነቶም ኣብ ጸልማት ምድሪ ሞት ዝነብሩ ድማ ብርሃን ወፀሎም” ኢሳ.9፡2.
እግዚኣብሔር ኣምላኸ ነቲ ኽገብሮ ዘለዎ ኣቐዲሙ ንነቢያቱ ከይሓበረ ከም ዘይገብሮ ነቢይ ኣሞጽ ኣብ ትንቢቱ ኣስፊሩዎ ኣሎ፡ ኣሞጽ.3፡7። እቲ ኣቦ ኹሉ ዝኾነ ኣዳም ትእዛዝ ፈጣሪኡ ምስ ጠሓሰ ማለት ካብ ዘይተኣዘዞ ዕፀ-በለስ ምስ በለዐ፡ ንግዚኡ ካብ ኣምላኽ እኳ እንተ ረሓቐ፡ እቲ ፈጢሩ ዘይጭክን ኣምላኽ ግና ጣዕሳኡ ርእዩ ካብ ጓል ጓልካ ተወሊደ ከድሕነካ ኢየ ዝብል ተስፋ ኣስሚዕዎ ነበረ። ነዚ ተስፋ እዚ ድማ በብዘመኖም ዝተላዕሉ ነቢያት መንፈስ ቅዱስ ብዝገለጸሎም ብዝተፈላለየ መልክዕ ምጽኣት ጐይታ ሓቢሮም ኢዮም። ነቢይ ሙሴ “እግዚኣብሔር ኣምላኽኩም ካብ ማእከልኩም፡ ካብ ሕዝብኹም ከማይ ዝበለ ነቢይ ኬተንሥኣልኩም ኢዩ፡ ንዑኡ ስምዕዎ።” ብምባል ኣምላኽ ሰብ ኮይኑ ከም ዝውለድ ኣቐዲሙ ገለጸ ። ዘዳ.18፡15, ግ.ሓ.3፡22።Read more......


text:
Radio Erena: 09 August 2018
ሚኒስተር ጉዳያት ወጻኢ ስዑዲ ዓረብ ዓድል ኣል ጁቤር፣ ምስ ፕረዚደንት ኤርትራ ኣቶ ኢሳይያስ ኣፈወርቂ ኣብ ኣስመራ ድሕሪ ምዝታይ፣ ሎሚ ሓሙስ 9 ነሓሰ ናብ ኢትዮጵያ ኣትዩ።
እቲ ሚኒስተር ብ 5 ነሓሰ ንሚኒስተር ጉዳያት ወጻኢ ኤርትራ ኣቶ ዑስማን ሳልሕ፣ ኣብ ጅዳ ኣብ ዝርከብ ኣብ ቤት ጽሕፈቱ ከምዘዘራረበ ይዝከር።
ንሱ፣ ኣብ ኣዲስ ኣበባ ኣብ ዝጸንሓሉ ምስ ቀ/ሚ ኢትዮጵያ ኣብይ ኣሕመድን ሚኒስተር ጉዳያት ወጻኢ ኢትዮጵያ ዶክተር ወርቅነ ገበየሁ ዝርከብዎም ላዕለዎት ሰበ ስልጣን ኢትዮጵያ ኣብ ጉዳይ ሓድሽ ምዕባለታት ሰላም ኤርትራን ኢትዮጵያን ከምኡ ድማ ህሉው ኩነታት ዞባ ቀርኒ ኣፍሪቃን ብዝምልከት ክዘራረብ’ዩ።
መራሕቲ ኤርትራን ኢትዮጵያን፣ ብወራስ ዓራት ኣቡዳቢ፣ ናይ ክብሪ መዳልያ ኣብ ዝተሸለምሉ፣ ኣቐዲሙ ፕረዚደንት ኢሳይያስ ምስ መራሕቲ ስዑዲ ዓረብ ኣብ ርያድ ከምዝተዘራረበ ይዝከር።
ክልቲኦም መራሕቲ ዘተ ንስምምዕ ሰላም ቅድሚ ምእዋጆም፣ በብወገኖም ምስ ወራስ ዓራት ኣቡ ዳቢ፣ ሸኽ ኣልናህያን ከምዝተራኸቡ’ውን ይፍለጥ።
መስርሕ ሰላም ኤርትራን ኢትዮጵያን ብሕቡራት ኢማራት ዓረብን ስዑዲ ዓረብን እናተማእከለ ይኸይድ ከምዘሎ’ዩ ዝግለጽ።
ኣብ መንጎ ጅቡትን ኤርትራን ንዘሎ ምስሕሓብ ንምሽምጋል’ውን ተበግሶ ክወስዳ ከምዝኽእላ ዝተፈላለዩ ዲፕሎማሰኛታት ይእንፍቱ።
እዘን ክልተ ሃገራት ንምትእትታው ቀጠር ካብ ዞባ ቀርኒ ኣፍሪቃን ቀይሕ ባሕርን ንምእላይ ኣብ ጽዑቕ ዲፕሎማስያውን ውትሃደራውን ንጥፈታት ተዋፊረን ከምዘለዋ በብእዋኑ ክግለጽ ጸኒሑ’ዩ።
========================


text:
የመናዊያን ዓሊ ዓብደላ ሳሊሕ ካብ ስልጣኖም ንኽወርዱ ዘገደደ ህዝባዊ ዓመፅ ድሕሪ ምክያዶም ሓዱሽ ፕሬዝዳንቶም ንምምራፅ ብበዝሒ ወፂኦም።
ውፅኢቱ ፍሉጥ እዩ።እንተኾነ ሰባት ኣብቶም ዝሓለፉ 34 ዓመታት ፈላማይ ሓዱሽ ፕሬዝዳንት ንምምራፅ ናብ መድመፂ ጣብያታት ካብ ምውሓዝ ኣይኸልከሎምን።
ንውፅኢት ዓመፆም ብዘለዎም ኩርዓት ይመስል ምኽትል ፕሬዝዳን ኣበድ ራቡ ማንሱር ሓዲ በይኖም ንምርጫ ምቕራቦም ተቓውሞ ዘይተርኣየ።ሓደ ሰራሕተኛ ነባሪ ሰንዓ እቲ ህዝቢ ድሮ ዓብይ ዓወት ኣመዝጊሙ እዩ ይብል።
ሳዲቅ ከምዝበሎ የመናዊያን ቅድሚ እቲ ምርጫ እንተኾነ’ውን ዓሊ ዓብደላ ሳሊሕ ካብስልጣኖም ንኽወርዱ ብምሕታት ትብዓቶም ኣመስኪሮም እዮም ይብል።
ኣብ ሰንዓ ዝርከቡ ቦታታት መውሃቢ ድምፂ ነቲ ዘድምፅ ብዝግባእ እናተኣናገዱ ውዒሎም ኣለው።
ከባቢያዊ ተዓዛቢ ምርጫ ዓሊ ኣል-ኸይናይ ኣብ ሓደ ቤት ትምህርቲ ዝካየድ ምሃብ ድምፂ ዝቆፃፀር እዩ።ንሱ እቲ ከይዲ ብፅቡቕ ይኽይድ ከምዘሎ ይገልፅ።
ከምዚ ብምባል’’ብዙሓት ሰባት እዮም ወፂኦም።ሰባት ክሕጎሱ ይርኢ ኣለኹ።ኣብዚ ምርጫ ክሳተፉ ድልየት ኣለዎም።ብፍላይ ድማ ደቂ ኣንስትዮ።ብዙሓት ደቂ ኣንስትዮ ንኽመርፃ ምውፅአን ፅቡቕ እዩ።’’
ደቂ ኣንስትዮ ኣብቲ ዓመፅ ዓብዪ ታራ ተፃዊተን እየን።እንተኾነ ናይታ ሃገር ናይ ለውጢ ቓልሲ ሕዚ’ውን ኣይተዛዘመን።ሓዲ ንዝቕፅሉ ክልተ ናይ መሰጋገሪ ዓመታት ነታ ሃገር ክመርሑ እዮም።እቲ መሰገጋሪ መንግስቲ ፖለቲካዊ፡ዓሌታውን ወታደራውን ምስንጥጣቕ ጥራሕ ከይኮነስ ዝበርዐነ ኢኮኖሚያዊን ፀጥታውን ኩነታት እታ ሃገር ክፈትሕ ኣለዎ።
ንምንፃል ዝሓቱ ደቡባዊያንን ኣብ ርሑቕ ሰሜን ዝርከቡ ዓመፅትን ብዝኾነ ይኹን መልክዑ ንናይቲ ዝነበረ መንግስቲ ቐፃልነት ይቃወሙዎ።ኣብ ልዕሊ ሰበስልጣን ምርጫ ክሳብ እታ ናይ ምርጫ ማዕልቲ መጥቓዕቲ ክፍፀም ፀኒሑ እዩ።እዚ ከምዚ ኢሉ እናሃለወ ናይ ዓረብ ፔኒንሱላ ኣል-ቃይዳ ኣብታ ሃገር ዘሎ ዘይምርግጋእ ብምጥቃም ትሕዝቶታቱ እናስፍሐ ይርከብ።


text:
ፕረዚደንት ባራክ ኦባማ እዛ ሰሙን ብቕትለት ክልተ ጸለምቲ ኣመሪካውያን ኣብ ኢድ ፖሊስን ድሕሪኡ ዝሰዓበ ቅትለት ሓሙሽተ ኣባላት ፖሊስ ከተማ ዳላስ ኣመልኪቶም "መራር ሰሙን እያ " ክብሉ ገሊጾማ።
ፕረዚደንት ኦባማ ነዚ ዝገለጹ: ኣብ ዋዕላ ሕብረት ኪዳን ሰሜን ኣትላንቲክ ኣብ ዝሃብዎ ጋዜጣዊ መግለትጺ ክኸውን እንከሎ በዚ ኣብ ኣመሪካ ተፈጢሩ ዘሎ ኩነታት ጻንሖቶም ኣብቲ ዋዕላ ብሓደ መዓልቲ ነክዮም ጽባሕ ሰንበት ኣብ ሰዓታት ምሸት ክምለሱ ምውሳኖም ብተወሳኺ ተፈሊጡ።
ከንቲባ ከተማ ዳላስ ማይክ ረውሊንግስ ብዝገበረሎም ዕድመ: ናብቲ ኣብ ሞንጎ ፖሊስን ጸለምቲ ኣመሪካውያንን ወጥሪ ሰፊንዋ ዘሎ ከተማ ዳላስ ከምርሑ መደብ ከምዘሎውን ተሓቢሩ።
ፕረዚደንት ኦባማ ኣብ መእተዊ መግለጺኦም፡ "ኣመሪካ ከምቲ ብዙሓት ዝኣመትዎ ዝተገምዐት ከምዘይኮነት ብትሪ ይኣምን" ኢሎም። ኣብ ሞንጎ ኣኽበርቲ ጸጥታን ውሑዳን ነበርትን ንዝፍጠር ጎንጺ ሃገሮም ዘድሊ ትካላዊ ብቕዓት ንምኣላይ እቲ ጸገም ከምዘለዋ ብተወሳኺ ገሊጾም።
ኣብ ዳላስ ቶኽሲ ከፊቱ ንኣባላት ፖሊስ ዝቐተለ ሰብ፡ ወካሊ ጸለምቲ ኣመሪካውያን ከምዘይኮነ ዘፍለጡ ፕረዚደንት ኦባማ ፡ ልክዕ ከምቲ ዝሓለፈ ዓመት ኣብ ቻርልስተን ኣብ ሓደ ጸለምቲ ኣፍሪቃውያን ኣመሪካውያን ዝእከቡሉ ቤተ ክርስትያን ቶኽሲ ብምኽፋት 49 ጸለምቲ ዝቐተለ ውልቀሰብ ንጸዓዱ ኣመሪካውያን ዝውከለ ኣይነበረን ኢሎም መረዳእታ ሂቦም።
ብዛዕባ ብረት ዝተሓወሶ ጎንጺ ተሓቲቶም ኣብ ዝመለሱሉ ድማ "ብዛዕባ ብረት ከይተዛረብኩ ደው ኣይክብልንየ። ምኽን ያቱ ብረት ክፋል ናይዚ ሽግር'ዮም " ኢሎም።